  Монгол Улсын Их Хурлын 2007 оны намрын ээлжит чуулганы Байгаль орчин, хүнс, хөдөө аж ахуйн байнгын хорооны 12 дугаар сарын 18-ны өдөр /Мягмар гариг/-ийн хуралдаан 10 цаг 15 минутад Төрийн ордны В танхимд эхлэв.

            Байнгын хорооны дарга, УИХ-ын гишүүн Я.Санжмятав ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих 17 гишүүнээс 10 гишүүн ирж, 58.8 хувийн ирцтэй байв. Үүнд:

**Чөлөөтэй:** Г.Адъяа, Ч.Раднаа, Ц.Цэнгэл

            Тасалсан: Х.Баттулга

            Өвчтэй: Б.Батбаяр, Ч.Содномцэрэн, Д.Одбаяр

*Нэг.Байгаль орчныг хамгаалах тухай хуульд нэмэлт, өөрчлөлт оруулах тухай хуулийн төсөл /хэлэлцэх эсэх/*

            Хэлэлцэж буй асуудалтай холбогдуулан Байгаль орчны сайд Г.Шийлэгдамба, дэд сайд Б.Энхмандах, газрын дарга Д.Банзрагч, мэргэжилтэн М.Баясгалан, УИХ-ын Тамгын газрын зөвлөх Х.Бат-Эрдэнэ, Байгаль орчин, хүнс, хөдөө аж ахуйн байнгын хорооны референт Д.Мягмарсүрэн, Д.Мяхдадаг нарын бүрэлдэхүүнтэй ажлын хэсэг байлцав.

            Хуулийн төслийн талаарх төсөл санаачлагчийн илтгэлийг Байгаль орчны сайд Г.Шийлэгдамба танилцуулав.

            Төсөл санаачлагчийн илтгэлтэй холбогдуулан УИХ-ын гишүүн Су.Батболд, А.Бакей нарын асуусан асуултад, ажлын хэсгээс Г.Шийлэгдамба, Б.Энхмандах нар хариулж, тайлбар хийв.

Я.Санжмятав:-Байгаль орчныг хамгаалах тухай хуульд нэмэлт, өөрчлөлт оруулах тухай хуулийн төслийг УИХ-ын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн                  10

Татгалзсан                   -

Бүгд                             10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Б.Цэрэнбалжир  УИХ-ын чуулганы нэгдсэн хуралдаанд танилцуулахаар тогтов.

            Уг асуудлыг 10 цаг 30 минутад хэлэлцэж дуусав.

*Хоёр.\"Өвөрхангай, Архангай аймгуудын зарим сумдын нутаг дэвсгэрт ашигт малтмалын хайгуул, олборлолт явуулж буй иргэн, аж ахуйн нэгж, байгууллагын үйл ажиллагаанд байгаль орчны болон холбогдох бусад хууль тогтоомжийн хэрэгжилтийн байдлыг шалгаж, танилцсан тухай\" ажлын хэсгийн танилцуулга*

Хэлэлцэж буй асуудалтай холбогдуулан Байгаль орчны сайд Г.Шийлэгдамба, газрын дарга Д.Банзрагч, хэлтсийн дарга Энхбаяр, Усны ХЭГ-ын ажилтан Бадрах, Улсын мэргэжлийн хяналтын газрын дарга Д.Батбаатар, \"Ариун суварга\" хөдөлгөөний тэргүүн Чагнаадорж, \"Онги голынхон\" хөдөлгөөний тэргүүн Ц.Мөнхбаяр, \"Монгол нутаг мину\" эвслийн удирдах зөвлөлийн гишүүн Д.Даян, \"Ногоон нам\"-ын тэргүүн О.Бум-Ялагч, УИХ-ын Байгаль орчин, хүнс, хөдөө аж ахуйн байнгын хорооны референт Д.Мягмарсүрэн, Д.Мяхдадаг нарын бүрэлдэхүүнтэй ажлын хэсэг байлцав.

            Танилцуулгыг ажлын хэсгийн ахлагч, УИХ-ын гишүүн Г.Батхүү, УИХ-ын гишүүн З.Энхболд, С.Ламбаа нар танилцуулав.

            Танилцуулгатай холбогдуулан УИХ-ын гишүүн Р.Буд, А.Бакей нарын асуусан асуултад УИХ-ын гишүүн Г.Батхүү, С.Ламбаа, ажлын хэсгээс Г.Шийлэгдамба, Бадрах, Чагнаадорж, Ц.Мөнхбаяр, Д.Батбаатар, О.Бум-Ялагч, Д.Даян, Энхбаяр нар хариулж, тайлбар хийв.

УИХ-ын гишүүн Су.Батболд, Ц.Дамиран, Р.Бадамдамдин, Р.Буд, А.Бакей, Л.Гүндалай, З.Энхболд, нар санал хэлэв.

Я.Санжмятав:-Мөнгөн ус, цианит натрийг хэрэглэхгүй байх талаар шийдвэртэй арга хэмжээ авч зогсоох гэсэн ажлын хэсгийн саналыг дэмжье гэсэн гишүүд гараа өргөнө үү.

Зөвшөөрсөн                  8

Татгалзсан                   2

Бүгд                             10

Гишүүдийн олонхийн саналаар дэмжигдлээ.

            УИХ-ын гишүүдийн гаргасан саналуудыг ажлын хэсэг дээр дахин ярилцаж, тогтоолын төсөлд нэмж Байнгын хорооны тогтоолын төслийг баталъя гэсэн саналыг дэмжиж байгаа гишүүд гараа өргөнө үү.

Зөвшөөрсөн                  10

Татгалзсан                   -

Бүгд                             10

Гишүүдийн олонхийн саналаар дэмжигдлээ.

            Хуралдаан 12 цаг 45 минутад өндөрлөв.

            ТАНИЛЦСАН:

БАЙГАЛЬ ОРЧИН, ХҮНС,

ХӨДӨӨ АЖ АХУЙН БАЙНГЫН

ХОРООНЫ ДАРГА                                                                   Я.САНЖМЯТАВ

            ТОВЧ ТЭМДЭГЛЭЛ ХӨТӨЛСӨН:

            Хуралдааны нарийн

            бичгийн дарга                                                                           Ц.НАРАНТУЯА

**БАЙГАЛЬ ОРЧИН, ХҮНС, ХӨДӨӨ АЖ АХУЙН**

**БАЙНГЫН ХОРООНЫ 12 ДУГААР САРЫН 18-НЫ**

**ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Я.Санжмятав**:-Зарим сумдын нутаг дэвсгэрт ашигт малтмалын хайгуул, олборлолт явуулж байгаа иргэн аж ахуйн нэгж байгууллагын үйл ажиллагаанд байгаль орчны болон холбогдох бусад хууль тогтоомжийн хэрэгжилтийн явцыг шалгаж танилцсан дүнгийн тухай ажлын хэсгийн танилцуулгыг хэлэлцэхээр төлөвлөсөн байна. Өөр саналтай гишүүд байна уу? Байхгүй бол хэлэлцэх асуудла баталлаа.

Хэлэлцэх асуудлын дараалал ёсоор Байгаль орчныг хамгаалах тухай хуульд нэмэлт, өөрчлөлт оруулах тухай хуулийн төслийн танилцуулгыг сайд танилцуулна. Шийлэгдамба сайдыг урьж байна.

**Г.Шийлэгдамба**:-Байнгын хорооны дарга, эрхэм гишүүдийн өнөөдрийн амар амгаланг айлтгая. Энд манай ажлын алба Байгаль орчны дэд сайд болон холбогдох хүмүүс хүрэлцэн ирсэн байгааг та бүхэнд хэлье.

Эрхэм Их Хурлын гишүүд ээ,

Байгаль орчны мэдээллийн сангийн үйл ажиллагаатай холбоотой одоогийн хуулийн заалтууд нь хэт ерөнхий, хэрэгжүүлэх арга зам тодорхой бус байгаагийн зэрэгцээ мэдээллийн эх үүсвэрүүд нь өмчийн олон хэлбэрт суурилах болсноор байгаль орчны мэдээг цуглуулах, бүрдүүлэх, нэгтгэн боловсруулах, харилцан солилцох, хамтран ашиглах, шинэчлэх асуудал дээр тодорхой хүндрэл, чирэгдэл гарах болсон. Иймд эдгээр асуудлыг шийдвэрлэхийн тулд нэн тэргүүнд хууль эрх зүйн орчныг шинэчлэх шаардлагатай байна. Энэхүү хуулийн төсөл батлагдан хэрэгжсэнээр шийдвэр гаргагчид болон хэрэглэгчид байгаль орчны бодит, нэгдмэл шуурхай мэдээллээр хангагдаж, байгаль орчныг хамгаалах, нөхөн сэргээх, байгалийн нөөцийн менежмент, хяналт мониторингийн тогтолцоо сайжрах төдийгүй, Засгийн газрын цахим засаглал хөтөлбөрийн хэрэгжилтэнд бодитой хувь нэмэр оруулна гэж үзэж байна. Уг хуулийн төслийг Байгаль орчны сайдын тушаалаар батлагдсан Засгийн газрын ХЭГ, Байгаль орчны яам, Хууль зүй, дотоод хэргийн яам, Ашигт малтмал, газрын тосны ХЭГ, Мэдээлэл харилцаа, холбоо, технологийн газар, Газрын харилцаа, геодези зураг зүйн газрын төлөөллөөс бүрдсэн хууль боловсруулах ажлын хэсэг боловсруулсан юм.

Ажлын хэсэг нь байгаль орчны болон мэдээллийн чиглэлээр үйлчилж байгаа 30 гаруй хууль, холбогдох УИХ, Засгийн газрын тогтоолуудаас гадна, гадаад орнуудад уг асуудлыг зохицуулж байдаг хууль эрх зүйн орчин, хэрэгжүүлсэн дадлага туршлага, өнөөдөр манайд байгаль орчны мэдээллийн хүрээнд үүсч байгаа харилцаа, хүндрэлтэй асуудлууд, зөрчлүүд, хэрэглэгчийн хэрэгцээ шаардлагыг сайтар судалж үзсэний үндсэн дээр энэхүү хуулийн төслийг боловсруулсан гэж үзэж байна.

Хуулийн хэрэгжилтийг гардан зохион байгуулах, байгаль орчны мэдээллийн төв нь одоогийн мэдээллийн тооцооллын төв болон байгалийн нөөцийн менежментийн геомэдээллийн төв төслийн хүрээнд бий болсон материаллаг баазад түшиглэн нэмэлт орон тоо, зардал шаардахгүйгээр ажиллах болно. Шинээр боловсруулсан хуулийн төслийг байгаль орчныг хамгаалах тухай хуулинд шинээр нэг бүлэг болгон оруулж байгаа бөгөөд нийт 12 зүйлээс бүрдэнэ. Энэ хуулийн төсөлд мэдээллийн улсын сангийн ерөнхий бүтэц бүрэлдэхүүн, бүрдүүлэлт, хариуцах этгээд, мэдээ нийлүүлэх хугацаа, байнгын үйл ажиллагаа, аюулгүй байдал, найдвартай байдлын хангалт оролцогч талуудын хүлээх үүрэг, хариуцлагын талаар нэлээд тодорхой заалтуудыг оруулсан. Байгаль орчны мэдээллийн санд байвал зохих мэдээллийн дэлгэрэнгүй жагсаалт, сан бүрдүүлэх боловсруулах, түгээх, ашиглах, хадгалах, хамгаалах журмыг Засгийн газар дэмжсэн болно.

**Я.Санжмятав**:-Хууль хэлэлцэхтэй холбогдуулаад манай Байгаль орчны яамнаас оролцож байгаа улсуудыг танилцуулъя. Энхмандах-дэд сайд, Шийлэгдамба сайд оролцож байгаа. Банзрагч-БОЯ-ны хүрээлэн буй орчин, байгалийн нөөцийн газрын дарга, Баясгалан-БОЯ-ны мэргэжилтэн энэ улсууд эхний асуудалтай холбогдуулж оролцож байгааг та бүхэнд танилцуулъя.

Ингээд танилцуулгатай холбогдуулан асуух асуулт байна уу?

**Су.Батболд**:-Та бүхний өглөөний амгаланг айлтгая. Би ганц хоёрхон зүйл асуух гэсэн юм. Байгаль орчны мэдээллийн сан, урд нь ер нь ийм сан, мэдээллийн сан, мэдээллийнхээ баазыг яаж бүрдүүлдэг байсан юм бэ,энэ мэдээллийн санг бүрдүүлснээр үнэхээр Байгаль орчныг хамгаалахад ямар үр дүн гарах юм бэ? Манайхан ер нь мэдээлэл цуглуулахдаа сайн, цуглуулсан мэдээллээ ашиглахдаа их муу шүү дээ. Юунд ашиглах юм, яаж ашиглах юм, хүмүүст яаж хүртээх юм гэдэг тал дээр ерөөсөө ажиллаж чаддаггүй. Одоо хуучин ийм бааз байсан уу, одоо бий болгож байгаа мэдээллийн баазаа яаж ашиглах юм, ингэж ашигласнаараа байгаль орчныг хамгаалах үйл хэрэгт ямар ахиц дэвшил гарах юм бэ гэж.

Хоёрдугаарт, манайхан нэг хууль санаачлаад орон тоо, бүтэц бий болгодог л доо. Энэ хуулийн дагуу бас нэг бүтэц бий болох юм шиг байна, миний ойлгосноор бол. Байгаль орчны мэдээллийн төв гэдэг байгууллагыг Байгаль орчны яамны дэргэд юмуу, сайдын дэргэд байгуулах юм шиг байна. Ингэж дахиж орон тоо нэмэх, хүн нэмэх асуудал хэрэгтэй юмуу, үгүй юмуу? Ер нь сүүлийн үед манай хуулиуд дандаа, үгүй бол нэг хууль дагаж нийгмийн хамгааллын нийгмийн зардлыг баахан өсгөдөг, үгүй бол нэг хууль дагаж зайлшгүй орон тоо бүтэц бий болгодог ийм л юм руу яваад байгаа юм л даа. Энэ хоёр дээр хариулт өгөөчээ гэж хүсч байна.

**Б.Энхмандах**:-Хуучин Байгаль орчны мэдээллийн ерөнхий төв нь БОЯ-ны дэргэдэх мэдээлэл тооцооллын төв байсан. Гэхдээ энэ дээр хагас мэдээлэл нь байдаг, газрын тухай мэдээлэл Геодези газар зүйн газарт, ашигт малтмалын асуудал нь Кадастрын албанд гэх мэтчилэнгээр олон газар салсан байдаг л даа, мэдээлэл бол. Бэлчээрийн тухай мэдээлэл бол ХААЯ-нд байдаг. Тэгэхээр энэ мэдээллийн нэгдсэн сан байгуулах явдал бол мэдээллийн харилцан солилцоог бий болгох зохицуулалтыг хийж байгаа. Энэ нь одоо бие биендээ бас мэдээлэл солилцох боломжгүй. Метабааз үүсгэх бололцоог бий болгож байгаагаараа онцлогтой. Метабааз гэдэг бол нэг мэдээллээс нөгөө рүү шилжиж бүгдийг нь тойрч ашиглах боломжийг нээж өгөх юм. Тэгэхгүй бол одоо нэг төрийн байгууллага нь нөгөөдөө мэдээлэл өгөхдөө үнэ төлбөртэй өгөх ийм байдалтай байж байгаа учраас энийг хооронд нь уялдуулан зохицуулах, метабаазын тогтолцоог бий болгох ийм боломжийг бий болгоно нэгдүгээрт.

Тэр утгаараа энэ хуучин сангийн гол суурь нь манай Ус цаг уурын орчны шинжилгээний төвийн дэргэд ажилладаг Мэдээлэл тооцооллын төв байх болно. Тийм учраас хоёрдахь асуултын хувьд бид шинээр орон тоо байгуулахгүй юм байгаа юм. Ерөөсөө энэ мэдээлэл тооцооллын төв байгаа, дээрээс нь байгалийн нөөцийн менежментийн геомэдээллийн төв гэсэн төслийг Байгаль орчны яам, Недерландын Засгийн газрын санхүүжилтээр өнгөрсөн оноос эхлээд хэрэгжүүлж эхэлсэн. Одоогийн байдлаар хоёр том сансрын алсын зайн тандалтын хоёр хиймэл дагуул байрлуулчихаад байгаа. Бид хуучин хамгийн сүүлд модес гэдэг станцыг ашиглалтанд авлаа, сая 11 сард. Энэ бүхнээс манай авах мэдээлэл улам нарийвчлал сайжирч байгаа. Тогтмолжилт улам сайжирч байгаа. Ийм учраас энэ мэдээллийг өргөн хүрээтэй ашиглах боломж нээлттэй болж ирнэ.

Тийм учраас орон тоо ямар ч нэмэхгүй, шинэ газар байгуулахгүйгээр ерөөсөө мэдээлэл тооцооллын төв дээр тулгуурласан мэдээллийн нэгдсэн сан байгуулагдаж байгаа юмаа гэж ойлгож болно байхаа.

**А.Бакей**:-Хоёр асуулт байна. Байгаль орчны мэдээллийн сан шинээр байгуулснаар урд нь Үндэсний статистикийн газарт бас нийгэм, эдийн засгийн бүх салбарын мэдээллийн санг бүрдүүлээд тэрнийг боловсруулаад эргээд түгээж байгаа шүү дээ. Тэгэхээр Үндэсний статистикийн газарт цуглуулж, боловсруулж байгаа мэдээллийн сан ямаршуу байна, тэрнээс энэний цар хүрээ ялгаа нь юу байна. Нэг талаасаа.

Нөгөө талаар давхардсан байдлаар маш олон газар мэдээлэл цугларч байгаа шүү дээ. Жишээлбэл, ашигт малтмалын чиглэлээр гэхэд мэдээж Ашигт малтмалын ХЭГ-т гэх юмуу, газрын талаар газрын кадастрын газарт гэх юмуу, газрын харилцаа зураг зүйн газарт гэдэг ч юмуу, энэ бүх мэдээг цуглуулж авах, тэр мэдээллийн зөв санг бүрдүүлэх биш, гол нь хоорондын уялдаа холбоо, энд тэнд байгаа мэдээг ашиглах тэр мэдээллийн техник хангамж болоод программ хангамжийн хувьд ямаршуу шинэлэг зүйл энэ хуулийн төсөлд орж байна вэ?

Хоёрдахь асуудал, энэ цуглуулсан мэдээлэл маань олон нийтэд хэр зэрэг нээлттэй байх вэ? Өнөөдөр нөхөн сэргээлтийн талаар ч гэдэг юмуу, дурын хүн өнөөдөр өөрийн хэрэгцээтэй мэдээллээ авч ашиглахад энэ мэдээллийн сан хэр зэрэг нээлттэй байхав, энэний нээлттэй байх механизм нь ямар байх вэ?

**Б.Энхмандах**:-Статистикийн төв газар дээр гаргаж байгаа мэдээлэл орчны мэдээлэл хамгийн гол нь тоон мэдээлэл байгаа. Бидэнд Байгаль орчныг хамгаалах хуульд нэмэлт, өөрчлөлт оруулснаар мэдээллийг өгөгдөл, дуу, авиа, дүрс, зураг, график, бичгэн гэсэн олон хэлбэрээр авах боломж нээгдэж байгаа. Өнөөдөр алсын зайн тандалтаар бид газрын болон орчны ландшафтын зураглалыг 50 м хүртэл нарийвчлалтайгаар авах бололцоо шинэ төслийн хүрээнд тавигдаж байгаа, сансрын станцуудын туслалцаатайгаар боломжтой болж байгаа. Тийм учраас ус цаг уурын, тэр ч байтугай онцгой байдлын үед үүсэх зураглалуудыг нарийвчлан авах бололцоонууд ихээхэн нээгдэж байгаа. Тийм учраас энэ статистик мэдээллээс буюу тоон мэдээллээс өөр юм. Газар зүйн зураглал, координац, бүх зүйлүүдийг бүх талаар нь авиатай нь, дуутай, дүрстэй нь, хөдөлгөөнтэй нь, тэр байтугай диофтор зүсэлттэйгээр хүртэл харах боломж, мэдээллийг авах боломж гарч ирж байгаа гэдгийг энд хэлмээр байна.

Хоёрдугаар асуултын хувьд, өргөн баригдаж байгаа хуулийн төслийн шууд хуульд өөрөөр заагаагүй бол мэдээллийн сан нь олон нийтэд нээлттэй байна гэсэн ийм заалтыг оруулж өгсөн. Энэнтэй холбогдуулаад хэлэхэд 1:5000-аас дээш зураглал улсын нууцад ордог. Гэтэл өнөөдөр тэр байтугай зураглалууд ил тод интернетээр авч ашиглах бололцоотой, GOOGLE-ээс өгсүүлээс бусад янз бүрийн программыг ашиглаад Монголын газар нутгийн тухай орчны тухай мэдээллүүдийг авах өргөн бололцоо нээгдэж байгаа учраас Улсын нууцын тухай хуульд хүртэл өөрчлөлт оруулж мэдээллүүдийн зарим нээлттэй байдлыг хангах ийм шаардлага цаашдаа гарах байх. Ер нь энэ мэдээллүүд өргөн олонд нээлттэй байх, мэдээллийг ашиглах, шийдвэр гаргагчид, цаашлах юм бол мэргэжилтнүүд, эрдэм шинжилгээний байгууллагууд,төрийн бус байгууллагуудын хувьд мета байдлаар мэдээллээ солилцох бололцоо үүснэ гэж ойлгож байгаа юм.

**А.Бакей**:-Би түрүүнд хэлсэн л дээ. Ер нь мэдээлэл энд тэнд маш их байгаа шүү дээ. Ашигт малтмалын талаар, газрын талаар гээд. Тэгэхээр тэр мэдээллийг чинь давхардуулаад зэрэгцүүлээд энд тэнд маш их цуглуулж байгаа шүү дээ.  Тэгэхээр энд тэнд байгаа мэдээллийг харилцан уялдаатайгаар бие биенээсээ авах, солилцох, техник хангамж болоод программ хангамжийн талаар энэ хуулийн төсөлд шинэлэг зүйл тусгагдсан уу гэж асууж байгаа юм л даа.

**Г.Шийлэгдамба**:-Холбогдох мэдээллээ бүрдүүлээд, тэгээд улсын санд онлайн хэлбэрээр буюу сүлжээгээр хийе гэж байгаа. Хэрвээ ийм боломжгүй, техникийн боломж байхгүй байх юм бол мэдээллийг зөөгч хэрэгслээр факсаар байдаг юмуу юугаар байдаг зөөгч хэрэгслээр нийлүүлье гэсэн. Хамгийн гол нь онлайнаар л сүлжээгээр мэдээллээ харилцан ирүүлж авдаг байх. Тэгээд нэгдсэн нэг мэдээллийн бодит юутай байх, улсынхаа хэмжээнд. Энэ чиглэл рүү л бид нар оруулж өгч байгаа юм.

**Б.Энхмандах**:-Программ хангамжийн хувьд бол тодруулж хэлэхэд Недерландын Засгийн газрын туслалцаатай хэрэгжүүлж байгаа байгалийн нөөцийн менежментийн, геомэдээллийн төв төслийн хүрээнд зөвхөн мэдээлэл хүлээн авах станцууд төдийгүй, программ хангамжийг бас бид нар бэлэн гаднаас авч байгаа.

**Я.Санжмятав**:-Асуулт тодруулга дууслаа. Санал хэлэх гишүүд байна уу? Энэ бол хэлэлцэх эсэх асуудал. Санал хэлэх гишүүн байхгүй бол Байгаль орчны тухай хуульд нэмэлт, өөрчлөлт оруулах тухай хуулийн төслийг хэлэлцэх эсэх асуудлаар санал хураалгая. Дэмжиж байгаа гишүүд гараа өргөнө үү. За 100 хувийн саналаар дэмжиж байна. Энэ асуудлыг хэлэлцсэнээр бас нэлээн мэдээлэл шуурхай болох, нэг дороос сонирхсон бүх мэдээллүүдийг авах ийм бололцоо бүрдэнэ.

Хоёрдугаарт, гадаад орнууд, олон улсын байгууллагуудаас бас нэлээд хэмжээний дэмжлэг орж ирэх ийм бололцоо бүрдэх байгаа. Тийм учраас ондоо багтаагаад энийг хэлэлцэх ёстой гэж ойлгож байгаа. Гишүүдэд баярлалаа. За байнгын хорооны санал дүгнэлтийг Цэрэнбалжир гишүүн танилцуулна. Өөрөө энэ хуулийн төсөл дээр бас нэлээд хэмжээгээр ажилласан хүн байж байгаа. Ингээд Цэрэнбалжир гишүүнийг томилж байна.

Хоёрдахь асуудалдаа оръё. Өвөрхангай, Архангай аймгуудын зарим сумдын нутаг дэвсгэрт ашигт малтмалын хайгуул, олборлолт явуулж байгаа иргэн, аж ахуйн нэгж, байгууллагын үйл ажиллагаанд байгаль орчны холбогдох хуулиудын хэрэгжилт хэрхэн хэрэгжиж байнав гэдэг чиглэлээр өнгөрсөн зун, намар манай байнгын хорооноос ажлын хэсэг томилон ажиллуулсан байгаа. Энэ ажлын хэсгийнхээ танилцуулгыг сонсож бас тодорхой шийдвэр гаргахаар бид төлөвлөсөн байж байгаа. Шалгасан ажлын хэсгийн ахлагчаар Батхүү гишүүн ажилласан. Батхүү гишүүн мэдээлэл хийнэ.

Өнөөдрийн хуралдаанд оролцож байгаа улсуудыг танилцуулъя. Нэлээн олон улсууд оролцож байна, яагаад гэвэл энэ нэлээн бас их сонирхол татсан, цаашдаа нэлээд олон зүйлүүдийг хэрэгжүүлэх шаардлагатай зүйлүүд байгаа. Тийм учраас би холбогдох байгууллагуудыг урьсан байгаа. Энд Байгаль орчны сайд Шийлэгдамба оролцож байна, Банзрагч гуай байгаа, Энхбаяр-Геологи, уул уурхайн хяналтын газрын хэлтсийн дарга, Болд-тус газрын байцаагч, Цэвээнравдан-мөн газрын байцаагч, Улсын мэргэжлийн хяналтын газрын дарга Батбаатар оролцож байна, Саран-УМХГ-ын байгаль орчин, геологи уул уурхайн хяналтын улсын албаны дарга, АМХЭГ-аас Баттулга ирсэн байна, уул уурхайн хэлтсийн дарга, Төрийн бус байгууллагуудаас Чагнаадорж гуай-Ариун суварга хөдөлгөөний тэргүүн оролцож байна, Мөнхбаяр-Онги голынхон хөдөлгөөний тэргүүн, Даян-Монгол нутаг мину эвслийн удирдах зөвлөлийн гишүүн, манай гишүүд бас заримыг нь танихгүй шүү, Мөнхбаяраас бусдыг нь нэг их сайн танихгүй байх шүү, бас танилцаад авах нь зүйтэй байх. Байгаль орчны чиглэлээр бидэнд төрийн бус байгууллагууд ихээхэн ажлыг гүйцэтгэдэг учраас энэ улсуудынхаа дуу хоолойг сонсоё гэж урьсан. Бум-Ялагч-Ногоон намын тэргүүн оролцож байна. Ингээд Батхүү гишүүнийг танилцуулгаа хийхийг урьж байна.

**Г.Батхүү**:-Байгаль орчин, хүнс хөдөө аж ахуйн байнгын хорооноос баталсан удирдамжийн дагуу Өвөрхангай, Архангай аймгийн зарим сумын нутаг дэвсгэрт ашигт малтмалын хайгуул олборлолт явуулж буй иргэн, аж ахуйн нэгж байгууллагын үйл ажиллагаанд байгаль орчныг хамгаалах тухай болон бусад холбогдох 10 гаруй хууль тогтоомжийн хүрээнд, энэ хууль тогтоомжууд хэрхэн хэрэгжиж байгаа талаар бид нар газар дээр нь явж ажиллалаа. Энэ ажлын хэсгийн бүрэлдэхүүнд УИХ-ын гишүүн Бадамдамдин, Энхболд, Ламбаа нар болон Үйлдвэр, худалдааны сайд, Байгаль орчны сайд, холбогдох сумд, аймгуудын зарим удирдлагууд оролцсон ийм бүрэлдэхүүнтэйгээр энэ үйл ажиллагааг явууллаа.

Энэ бүрэлдэхүүнд мөн Онги голын хөдөлгөөн, Ариун суварга хөдөлгөөн, Эрс шинэчлэл хөдөлгөөн, Уугуул хөдөлгөөн, Орхонтүшээ гүн хөдөлгөөн, Тосон, Заамар, Туул гол хөдөлгөөн болон алт олборлож байгаа компаниудын зарим төлөөлөл оролцож ингэж хамтарч ажилласан болно.

Үүнд бид нар энэ ажлыг явуулахдаа хамгийн эхлээд хууль тогтоомжийн хэрэгжилтийн байдалтай газар дээр нь явж танилцлаа. Дараа нь геологийн хайгуул, ашигт малтмалын олборлолтын үйл ажиллагаанаас байгаль орчныг хамгаалах, нөхөн сэргээхтэй холбогдсон асуудлаар байгаль орчны болон ашигт малтмалын тухай хууль тогтоомжийг хэрэгжүүлэх ажлын хүрээнд эрх бүхий холбогдох байгууллагуудаас гаргаж баталсан баримт бичгүүдтэй танилцаж авч судалж үзсэн. Ингэж үзэхэд ерөнхийдөө дээр дурьдсан 10 гаруй хууль тогтоомж, хууль болон журмуудыг зохих ёсоор нь бүрэн хэрэгжүүлж байгаа нэг ч аж ахуйн байгууллагууд газар дээрээ бидэнтэй тааралдаагүй.

Мөн нэр бүхий сумдад ашигт малтмалын үйл ажиллагаа явуулж байгаа иргэн аж ахуйн нэгж, байгууллагаас байгаль орчныг хамгаалах, нөхөн сэргээх талаар хийсэн ажлын мэдээллийг холбогдох яам, газар орон нутгийн байгууллагуудаас нь гаргуулан танилцаж үзсэн. Ингэж танилцаж үзэхдээ энэ ирсэн мэдээллийн дагуу газар дээр нь очиж үзэхэд хэр үнэн зөв мэдээллээ гаргаж өгдөг юм, гаргаж ирсэн мэдээллийн дагуу хэрхэн очиж шалгаж, хяналтыг хийж, газар дээр нь нягталж үздэг юм гэдэг талаар бид нар бас авч үзсэн. Ингэж авч үзэхэд тухайлбал, одоогоор Өвөрхангай аймгийн Зүүнбаян-Улаан сумын нутагт байрлах Азиа гоулд ХХК, Эм Жи Эйч зэрэг хувьцаат компаниуд нь 2007 оны байгаль орчныг хамгаалах төлөвлөгөө, орчны хяналт шинжилгээний хөтөлбөрөө тус яамаар батлуулаагүй тухайлбал.

Усны ХЭГ-аас 2007 оны 8 сарын 1-ний өдөр нэр бүхий сумдын нутаг дэвсгэрт алт олборлогч компаниудаас Усны тухай хуулийн 24.1 дэх заалтад заасан заалт шаардлагыг хэрхэн хангасан, голын голдирол өөрчлөх талаар мэргэжлийн дүгнэлт гаргаснаа тайлбарлаж ирүүлсэн байсан. Мөн Өвөрхангай аймгийн Бат-Өлзий сумын нутаг дэвсгэрт орших Зүүн сөдөтийн голд алт олборлож буй Гацуурт ХХК-ний ус ашигласны төлбөрийг, түүний ашиглаж байгаа техник тоног төхөөрөмжийн хүчин чадал нь нэмэгдсээр байтал урд жил нь 18 сая төгрөгний төлбөр төлж байсан бол дара жил нь 5.7 сая төгрөгний төлбөр төлөх болтол нь бууруулсан зэрэг ийм дутагдлууд газар дээрээ харагдаж байсан.

Мөн гар аргаар ашигт малтмал олборлох талаар эрх бүхий байгууллагуудаас гаргасан бичиг баримтууд шийдвэрүүд, түүний хэрэгжилтийн байдалтай газар дээр нь танилцсан.

Тухайлбал, Өвөрхангай аймгийн Засаг даргын 2007 оны химийн хорт бодисын хор нөлөөллийг арилгах тухай 137-р захирамж зэрэг ийм захирамжуудтай бид нар газар дээр нь авч үзэж, мөн Өвөрхангай аймгийн Иргэдийн төлөөлөгчдийн хурлын Уянга сумын Иргэдийн төлөөлөгчдийн хурлын тэргүүлэгчдийн шийдвэрүүдийг авч хэрхэн хэрэгжиж байгаа талаар нь газар дээр нь үзлээ.

Ингээд байгаль орчныг хамгаалах, нөхөн сэргээх төлөвлөгөө, түүний дагуу хийсэн ажилтай газар дээр нь явж танилцсан талаараа хэдэн үг хэлье гэж бодож байна.

2007 оны 8 сарын 15-ны байдлаар Архангай аймгийн Цэнхэр сумын нутагт орших Өлзийт тээлийн голын ус татарч, татам нь хуурайшиж хатсан байлаа. Энэ гол нь Орхон голын нэг цутгал бөгөөд түүний эхэнд Алтандорнод Монгол, Монгол газар ХХК-иуд алт олборлож байсан, одоо ч олборлож байгаа. Гол хатаж үгүй болсон шалтгааныг алт олборлогч компаниуд дэлхийн дулааралтай холбон тайлбарладаг ч түүнтэй адил зэрэгцээ урсдаг алтны олборлолт явагдаагүй байгаа голын уснууд нь багасаагүй, тухайлбал, Их тээлийн гол болон бусад жижиг голууд хэвийн урсацтай байгаа нь энэ тайлбартай зүй ёсоор нийцэхгүй байгаа гэсэн иймд үгнэлтийг бид газар дээр нь хийсэн.

Мөн сумын нутаг дахь Гүүтийн амны алтыг олборлож дууссан хэдий ч нөхөн сэргээлт хийгдээгүй орхиж явсан байна. Амны доод хэсгийн зарим газарт шороон овоолго хагас дутуу хийсэн байдалтай орхисон. Орхон голын бас нэг цутгал болох гүүтийн голыг боож ашиглалтыг нь усан сан үүсгэснээс өөрөөр ашиглах боломжгүй болгосон зэрэг ийм дутагдлууд газар дээрээ маш их хэмжээгээр харагдсан.

Энэ аманд тухайлбал, олборлолт хийж байгаа Эм Жи Эйч, Монгол газар, Алтандорнод ХХК-иуд нь энэ тухайн амны ашиглалтын лицензийг 3-4 компани дамжин худалдагдсан, энэ амны байгаль орчныг нөхөн сэргээлгэх ажлыг аль компани нь хариуцан хийх нь тодорхойгүй болсон ийм байдал газар дээрээ тухайлбал харагдаж байна.

Өлзийт, Тээлийн голын амны эхэн дэх Алтандорнод Монгол ХХК-ны 2005 оны техникийн нөхөн сэргээлт хийсэн байдалтай очиж газар дээр нь танилцсан. Энэ амны тусгай зөвшөөрлийг мөн Монгол газар ХХК-наас худалдаж авсан байсан. Энд Өлзийт тээлийн голын голдирол үгүй болсон байсан, Алтандорнод Монгол компанийн уурхайн хэсгийн дарга Берездняков гэдэг хүнд нь голын голдирол бий болно. Энэ жил биологийн нөхөн сэргээлт хийсэн, үр суулгасан, анхны төрхөнд нь оруулах гэж байна, 82 га газар хийсэн нөхөн сэргээлтээ энэ жил хүлээлгэж өгнө, Ашигт малтмалын тухай шинэ хуулийг уншиж судалсан, 68 хувийн татвараа төлсөн эсэхийг би хариуцахгүй гэх мэтчилэнгийн ийм ойлгомжгүй тайлбаруудыг өгч байсан. Нөхөн сэргээлт хийгдсэн гээд байгаа газар дээр нь яваад очихоор зүгээр ерөөсөө газрыг нь ухаж аваад ашиглаад буцаагаад хөрсийг нь эргүүлээд хайргатай хэсгийг нь дээр нь гаргаад овоолоод тэгээд тэрнийгээ, ажлын хэсгийнхэн сүүлдээ нэг тийм нэртэй болсон бөмбийлгөнө гэж. Дээгүүр нь түрээд бөмбийлгөөд бөмбийлгөөд орхичихсон ийм байдлууд газар дээрээ харагдаж байна лээ.

Архангай аймгийн Цэнхэр сумын Цэцэрлэг багийн нутаг дэвсгэрт орших Нарийн хамарын голын аманд Монгол газар ХХК-ны хийж буй нөхөн сэргээлтийг очиж үзэхэд эргэлтийн усны даланг сэтэлсний улмаас Нарийн хамарын голын дээд хэсэгт маш их булингартай болж урсаж байсан. Нутгийн иргэдийн ярьснаар Монгол газар ХХК хаягдал усаа далангий нь задалж голд урсгахдаа иргэддээ зарлаж байгаад энэ ондгэхэд 4 дэх удаагаа урсгаж байна гэсэн ийм тайлбарыг хэлж байсан. Тухайлбал, алт угаасан тэр усаа эргээд цэвэршүүлээд тэгээд байгальд нь буцааж шингээх ёстой байтал, ер нь бид алт угаасан далантай усаа задаллаа шүү гэж хэлж байгаад, албан ёсоор задалж байгаад 4 дэх удаагаа задалж урсгасан. Энэ 100 гаран зураг уг нь бидэнд байгаа. Бүгдийг нь угаалгаад тавих боломж гараагүй юм шиг байна. Энэ дээр зарим голын өнгө зүс ямар болсон, байгалийн өнгө төрх ямар болсон талаар фотогоор та нарт мэдээлсэн байгааг газар дээр нь үзнэ бизээ.

Архангай аймгийн Цэнхэр сумын нутаг дэвсгэр дэх Харгуйтын аманд Алтайгоулд ХХК 2007 оны 5 сарын 25-нд ашиглалтын тусгай зөвшөөрөл авсан хэдий ч уулын ажлын болон байгаль хамгаалах төлөвлөгөөгөө батлуулаагүй, газар ус ашиглах тухай гэрээ байгуулж, төлбөрөө төлөөгүйгээр уурхайн үйл ажиллагааг явуулж байгаа тул Архангай аймгийн мэргэжлийн хяналтын улсын байцаагч 2007 оны 7 сарын 17-ны өдөр акт үйлдэж үйл ажиллагааг нь түр түдгэлзүүлэн зогсоох шийдвэр гаргасан байна. Ийм шийдвэр гаргасан ч үйл ажиллагаагаа үргэлжлүүлэн явуулж байсан.  Энэ газрын тусгай зөвшөөрлийг Монгол газар ХХК-аас худалдан авсан болохыг иргэний хөдөлгөөнийхөн мэдэгдэж байсан.

Өвөрхангай аймгийн Бат-Өлзийт сумын нутаг дэвсгэрт орших Зүүн сөдөтийн гол дахь Гацуурт ХХК-ны үйл ажиллагаатай газар дээр нь танилцсан. Өвөрхангай аймгийн татварын болон байгаль орчныг албанаас гаргаж өгсөн ус ашигласны төлбөрийн орлогын гүйцэтгэл мэдээгээр Бат-Өлзий суманд ус ашигласны төлбөрт 2006 онд 18.5 сая төгрөг төлж байсан бол 2007 онд 6.8 сая төгрөг төлсөн байна. Би түрүүнд хэлсэн газар дээр нь яваад үзэхэд техникийн хүчин чадал нэмэгдсэн, усны ашиглалт нэмэгдсэн хэдий боловч ус төлж байгаа төлбөр нь багассан ийм дутагдлууд байна.

Ингээд би энд материалыг бүрэн эхээр нь бүх гишүүдэд тараачихсан байгаа. Ийм маягаар ингээд яах юм бол үнэхээрийн Монгол улсын хууль тогтоомжууд газар дээрээ хэрэгжээгүй, хэрэгжих боломжгүй хууль тогтоомжууд байгаа. Үүнийг хэрэгжүүлдэг мэргэжлийн байгууллагууд нь хяналтаа тавьдаггүй, сум орон нутгийн удирдлагууд тухайн алт ашигт малтмал олборлож байгаа томоохон компаниудын төлөөлөгч мэтээр ажилладаг болсон, том компаниуд зарим үедээ цэцэрлэг яслийг нь тохижуулж өгөх, иргэдийн төлөөлөгчдийн хурал, Засаг даргад унаа авч өгөх гэх мэтчилэн маягаар төлбөрөө төлдөг. Ил төлөгдөж байгаа төлбөр нь. Нөгөө талдаа тухайлбал, нэг зүйлийг аваад үзэхэд байгаль орчныг нөхөн сэргээх тухай хуулинд заагдсаны дагуу үйл ажиллагаа эхлэхээсээ өмнө байгаль орчныг нөхөн сэргээх зардлынхаа 50 хувийг Байгаль орчны яамны дансанд хийж байж үйл ажиллагаа эхлүүлэх ёстой байтал одоо энэ үйл ажиллагаа жишээ нь ерөөсөө явагдахгүй. Байгаль орчныг нөхөн сэргээх баталгаа байхгүй ийм зүйлүүд газар дээрээ маш их ажиглагдсан.

Тийм учраас энэ ажилласан ажлын хэсэг 2 чиглэлээр санал дүгнэлт гаргаж ирж байгаа. Эхнийх нь бол хууль эрх зүйн орчинг боловсронгуй болгох чиглэлээр энэ нь гол мөрний урсац бүрдэх бус усны хагалбар газар буюу усны эхийн сав гаүзарт ашигт малтмалын тусгай зөвшөөрөл олгодгийг хуулинд өөрчлөлт оруулж зогсоох, нэгэнт олгогдсон тусгай зөвшөөрлийг цуцалж, байгалийн нөхөн сэргээлтийг зохих журмын дагуу хийлгэх шаардлагатай гэж үзэж байна.

Тусгай зөвшөөрлийг сунгах, өөр орд газарт хайгуул, олборлолтын үйл ажиллагаа явуулах тусгай зөвшөөрлийг шинээр олгохдоо уг этгээдийн өмнө үйл ажиллагаа явуулж байсан газраа хаягдалгүй бүрэн ашигласан байдал, байгаль орчны нөхөн сэргэлтийг бүрэн хийсэн эсэхийг харгалзан үздэг хяналтын журмыг гаргаж мөрдүүлэх.

Байгалийн тэнцвэрт байдал алдагдсан зэргээс үзэхэд байгаль орчны нөхөн сэргээлтийн улсын стандартыг яаралтай шинэчлэн боловсруулж мөрдүүлэх, нөхөн сэргээх ажлын зардлын үнэлгээг шинэчлэн тогтоох шаардлагатай байна. Мөн биологийн нөхөн сэргээлт хийгдсэн талбайг тодорхой хугацааны дараа хүлээн авдаг механизмыг бүрдүүлэх хэрэгтэй байна. Яагаад гэвэл биологийн нөхөн сэргээлт хийлээ гээд хүлээлгээд өгчихдөг, тэр нь тодорхой хугацааны дараа юу ургах вэ, ямар хэмжээнд хүрэх вэ гэдэг нь тодорхойгүйгээр урьдчилаад хүлээгээд авчихаж байгаа учраас энэ дээр аль аль талаасаа сүүлд нь хариуцлага тооцоход төвөгтэй ийм зүүйлүүд бий болж байна гэж үзсэн.

Алтны шороон ордын нөөц нь 200 кг-аас доош байх нөхцөлд тусгай зөвшөөрөл олгохыг хориглох талаар хуулинд нэмэлт, өөрчлөлт оруулах, нэгэнт олгогдсон газрын тусгай зөвшөөрлийг үе шаттайгаар цуцалж, байгаль орчны нөхөн сэргээлтийг заавал хийлгүүлэх шаардлагатай гэж үзэж байгаа юм.

Хуулиар ноогдуулсан татварыг зохих ёсоор төлөөгүй, нөхөн сэргээлтийн ажлыг зохих ёсоор хийгээгү йнь хайгуулын болон ашиглалтын тусгай зөвшөөрлийг цуцлах үндэслэл болох тухай нэмэлтийг Ашигт малтмалын тухай хуульд оруулах нь зүйтэй гэж ийм саналыг оруулж байгаа юм.

Алтны олборлолт хийж буй уурхайн уулын ажлын төлөвлөгөөг АМХЭГ-аар хянуулдаг болгох нь зүйтэй гэж үзэж байгаа юм.

Хууль тогтоомжийн хэрэгжилтийг хангах, хуулийн хариуцлага хүлээх асуудлаар ийм санал оруулж байна.

Сайхан байгальтай, ус бэлчээртэй нутгаа уул уурхайн үйл ажиллагаа явуулж болохгүй онцгой бүсээр зарлах асуудлыг эрдэс баялгийн салбарыг 2015 он хүртэл хөгжүүлэх талаар төрөөс баримтлах бодлогын бичиг баримтад тусгая гэсэн ийм саналыг оруулж байна.

Нутгийн захиргааны болон өөрөө удирдах мэргэжлийн хяналтын байгууллагууд нь Архангай аймгийн Цэнхэр сумын засаг дарга Д.Болдбаатар, ИТХ-ын дарга Т.Цолмон, Өвөрхангай аймгийн Уянга сумын засаг дарга Мишигдорж, тус сумын байгаль орчны хяналтын байцаагч Доржсүрэн зэрэг хүмүүс хуулиар өөрт ноогдсон бүрэн эрхээ хэрэгжүүлээгүй,зарим тохиолдолд хэтрүүлэн ашигласан байгааг шалгалтын явцад илэрсэнтэй хариуцлага тооцох нь зүйтэй гэж үзэж байна.

Түүнчлэн дээрх хоёр аймагт алт олборлож буй компаниудын усан сан болон ойр ормын гадаргын усны шинжилгээний дүнгээс харахад эргэлтийн усны цэвэршүүлэлт хангалтгүй, стандартын шаардлагад нийцэхгүй байна, мөн усан сан нөхөн сэргээлтийг хангалтгүй буруу хийснээс голын ус эрдэс ба органик бодисоор бохирдож голын голдирол эрэг тохойд лаг шавар хагшаас ихээр хуримтлагдах нөхцлийг бүрдүүлж байна. Энэ нь усны экосистем болон хүн амьтны эрүүл мэндэд сөргөөр нөлөөлж байгаа тул холбогдох мэргэжлийн байгуулагууд хяналт шалгалтаа идэвхжүүлж, хуулийн хэрэгжилтийг хангуулан ажиллах шаардлагатай байна гэж ингэж үзэж байна.

Ашигт малтмалын тухай хуулийн 38.1.8 болон 39.1.9-д заасан байгаль орчныг хамгаалах арга хэмжээнд шаардагдах тухайн жилийн зардлын 50 хувьтай тэнцэх хэмжээний мөнгөн хөрөнгийг шилжүүлсэн эсэх, ус ашигласны төлбөр болон бусад хуулийн дагуу ноогдох татвар хураамжийг төлсөн байдлыг харгалзан төлбөр хийгдээгүй тохиолдолд ашигт малтмалын тусгай зөвшөөрөл эзэмшигчийн тусгай зөвшөөрлийг цуцлан хуульд заасан хариуцлагыг тооцож эхлэх шаардлагатай байна.

Өвөрхангай аймгийн Уянга сумын нутаг, Өлтийн голын аман дахь Эрэл ХХК-ны ашиглалтын тусгай зөвшөөрлийг цуцлах, тухайн газарт нь байгаль орчны нөхөн сэргээлтийг шаарлагатай хэмжээнд нь 2008 онд багтаан гүйцээн хийлгэх саналыг оруулж байна.

Сүүлийн 17 жилийн хугацаанд ашиглалтын лиценз эзэмшиж, уул уурхайн үйл ажиллагаагаа явуулаад нөхөн сэргээлтээ зохих ёсоор хийлгүй орхиж явса аж ахуйн нэгж, хувь хүмүүсийн үлдээсэн талбайн тооллогыг явуулж, хариуцах эздийг нь тогтоон, нөхөн сэргээлтийг хуулийн дагуу албадан хийлгэж, хариуцлага тооцох. Хэрвээ одоо тусгай зөвшөөрөлтэй үйл ажиллагаа явуулж байгаа болон нөхөн сэргээж дуусах хүртэлх үйл ажиллагааг нь түдгэлзүүлэх шаардлагатай гэж үзэж байна.

Уул уурхайн үйлдвэрлэлд үр дүнтэй хяналт тавьж, хууль тогтоомжийн хэрэгжилтийг сайжруулахын тулд улсын мэргэжлийн хяналтын газраас байгаль орчны хяналтын албыг орон тоо, байцаагчийн эрх, төсвийн хамт байгаль орчны яаманд, геологи уул уурхайн хяналтын албыг Үйлдвэр худалдааны яаманд тус тус шилжүүлэх нь зүйтэй гэсэн ийм саналыг ажлын хэсгээс УИХ-д оруулж ирж байна. Ингээд манай ажлын хэсгийн гишүүд байж байгаа, мөн бидэнтэй хамтарч ажлын хэсэгт багтаж ажилласан олон нийтийн байгууллагын төлөөллүүд энд оролцож байгаа учраас Байнгын хорооны гишүүдийн өгсөн танилцуулга дээр үндэслээд биднээс асууж тодруулах зүйл байвал ажлын хэсэг хариулахад бэлэн байна. Баярлалаа.

**Я.Санжмятав**:-Танилцуулга хийсэн ажлын хэсгийн ахлагч Батхүү гишүүнд баярлалаа.Манай хэвлэлийнхэн бас саяны ажлын хэсгийн мэдээллийг сонирхсон хэвлэлийнхэнд бас хувилаад өгчихөж болох байх гэж бодож байна.

Энхболд гишүүн, Ламбаа гишүүн нэмж тодруулга хийе. Бас өөрсдийнх нь тойргийн асуудал байгаа.

**З.Энхболд**:-Хууль бол хангалттай байдаг юм байна. Алттай холбоотой 14 хууль үйлчилдэг. Газрын хэвлий, ашигт малтмал, ус, байгаль орчин гэх мэтээр. Хуулинд бас засаж залруулах юм байнаа. Гэхдээ ихэнх алдаа завхрал бол хуулийг хэрэгжүүлж байгаа хүмүүсдээ байна. Ялангуяа орон нутгийн түвшинд өдөр тутмын хяналт тавьж байх ёстой, Ашигт малтмалын шинэ хуулин дотор орон нутагт өгөх эрх мэдлийг нэмж өгөөд ямар ч сайн үр дүн нэмэгдсэнгүй. Алтны компаниасаа хараат болчихсон улсууд тэрнийгээ хянана гэж байдаггүй юм байна. Тийм учраас хуулиа зөв хэрэгжүүлэх юм бол онги гол ширгэсэн,  бусад байгаль орчны сүйрлийн тухай ярихгүй байж болох байсан байна лээ. Хамгийн гол нь хуулиа хэрэгжүүлдэггүй төрийн албан хаагчдаа яахав гэдэг л асуудлыг яриад байгаа юм. Ядаж эхний ээлжинд мэргэжлийн хяналтын хоёр салбарыг хуучин хариуцдаг яаманд нь буцааж өгөхгүй бол яамдууд бодлогоо хэрэгжүүлэх гар хөлгүй болчихоод байдаг. Байгаль орчны хяналтыг байгаль орчны яаманд, геологи уул уурхайн хяналтыг Үйлдвэр, худалдааны яаманд буцааж өгөх саналыг ажлын хэсгээс гаргаж байгаа юм. Манай ажлын хэсгийн дүгнэл болон байнгын хорооны тогтоолууд дээр маш тодорхой саналууд байж байгаа. 200 кг гэх мэтэр.

Саяхан Ил тод сангаас 3 удаа сонин хэвлэж гаргасан байна, тэрний 2 дээр нь алтны уурхайн бусад бүх төрлийн А лицензтэй мөртлөө огт татвар төлдөггүй, маш олон компани байна шүү дээ, сая хүртэл төгрөг төлсөн 70 хэдэн компани, огт 0-1 сая хүртэлэхэд нь 300-гаад компани байна уу даа. Жирийн сумын төв дээр ажилладаг хашаандаа ТҮЦ ажиллуулдаг хүн сарын 6000 төгрөгний орлогыг нь тухай бүр тодорхойлох боломжгүй татвар төлдөг байхад, байгаль орчин бохирдуулаад алтны уурхай явуулж байгаа хүн нэг ч төгрөгнйи татвар төлөхгүй явж болж байна шүү дээ. Ийм юм хэрэгтэй юмуу, үгүй юмуу. Энийгээ шийдэх цаг нь болжээ. Үнэхээр том хэмжээний алт авдаг, улс орны эдийн засагт нөлөөтэй татвараа үнэн зөв төлдөг, ялангуяа 68 хувийн татвар гарснаас хойш алтны олборлолт буураад байгаа л даа. Ийм шаардлага хангасан компаниудаа үлдээгээд бусдыг нь хаая. Эдгээр компаниудаас нийгэмд өгч байгаа сөрөг юм нь их байгаа учраас цаашид энэ байдлаараа байж чадахгүй нь гэж байгаа.

Еще бас нэг гол зүйл бол голын эхэндээ алт олборлохоо больё, Онгийн голыг ширгээсэн алдаагаа дахиж Орхон гол дээр давтмааргүй байна. Орхон гол бол энэ темпээрээ явах юм бол удахгүй ширгэхээр байна шүү дээ. Хэдийгээр янз бүрийн олон тайлбар ярьж байгаа боловч бүгд хүлээж авахад хэцүү л тайлбарууд байгаа. Яг адилхан хоёр голын эхэн дээр алт олборлосон нь бид нар энгийн нүдээр очоод харахад хэцүү л юм байна лээ л дээ. Чагнаадорж гуай хэлээд энэ голын эхэнд алт олборлосон, энэний эхэнд алт олборлоогүй гээд. Баруун зүүн тээл билүү, Хойд урд тээл билүү. Тийм хоёр адилхан голын нэг нь ширгэчихсэн, нэг нь байж байгаа байхгүй юу. Тэгэхээр энэ бол байгаль орчны дулаарлаа, дэлхийн дулаарлаас болоогүй гэдэг нь шууд харагдаад байгаа юм л даа.

Тийм учраас цаашид 2015 оны эрдэс баялгийн бодлогон дээр одоо манай дээр гарч байгаа дүгнэлт тэр чигээрээ суух ёстой гэж би үзэж байгаа юм. Еөрөсөө хэдхэн том алтны компаниа үлдээе, бусдыг нь байгаль орчинд үзүүлж байгаа сөрөг нөлөө нь дэндүү их байна. Тэр жижиг 5, 10 кг авч байгаа алтнаасаа байгаль орчныг нөхөн сэргээх ямар ч эдийн засгийн хувьд боломжгүй юм байна лээ л дээ. Тэр утгаараа 200 кг-ийг түрүүчийн засгийн газрууд хориглож өгсөн байгаа л даа. Одоо үлдчихсэн байгаа хэдийгээ яахав гэдэг л ярих тухай асуудал байгаа юм.

**С.Ламбаа**:-Энэ ажлын хэсэгт ажиллаж, ер нь 1996 оноос хойш энэ алтны асуудалтай зууралдсан л даа, албан ёсоор УИХ-ын ажлын хэсэгт орж газар дээр нь нэлээн нарийвчилж шалгалт хийсэн, ийм бүрэлдэхүүнд орж ажилласан. Ер нь эцсийн эцэст нэг л дүгнэлтэнд хүрээд байгаа миний хувьд бол. Ерөөсөө энэ байгалийн ашигт малтмал олборлох асуудал дээр Монгол улсын хууль тогтоомж хэрэгжихээ больчихсон юм байна. Дур дураараа ажилладаг болчихсон юм байна. Монгол улсын төрийн захиргааны төв байгууллагууд, мэргэжлийн хяналтын газрууд, хяналтын үүрэг гүйцэтгэдэг байгууллагууд, орон нутгийн удирдлагууд, аймаг, сум, баг, ерөөсөө бүхэлдээ ямар ч уялдаа холбоо байхгүй. Нэг нь нэгийгээ үгүйсгэсэн ийм л байдлаар үйл ажиллагаа явуулдагаас болж энэ бол асар их байгаль, газар нутгаа сүйтгэх бодлого явагджээ гэж би хувьдаа үзэж байгаа. Би ганцхан жишээ хэлье, 1999 онд тухайн үеийн Дэд бүтцийн яамны холбогдох улсууд мэргэжлийн хяналтын бүх байгууллагууд оролцсон том шалгалт мөн л очиж Цэнхэр сумын Орхон багийн алт олзворлолт дээр хуралдаад тодорхой компаниудын эрхийг хүртэл цуцалж байсан. Гэтэл бодит байдал дээрээ нөгөө цуцлагдсан компаниуд нь өөр компаниудад лицензээ шилжүүлээд тэгээд л үйл ажиллагаа нь дахиж үргэлжлээд явчихсан байх жишээтэй. Ингэхээр яаж энэ байгаль орчныг хамгаалах тухай асуудал байхав дээ.

Нөгөө талаараа их сонин юмнууд байх юм л даа, хууль гарчихаад нөхөн сэргээлтэнд зориулж 50 хувийг нь сэргээлтийн Байгаль орчны яамны санд хуримтлуулах ёстой гээд заачихсан байж байдаг. Бид нарын шалгалтын үед хөгийн юм хүртэл яригдаж байгаа шүү дээ. Алтандорнод компани байгаль орчноо сэргээхэд өгсөн мөнгө нь 6 сая төгрөгний баримт бичиг л үзүүлээд зогсож байгаа шүү дээ. Гэтэл үнэн хэрэг дээрээ 300 гаруй сая төгрөг тушаах ёстой. Зөвхөн 50 хувь нь. Энийг тоодог ч хүн байхгүй, орон нутаг нь тэрнийг шаарддаг ч үгүй. Би Батбаатар дарга байна, Батбаатар дарга хариулах байх, өчигдөр би энэ ажлын хэсгийн дүгнэлтийг сонсож байхад тухайн үед бид нарын ажлын хэсэг явж байх үед хаасан, өөрөөр хэлбэл Үйлдвэр, худалдааны сайд бид нартай хамт яваад газар дээр нь хаах шийдвэр хүртэл гаргаж байсан компани нь эргээд ажилдаа орчихсон. Зөвшөөрлийг нь мэргэжлийн хяналтын газар өгсөн гэж ярьж байгаа. Энийг чинь яаж ойлгох вэ? Ийм уялдаа холбоогүй байх юм бол ямар ч утга байхгүй шүү дээ. Х аачихаад л. Ер нь нэг л ийм л процесс болчихсон юм байна шүү дээ. Ерөөсөө хаачихлаа,лицензээ өөр хүнд шилжүүлээд, өөр нэрээр дахиад л үйл ажиллагаагаа явуулаад байдаг. Ерөөсөө тасралтгүй.

Уянгын Эрэл компани чинь аль хэдийнэ дуусаад нөхөн сэргээлтээ хийлгүй хаячихаад сүүлд нь 30 гаруй компанид газраа эзэмшүүлчихсэн байгаа шүү дээ, бүр худалдчихсан. Тэрнийг нь бас нэг жижигхэн жижигхэн тоног төхөөрөмжтэй нинжа гэмээр компаниуд авчихаж л дээ. Тэр нь үйл ажиллагаа явуулж байдаг. Уг нь тэр шороон орд дээр нинжа нар ажиллаж байсан, компаниуд худалдаад авчихаар нинжа нь гараад эрүүл газраа ухаад орчихсон. Уянгад ерөөсөө эрүүл уулын жалгануудыг чинь цөмийг нь ухаад орчихсон байгаа шүү дээ. Яагаад гэхээр нөгөө шороон ордоосоо хөөгдчихсөн. Эрэл өөрөө өөрийнхөө шороон ордыг 30 гаруй компанид худалдчихсан. Тэгээд тухайн жилд олзворлосон алтных нь 15 хувийг авна гээд гэрээ хийчихсэн байгаа шүү дээ.

Ер нь сонин тогтолцоо байдаг юм байна л даа. Тэгээд тэр 30 хэдэн компанийг удирдаж байгаа хүн нь Эрэл компанийн хүн байгаа шүү дээ, гарын үсэг зурсан хүн нь, тэндээ байж байдаг, бүр мөнгөө хураадаг юмуу яадаг юм, нинжа ажиллуулдаг компани болчихож л дээ. Ийм сонирхолтой юмнууд болчихсон учраас энэ чинь ерөөсөө зохицуулалтгүй болчихсон байна шүү дээ. Тийм учраас миний хувьд бол ер нь энийг төр цэгцлээд нэг голдрилд оруулахгүй бол энэ байгаль орчны асуудал маш их эмзэг. Би нэг зүйлийг зориуд хэлье гэж бодож байгаа юм. Энэ Архангай аймгийн Цэнхэр сумын Орхон баг гэдэг бол үнэн хэрэг дээрээ Суварга хайрхан, Хангайн нурууны гол усны хагалбар, Суварга хайрханаас эх авч байгаа бүх голуудын нутаг дэвсгэр, Гурвантамир гарч байгаа, Орхон гарч байгаа, Суварга хайрханаас 90 гол горхи гардаг, дээрээ 7 нууртай, ийм л хангайн бүсийн хагалбар шүү дээ, усны хагалбар. Гэтэл дархан цаазтай яг энэ Суварга хайрхан чинь дархан цаазтай бүс нутаг шүү дээ. Гэтэл яг хаяанд нь очиж яваа. Наанаас нь өөрөөр хэлбэл бүхэлд нь дуусгаад хаяа руу нь явж байна. Энэ чинь сонин юм байна шүү дээ. Байгаль чинь өөрөө. Усны хагалбар луу дөхөөд хангайн нурууныхаа үзэсгэлэнтэй гоё газар луу яваад байх тусам алтных нь олдоц нь дээшлээд байдаг. Одоо бүр 20, 30 метрийн гүн ухаж байсан бол одоо 15, 10, бүр 7-хон гээд явж байгаа шүү дээ. Тэгээд өнгөн хөрснийх нь хамаг өрхийг хамаад авчихдаг. Тэгээд овоолсон шороон дээр нь нинжа нар орчихдог. Нэг ийм л тогтолцоо бий болжээ. Энийг манай Байгаль орчин, хөдөөгийн хөгжлийн бодлогын байнгын хороо цэгцтэй бодлого бариад, бид нарын оруулж байгаа энэ саналыг сайтар судалж үзээд тогтоол гаргах, ер нь шаардлагатай гэж үзвэл УИХ-ын чуулганд ч оруулж хэлэлцэхэд болохгүй юм байхгүй ийм л том проблем шүү дээ.

Бид энэ асуудлаар энэ ажлын хэсгүүдийн санал дүгнэлтийг аваад нэг мөр болгочих юм бол цаашдаа ер нь энэ хууль тогтоомжоо хэрэгжүүлдэг, ашигт малтмал олборлох асуудал нэг бодлого, төрийн зохицуулалтаар явах ийм боломж бүрдэх байхаа гэж ингэж үзэж байгаа. Тийм ч учраас нэлээн олон санал оруулсан. Саналыг нэгбүрчлэн авч үзээд холбогдох яам, мэргэжлийн хяналтын газар, бүх байгууллагууд нэгдэж энэ дээр санал дүгнэлтээ гаргах нь үнэхээр чухал ач холбогдолтой болсон байна шүү гэдгийг хэлмээр байна.

**Г.Батхүү**:-Сая Ламбаа гишүүн хэллээ, тухайлбал Өлтөд олборлолт хийж байгаа Эрэл компани 30 компанитай тухайн үед ч шүү дээ, одоо хэд болсон юм мэдэхгүй. 30 компанитай гэрээ хийгээд газраа шилжүүлчихсэн байгаа юм. Тэнд гэрээгий нь аваад үзэхээр зэрэг тэр байгаль орчны нөхөн сэргээх ажлыг сүүлд тэр хаягдал дээр нь орж ажиллаж байгаа компани хариуцна гэсэн гэрээтэй байгаа байхгүй юу. Тэгэхээр мэргэжлийн улсууд бид нартай явсан. Үйлдвэр, худалдааны яам, Ашигт малтмалын ХЭГ-ын. Энэ Эрэлийн үлдээсэн хаягдлыг цэвэрлээд эндээс алт олоод тэгээд энэ байгаль орчныг нөхөн сэргээх тийм эдийн засгийн ямар ч боломж эдэнд байхгүй гэж хэлж байгаа байхгүй юу. Эндээс нэг зүйл юу харагдаад байна вэ гэхээр зэрэг ерөөсөө тийм шинэ юу бий болчихож. Тухайлбал, Монгол газар компани ашиглаж байгаад дутуу бага зардлаар ашиглаж болохыг нь ашиглаад, хаяад, Алтандорнод компанид шилжүүлдэг, Алтандорнод Монгол компани тэрнийг нь ашиглаад яг тэр олсон ашигтаа тохирсон хэмжээний байгалийн нөхөн сэргээлт хийдэг, Өлт дээр бол тэр 30 компани тэрнийг хийх ямар ч эдийн засгийн боломж байхгүй. Өнөөдөр бид нар тийм үүрэг хүлээчихсэн юмаа л гэж байгаа юм. Нэг ийм зүйл харагдаж байгаа юм.

Нөгөө талаас нь 17 жилийн өмнө олборлогдоод эзэн нь байхгүй болчихсон ийм компани жишээ нь ухчихсан тийм газрууд зөндөө байгаа байхгүй юу. Яг үүнтэй адилхан ямар юм руу явж байна гэхээр зэрэг Монгол газар компани бол Монголд байхгүй компаниудын нэр дээр лицензүүдээ шилжүүлээд шилжүүлээд хаяж эхэлж байгаа юм. Италийн зонд байдаг компаниуд бий шүү дээ. Тийм компани гэж байгаа юм, зарим компани. Тийм компанийн нэр дээр алтныхаа лицензийг шилжүүлээд бүх нөхөн сэргээлтийг нь хийнэ гэсэн гэрээ байгуулаад тэгээд алга болчихсон. Тэр компанийг хэн хаанаас хэзээ ч олохгүй л компаниуд байхгүй юу. Тэгэхээр зэрэг өнөөдөр бага дээр нь бид нар энэ энэ зүйлүүд дээр дүгнэлт хийж, ийм зүйлийг цаашид гаргахгйү байх. Гаргаад өнөөдөр сүйтгээд хаячихсан газруудаа хэрхэн яаж сэргээх талаар бодмоор байгаа юм. Ер нь энэ дээр цөөхөн зураг байгаа гэж хэлсэн. Яг өөрсдөө газар дээр нь яваад ингээд үзэх юм бол Монгол орны чинь хамгийн байгалийн баялагтай, хамгийн их сайхан, хамгийн их бэлчээр устай, модтой газар л энэ алт чинь өөрөө оршдог юм байна. Тэр дундаа яг тэр ам голдрил, ус урсдаг газруудаар нь байдаг юм байна. Тэр амийг чинь тэр чигээр нь ухахаар ус нь газартаа шингээд алга болчихдог. Тэр сайхан мод, бүх юмыг сүйтгэж хаяад, тэгээд хамгийн сүүлд нь хайргыг нь дээр нь гаргаад овоолоод хаячихсан ийм л дүр зургууд тэнд харагдаж байна лээ шүү.

Тийм учраас өнөөдөр Засгийн газар, УИХ, тэр дундаа манай Байнгын хорооны зүгээс энийг нэг удаа ингээд яриад нэг шийдвэр гаргаад өнгөрөх ч биш, энэ ажлын явцтай дахиад 2009 онд ч юмуу газар дээр нь явж яаж өөрчлөгдсөнтэй хамтарсан байдлаар танилцаж, үр дүнгий нь тооцдог ийм хэлбэр лүү оруулах нь зүйтэй байх.

Нөгөө талаар 200 кг-аас доош алтны нөөцтэй газруудаар олборлолт хийхгүй байя гэдэг дээр тооцоо мэргэжлийн хүмүүс хийж үзэхэд үүнээс бага алтыг олборлоод улсад олох ашиг ч байхгүй, ажлын байр бий болж байгаа ч юм байхгүй, хий дээрээс нь байгаль орчноо эргүүлээд нөхөн сэргээх ямар ч боломж байхгүй гэж байгаа юм. Тийм учраас энэ дээр Байнгын хороо дэмжлэг үзүүлж, энэ тогтоолыг гаргаж, энэ шийдвэрийг цааш нь УИХ-д уламжилж хуульчилж өгөх дээр анхаараачээ гэж.

Нөгөө нэг зүйл голын ус бохирдож байгаатай холбоотой, ноднин гэхэд Орхон голын дагуу 2 удаа Орхон голын ус улаан болж тэнд байсан загас жараахай, байгалийн бүх амьд амьтан устаж үгүй болсон. Тэр байтугай Орхон голоос ус уусан мал хүртэл хордож чацга алдаж ноднин үхсэн гэж байгаа. Ажлын хэсэг яг шалгаад явж байх үед бороо ороод Орхон гол улаан болсон. Тэндээс уусан ажлын хэсгүүд хүртэл хордлого авсан. Тэгэхээр зэрэг өнөөдөр ариун тунгалаг устай сайхан гол гэж яриад байгаа Орхон гол маань өнөөдөр ширгээд Онгийн голын араас орох нь ээ. Тийм учраас зөвхөн Орхон голд биш, ерөөсөө усны хагалбар газарт байгаа алт олборлох болон ер нь ашигт малтмал олборлох ажлыг зогсоох нь зүйтэй гэдэг дээр гишүүд ойлгож дэмжлэг үзүүлэх байхаа гэж тодруулж хэлэх гэсэн юм.

**Я.Санжмятав**:-Баярлалаа, ажлын хэсгийн танилцуулга, гишүүдийн тодруулгуудыг сонслоо. Одоо ажлын хэсгээс асуулт асууна. Дэгийн дагуу УИХ-ын гишүүд ажлын хэсгийн илтгэлтэй холбогдуулаад асуух асуултандаа оръё.

**Р.Буд**:-Энэ бол Монгол оронд зөвхөн Өвөрхангай, Архангайн нутагт ч биш, ер нь манай Монгол орны нийт нутаг дэвсгэрийг хамраад байгаа ийм гашгийн асуудал. Харин манай байнгын хороо энэ асуудал дээр нэлээн мэдрэмжтэй хандаж, тэгээд энэ нутгаас сонгогдсон гишүүд орон нутагт энэ асуудлыг хариуцсан төр захиргааны байгууллагын төлөөлөгч нар, олон нийтийн байгууллагын төлөөллийг оролцуулан шалгалт хийж, нэлээн дорвитой материал боловсруулсанд нь бас талархал илэрхийлэх нь зүйтэй гэж бодож байна. Ингээд хэдэн асуулт байна.

Нэгдүгээрт, Орхон голыг тэжээдэг хэдэн голын ай савд алтны олборлолт явагдаж байна вэ? Хэдэн гол устаад байна вэ?

Хоёрдугаарт, та нөхдийн танилцуулга дотор байхгүй юм, цианит мөнгөн усыг чинь энд ашиглаж байна уу, үгүй юу. Миний ойлгож байгаагаар энэ дандаа шороон ордууд ил ордууд юм байна. Энэний ашиглалтын талаар юм дурьдаагүй байх юм, эсвэл ашиглахгүй байна уу, эсвэл ашиглаж байгаа бол ямар хэмжээгээр байна вэ гэсэн дараагийн асуулт.

Гуравдугаарт, орон нутгийн төр захиргааны байгууллагын шийдвэрийн биелэлт ямар байна вэ, энэ чинь дээрээсээ доошоо бүх л төр захиргааны байгууллагууд орон нутгийн ашигт малтмалын ордын ашиглалт, нөхөн сэргээлтэнд хяналт тавих ёстой шүү дээ. Тэгэхээр энэний биелэлт ямар байна, хэдэн хувьтай байна, энийг хянав уу?

Дараагийн Ашигт малтмалын тухай хуулиар орон нутгийн төсөвт болон услын төсөвт нөөц, ашигт малтмалын нөөц ашигласны төлбөр орж байх ёстой. Энэ өнөөдөр хэдэн хувьтай явна вэ?

Дараа нь хаана байв нэг тодорхой жишээ дурьдсан байна вээ, Гацуурт компанийн ус ашигласны төлбөрийг 18 саяас 5.7 сая төгрөг  болтол бууруулсан байна гэж. Энэ ямар үндэслэлээр буурсан байна вэ, тэр алт олборлож байгаа Гацуурт компаний чинь алт олборлолтын хэмжээ буурч уу, эсвэл ямар үндэслэлээр бараг 3 дахин буурсан байна шүү дээ, ийм зүйл гарсан юм бэ, энэний тайлбарыг хэлж өгөөчээ.

Дараа нь голын усыг боосон тухай асуудал энд их яригдаж байна л даа, жижиг голуудын усыг боогоод тэгээд алт олборлож байгаа. Тэгэхээр энэ чинь ямар эрх зүйн актаар зохицуулагдаж байна вэ, энийг манай Байгаль орчны яамны нөхдүүд хариулах байх. Ухаандаа ай сав газрынх нь усны агуулга төдөн хувиас дээш бол хаахыг нь зөвшөөрдөг юмуу, эсвэл чөлөөтэй боохыг нь эрх зүйн актаар зохицуулаад өгчихсөн байгаа юмуу? Энэ ус боодог асуудал үнэхээр маш хэцүү хүнд асуудал шүү дээ. Тэр боосноос чинь доош ерөөсөө тэр орчмын ай сав газар хуурайшаад хатаад бүх юм чинь болохгүй болж байгаа юм. Хөрсний усны түвшин барьдаг юм байхгүй болж байгаа, усан хангамжийн асуудал байхгүй болж байгаа, тэр орчим айл амьтан, мал хунар нутаглах боломжгүй болж байгаа. Дээр нь тэрнийгээ барьж барьж бохирдуулж бохирдуулж ямар ч ариутгалын юм хийхгүйгээр доош нь сад тавингуут мал үхдэг, хүний ундны ус бохирдож байгаа асуудал ч гараад байна шүү дээ. Тийм учраас энийг ямар зүйлээр зохицуулж байна вэ гэсэн ийм хэдэн асуулт байна. Дараа нь бас санал хэлнэ.

**Г.Батхүү**:-Орхон голыг ерөнхийд нь тэтгэж байгаа 5-6 гол байгаа. Энэ 5-6 голын 3 гол нь ерөнхийдөө саяны бидний ярьж байгаа Архангай аймгийн Цэнхэр сумаас эх авч урсаж байгаа голууд. Тэгэхээ энэ Архангай аймгийн Цэнхэр сумаас эх авч урсаж байгаа энэ голуудыг ерөнхийд нь бүгдийг нь хаагаад боогоод алт угааж байгаа гэж ойлгож болно. Энэ хэмжээгээр Орхон голын усны хэмжээ багассан.

Цианит натри ашиглаж байгаа талаар хүмүүсийн дунд зарим нэгэн химийн юм ашиглаж байгаа байх гэсэн тийм зүйлүүд байсан. Бид нарыг явахад харамсалтай нь тийм зүйл, угааж байгаа, газар дээр нь байгаа зүйл илрээгүй. Оросын Алтандорнод Монгол компанийн үйл ажиллагаатай танилцах эд нар бол хүндрэлтэй юм билээ. Баахан цэргийн хувцастай, эрээн хувцастай улсууд битүү хамгаалалтанд авчихсан, баахан холбоотой улсууд, хаа явсан газар бичлэг хийгээд, зургийг фотогоор аваад дагаад тэгээд хашаа нь орох нь нэлээн хүндрэлтэй, нэлээн төвөгтэй, орон нутгийн иргэд ч гэсэн ер нь амьдрахад хүндрэлтэй гэж байна лээ, байнгын дарамт шахалттай байдаг. Газар дээр нь хэвлэлийнхэн явсан, энэ талаар нэлээд их мэдээлэл авсан. Малаа тэр зүг рүү бэлчээж болдоггүй гэх мэтчилэнгийн маш олон асуудал байдаг юм билээ.

Цианит натри илэрч байгаа. Илэрч байгаа нь одоо Өвөрхангай аймагт ямар хэлбэрээр илэрч байна гэхээр зэрэг байгаль дээр аваачиж угаахаа больсон, тэнд шалгалт яваад байхаар чулуу юмуу ачиж авчраад бүр аймгийн төв дээр хашаанд угааж байна гэсэн. Ийм байдал руу орж байна. Портер дээр ачиж авчраад, тэгээд хашаандаа авчирч байгаад чулуугаа бутлаад цианит натриар угааж байгаа.

Нөгөө талаар Өвөрхангай аймгийн Баянтээг суманд илэрсэн, Хайрхан дулаан, Нарийнтээлд илэрч байгаа нэг юм нь юу гэхээр гадаадын иргэд хятадууд ирээд тэгээд алтны хольцтой гэж байгаа чулуунуудыг ачаад явж байна гэж байгаа. Тэгээд ингээд явуулын маягаар бутлаад угаагаад, бутлаад угаагаад ингээд олдохгүй яваад байдаг, нэг газар суурин байхгүй. Эсвэл өөр аманд, өөр далд газар аваачиж угаадаг гэсэн ийм зүйлийг орон нутагт явж байхад хүмүүс их ярьж байна лээ.

Орон нутгийн засаг захиргааны байгууллага хангалтгүй ажиллаж байгаа гэдгийг сая ажлын хэсгийн дүгнэлтэн дээр ч хэлсэн. Энхболд гишүүн ч хэлсэн. Ер нь энэ үйл ажиллагаанд оролцоход орон нутгийн яг жинхэнэ удирдлагууд оролцох сонирхол багатай юм байна лээ. Ил далд үгнээс яахад ямар нэгэн ашиг сонирхлын зөрчил байгаа юм болов уу гэж ойлгосон. Урьдчилсан маягаар Байнгын хорооноос мэдэгдсэн. Хоёр аймгийн Засаг даргын нэр дээр бичиг явуулсан, холбогдох яамдууд мэргэжлийн хяналтын байгууллагуудаас явуулсан, аль ч аймгийн удирдлага энэ үйл ажиллагаанд ерөөсөө оролцоогүй. Өвөрхангай аймгийн Бат-Өлзий, Уянга сумын удирдлагууд оролцоогүй. Архангай аймгийн Цэнхэр сумын удирдлагууд л ирж оролцсон. Аймгийн засаг даргын орлогч, мэргэжлийн хяналтын газрын даргатай ирж энэ ажилд бид нартай хамтарч ажилласан.

Төсөвт орж байгаа төлбөр ямар хэмжээгээр байна гэдгийг яг одоо бид нар 100 хувь бүх төрлийн төлбөрийг нэг бүрчлэн гаргаж ир үзэж чадаагүй. Энийг мэргэжлийн байгууллага, байгаль орчны яам, бусад байгууллагууд ийм мэдээлэл байгаа бол өгөх байхаа гэж бодож байна.

Гачууртын усны нөөц, ус ашигласны төлбөр яагаад 3 дахин багассан юм бэ гэхээр түрүүнд би тодорхой хэлсэн. 6 буу зоогоод усных нь зарцуулалт нэмэгдэж байгаа. Төлж байгаа төлбөрийнх нь хэмжээ багасч байгаа. Энийг усны ХЭГ-ын орлогч дарга гэсэн байхаа, 2, 3 хүн бид нартай явсан. Энэ улсууд дээр мэргэжлийн байгууллагууд өөрсдөө тайлбараа хийх байх гэж ойлгож байгаа.

Голын усыг ашиглаж байгаа талаар мэргэжлийн байгууллагууд дүгнэлтээ хийх байх, бидний ойлгож байгаа хуулийн нэг заалтын дагуу усны урсгалыг хааж болохгүй, түүнээс тусгай хоолойгоор татаж аваад усаа ашиглаад, цэвэршүүлээд буцаагаад тусгай хоолойгоор эргүүлээд нийлүүлэх ёстой гэсэн ийм эрх зүйн бичиг баримт, дүрэм журам байдаг юм билээ, энэ хүрээнд үйл ажиллагаагаа хийж байгаа газар нэг ч байгаагүй.

**Я.Санжмятав**:-Шийлэгдамба нэг асуултанд хариулна, усны ХЭГ-ын нэг асуулт байна, манай төрийн бус байгууллагууд бас саяны Буд гишүүний асуултанд хамт явсан шүү дээ, үндсэндээ хамтарсан, өргөтгөсөн том ажлын хэсэг гараад ажиллаад байгаа шүү дээ.

**С.Ламбаа**:-Усыг боосон гэдэгтэй холбогдуулаад ганцхан зүйл хэлье. Ер нь ус нь боогдоод алга болчихсон гэдэг асуудлыг манай Ариун суварга хөдөлгөөний тэргүүн нэлээн тоо баримттай хэлнэ. Бид нар алт олзворлож байгаа Алтандорнод компанийн ойр орчмын айлуудаар очсон л доо. Ер нь айлууд нь бие биендээ ч очих нөхцөл боломж байхгүй шүү дээ. Ерөөсөө яг хот айлуудыг чинь голоор нь салгаад салгаад ухчихсан учраас тэгээд ямар нэгэн тэр дундуур явах мал сүрэг бэлчих тийм ойлголт байхгүй шүү дээ. Тэр байтугай тэр улсууд уух ундных нь ус байхгүй болчихсоноос болоод ямар сайндаа Алтандорнод компани эхний хэд хоног зөөврийн ус өгч тэр улсуудыг нэлээн аргалсан байгаа юм. Сүүлдээ усаа зөөж өгөхөө больчихоор тэр улсууд дурын нэг газраас ус шавхаж ууж байгаа шүү дээ. Бодит жишээ гэхэд Уянга руу яг ордог Уянгын Өлтийн амны алтны орд руу явах замд ухаад хаяад тэгээд эзэн нь алга болчихсон. Тэрний яг хажууд нь 7, 8 айл байж байгаа. Тэр улсуудтай уулзахад үнэхээр гунигтай юм ярьж байгаа шүү дээ. Тэр бол ерөөсөө цэвэр булаг оргилж байсан газар тэндээсээ ус ундаа хэрэглэдэг байсан айл өрх, одоо яаж байна гэхээр ухаад хаячихсан тэр газраас сүүлийн 3 жил зөвхөн тэр булагны тэр ухчихсан юмнаас бас гарч ирээд байдаг юм байна, шүүрч булаг нь. Тэрнийг шавхаж ууж байгаа гэж ярьж байгаа шүү дээ. Тийм л байдалтай байна. Гэтэл энэ айлууд ийш тийш нь шилжүүлье гэхээр тэр улсууд тэр хавиасаа ерөөсөө нүүж явдаггүй, бүр өвөлжөө, хашаа бүх юм нь тэнд байдаг учраас арга буюу шилжиж чаддаггүй, усаа зөөврийн маягаар уугаад амьдарч байгаа шүү дээ. Би ганц жишээ хэлэхэд, Цэнхэр сумын яг араар нь урсаж байгаа урд Тамирын гол өнөөдөр загасгүй болсон гээд бод. Тэр чинь гүүрнийхээ доороос эхлээд аялал жуулчлалаар явж байгаа, амарч цэнгэж байгаа бүх хүн тэндээс загас бариад сайхан амардаг байлаа шүү дээ. Одоо тэнд хэн ч загас барихгүй, яагаад гэхээр хортой. Тийм ойлголт төрчихсөн.

Тийм учраас энэ улсууд чинь Цэнхэр сумын Алтан овооны ард талын айлууд чинь Тамирын голын уснаасаа уухаас хүртэл эмээдэг болчихоод байна шүү дээ. Ийм нөхцөл байдал л байх. Орхон, урд Тамир. Та бүхэн мэдэж байгаа. Ер нь Суварга хайрханы араас нь хойд Тамир нь гардаг, одоо гурван Тамирын чинь хойд талын Тамир нь байхгүй шүү дээ, ширгэчихсэн. Одоо дунд Тамир, урд Тамир хоёр л амьтай л явж байгаа шүү дээ. Ингээд бодохоор энэ уснууд чинь хаана очиж цутгадаг билээ, Өгий нуур. Өгий нуур өнөөдөр 5 м дотогшилсон байгаа шүү дээ. Захаасаа. Энэ чинь ус чинь нөөц нь багассантай л холбоотой юм шүү дээ. Өгий нуур өөрөө гаргалгаатай нуур. Тэгээд явсаар байгаад Байгаль нуур луу очдог бүх усны чинь эх ундарга энд л явж байгаа шүү дээ.

**Я.Санжмятав**:-Өнөөдрийн ажлын хэсгийн дүгнэлттэй холбогдуулаад бид нар улсын хэмжээнд байгаа геологи уул уурхайн ашиглалтын асуудал, олборлолт, нөхөн сэргээлт, цианит мөнгөн ус гээд бодлогын чанартай томоохон асуудлыг Засгийн газар тавина, зарим асуудлыг нь Их Хуралд оруулъя гэж ажлын хэсгийнхэн байнгын хороотой бас ярьсан байгаа. Тэрэн дээр сая манай Буд гишүүний гаргаж байгаа санал байна. Цианит натри мөнгөн усыг хэрхэн цаашдаа хяналт тавих вэ гэдэг асуудлыг ч гэсэн тогтоолын төсөл дээр орхигдсон байж байгаа. Ажлын хэсгийнхэн энэ хугацаанд бас ажиллаж байг. Бас нэг заалт оруулах нь зүйтэй гэж ингэж ойлгож байна.

**Г.Шийлэгдамба**:-Буд гишүүний асуултанд хариулъя, гэхдээ наана нь Байгаль орчны яам, ажлын хэсгийн бүрэлдэхүүнд орж ажилласны хувьд нэг асуудлыг энэ дээр тодотгож хэлье гэж бодож байгаа. Ер нь ажлын хэсэг дээр ажиллаад энэ дүгнэлтэнд тавигдсан асуудлуудыг Байгаль орчны яам хуулийн хүрээнд болон хариуцлагын хүрээнд хийгдэх ажлуудыг зөв зүйтэй гэж үзэж байгаа. Энэ тал дээр ажлын хэсэг богинохон хугацаанд мэргэжлийн байгууллагуудтай хамтарч ажиллах энэ ажилд идэвхтэй оролцох нь зүйтэй гэж үзэж байгааг хэлмээр байна.

Цианит натри энэ ажлын хэсгийн юугаар явсан газар ашиглагдсан байгаа. Тухайлбал, Их хаан Уул гэдэг компани Өвөрхангай аймгийн Хайрхандулаан сумын Эргэн усны худгийн алтны үндсэн ордод ашиглалтанд явуулах лицензтэй, тэгээд уг ордны нөөцийг 54 кг-аар баталсан юм байна лээ. Ингээд энэ нь нэг тн хүдэр боловсруулахад 0.8 кг натрийн цианит хэрэглэхээр тусгаж, ийм байгаль орчны нөлөөлөх байдлын үнэлгээг хийлгэсэн байгаа. Энэ нь Бороогоулд зэрэг компаниудад хэрэглэгддэг тэр түвшинд байгаа гэж үзэж байгаа. Энэнийхээ дагуу 2006 онд 5 сарын хугацаатайгаар ашиглах ийм цианитын тодорхой зөвшөөрлийг аваад энд нь хяналт тавигдаж байгаа. Саяхан хүртэл энд юуны үнэлгээ гаргаад бодит юуныхаа түвшинд байна гэсэн ийм дүгнэлтийг гаргасан байгаа юм.

Усны асуудлын хувьд манай усны талын хүмүүс хариулна. Ямар учир шалтгаанаар тэр Гацуурт гэдэг компанийн төлж байгаа төлбөрийн хэмжээ багасч байна гэдэг дээр тэдний өөрсдийнх нь өгч байгаа хариулт бид технологийн өөрчлөлт хийсэн, өөрөөр хэлбэл, ус ашиглалтын бага технологиор ашигладаг ийм технологи бид нэвтрүүлсэн учраас энэ усны татвар төлөх татварын хувь хэмжээ багасч байгаа шалтгаан нь байгаа юм гэдэг ийм үндэслэл хэлж байгаа юм. Яг  нарийн асуудлыг нь манай Усны ХЭГ-ын хүмүүс мэргэжлийн талаас нь тайлбарлаж хэлэх үү?

**Бадрах**:-Усны ХЭГ-аас энэ ажлын хэсгийн дүгнэлтийг дэмжиж байгаа. Бидэнд хамгийн их санаа зовдог асуудал дээр хариу өгч байгаа асуудал гэж ойлгож байгаа. Ер нь энэ 143 уул уурхай шороон орд эрхэлж байгаа аж ахуйн нэгж дээр зураг авалт 2006 оны 2, 3-р улиралд хийсэн юм. Ус ашиглаж байгаа байдалд дүн шинжилгээ хийх, хуучин норм, нормативыг шинэчлэх зорилгоор. Энэ дээр 4 аж ахуйн нэгж сонгож авсны яг нэг нь Гацууртын компанийн Зүүн Сөдөтийн уурхай юм. Бусад Монполиметийн Тосонгийн голдрилын орд дээр дараагийн зураг авалт хийсэн. Энэ 2 улирал буюу 6 сар дамнасан их томоохон, яг ажлын зураг авалт хийсэн юм. Тосонгийн Дэнжийн орд ээр мөн скрупер дээр, зөрүү болон ХХК-н минидрагдор хийсэн, Дархан-Уул аймгийн Хонгор суман дээр. Зүүн Сөдөтийн юун дээр NS,NZ майненг TMS-60 систем гээд ийм шинэ маркийн угаах төхөөрөмж байгаа юм. Үнэхээр яг энэ зураг авалтын үеэр эдний ус ашиглах хэмжээ 2-2.5 метр куб байсан. Тэгэхээд бид энэ дээр яах ч аргагүй технологио сайжруулж байгаа ганц энэ компани дээр бид нар усных нь төлбөрийг энэ хэмжээгээр нь тавихаас өөр аргагүй.

Бусад зураг авалт хийсэн юм бол нөгөө 4.2 гэдэг дунджаас харьцангуй ихээр гарсан, бүр 16 метр куб хүртэл ингэж ус шахаж байгаа хэмжээ гарсан. Тэгэхээр яг энэ компани үнэхээр технологийн шинэчилсэн юман дээр гарсан учраас яах ч арга байхгүй. Энийг бүх талаар нь үзсэн. Бид мэдээж ус ашиглах дүгнэлтээ бүрэн гаргахыг чармайдаг, энэ жилийн байдлаар гэхэд 137 аж ахуйн нэгж дээр ус ашиглуулах төлбөрийг нь гаргасан.

Голын усыг боож байгаа дээр бол үнэхээр ямар нэгэн энэ бол дандаа хууль бус үйлдэл, бидний тавьж байгаа шаардлага бол ерөөсөө энэ голын усыг хууль эрх зүйн ямар ч акт байхгүй, тэд үнэхээр Батхүү гишүүний хэлдгээр голын голдрилыг үл хөндөх, яндан хоолой буюу системээрээ дамжуулж авах ёстой, харамсалтай нь манай уурхайнууд зарим нь аваад эргэлтийн нуур хийдэг боловч энэ нь өөрөө нөхөн сэргээлтээ буруу хийдгээс лаг хагшаас их үүсдэг, энүүгээрээ голынхоо голдрилыг бохирдуулдаг ийм ажил их гарч байгаа юм. Тэгэхээр бид энэ тал дээр 200-гаас доош ч гэдэг юмуу, жижиг, ялангуяа гол горхины эхэн дээр байгаа энэ уул уурхайн ямар нэгэн үйлдвэрлэл эрхлэхийг ерөөсөө эрс эсэргүүцэж байгаа. Энэ дээр ажлын хэсэгтэй санал нэг байгаа.

**Г.Батхүү**:-Гацуурт компанитай холбоотой нэг тайлбар хэлье. Тэднийхийг миний ойлгосноор орон нутагт байгаа мэргэжлийн хяналтын байгууллага, байгаль орчны байцаагч бид нар уулзаж газар дээр нь ярьсан л даа. Ус ашиглалтын хэмжээ ерөнхийдөө багасаагүй гээд байгаа юм. Тэднийх бассейн байгуулаад тэр усаа эргүүлж ашиглаж байгаа учраас. Эргүүлж ашиглаж байгаа гэдэг хэмжээгээр нь эд нар нэг удаа бассейндаа хийж авсан усны хэмжээгээр нь тооцоод байгаа. Усаар нь хэд дахин эргүүлж ашиглаж байгаа учраас усны бохирдол маш өндөр байгаа. Тооцоолж байгаа наад арга чинь бишээ гэсэн тийм юм орон нутагт байгаа манай мэргэжлийн улсууд яриад байгаа байхгүй юу. Тухайлбал, бассейн байгуулаад тэр бассейнд байгаа усаа 3 дахин эргүүлээд ашиглачихаж байгаа. Ус дахиад л 3 дахин илүү бохирдож байгаа. Усыг 3 л удаа ашиглаж байна. Гол руу нийлүүлээд буцаагаад ашиглана уу, эсвэл бассейнд хадгалж байгаад буцаагаад байсан уу, нэгэнт л усыг л эргүүлж ашиглаж байгаа учраас тэр 3 дахин хэрэглэж байгаа хэмжээгээрээ төлөх ёстой. Тийм учраас төлбөр нь багасах нь буруу гэсэн юмыг л орон нутгийнхан яриад байгаа юм.

**Бадрах**:-Ажлын хэсгийн дараагаар дахиад бид бас мөн Усны ХЭГ-аас томилж явуулсан. Усыг эргэлтэнд ашиглах гэдэг бол өөрөө бас л их ойлголт бий л дээ. Үнэхээр тэрнийгээ хамгийн эцэст нь цэвэршүүлээд гаргах нь зайлшгүй тэдний үүрэг, тэрэн дээр хариуцлага тооцох нь зүйтэй байх л гэсэн ийм ойлголттой байгаа. Дараа жил энэ дээр их анхаарна гэж.

**Я.Санжмятав**:-2 хүнийг сонсоодохъё. Төрийн бус байгууллагуудаас явж ажилласан. Эд нар маань асуултанд хариулъя гээд гар өргөөд байгаа. Тийм учраас энэ хоёр хүнийг сонсоё.

**Чагнаадорж**:-Орхон голын байдал цаашдаа ийм болох нь ээ гэдгийг би 4 жилийн өмнөөс Байнгын хороо, тэгээд л зохих ёсны яамуудад удаа дараалан тавьсан. Энэ үед тодорхой арга хэмжээ авч чаддаггүй байсан, харин энэ жил Санжмятав гишүүнээр авахуулсан Байнгын хороо харин шуурхай арга хэмжээ авч, үнэхээрийн ард түмний тавьж байгаа тэмцэл үнэн юмуу, худлаа юмуу гэдгийг газар дээр нь очиж шалгасан байхаа. Орхон голын эхэнд сая Батхүү гишүүн ярилаа, Ламбаа гишүүн ч ярилаа. Суварга хайрханы элэгнээс эх авсан Орхон эхт Гурван тээл гэж тийм 3 том гол байдаг юм. Тэрний 1 нь дэлхийн хуурайшилт болж л байгаа юм бол адилхан л байхгүй болох байх, хоорондоо 50 м зайтай л байгаа юм. Тэр нь цэлэлзээд урсаж байгаа. Тэрэн дээр зурган дээр байж байна. Тэрнийг дагуулаад Гүүт, Өлт, Өлзийт тээл, Шарт гэсэн ийм 4 том гол, тэрнийг дагаад 29 булаг шанд өнөөдрийн байдлаар байхгүй болсон. Нутгийн иргэдийн тодорхойлолт ч над бий. Би энд тэнд яамнууд дээр тавьж байсан.

Тэгээд ийм болчихсон байж байна. Энэ жил Орхон голын Үүртийн тохойгоор дээхнэ би алхаад гарчихаж байгаа юм л даа. Орхон гол гэдэг чинь та нар цөмөөрөө мэдэж байгаа байх, би алхаж гарах нь битгий хэл, гарамыг нь олохгүй бол их аюултай, ийм болсон. Хар хориноос доош 2 газар шургасан. Тэгээд харин энэ жил байгаль дэлхий ивээж гишүүдийг явахад маш их бороо орж түрүүнд Батхүү гишүүн ярилаа, Орхон гол улаанаар урсаж байна гэсэн үнэн. Миний байхгүй болоод байгаа гол ч гэсэн нуур нь сэтрээд улаан хоормог болчихсон гол урсаж байсан. Ийм ийм юм болоод байна гэж би тавиад байсан. Энийг тэр үед нь ард түмэн, иргэний хөдөлгөөнийхний энэ үнэн байна уу, худлаа байна уу гэдгийг Байгаль орчны яам би бүр онцлоод хэлчихье, яахав шинэ сайд энэ хүнд хэлж байгаа юм биш, цаашид энийг бодох хэрэгтэй. Ийм болоод байна гэхэд ерөөсөө хүлээж авдаггүй байсан. Тэгээд унгасан хойноо хавч гэлээ гэх шиг бүх юм нь зүйл дууссан хойно яахав ажиллах гэж эхэлж байгаа нь би баярлаж байна. Орхоны байдлыг ингээд хаячихъя.

Нарийн хамар гэж энэ дотор сууж байгаа бүх улсууд мэднэ дээ, Бадрах дарга мэднэ, Саран дарга мэднэ, Батбаатар дарга мэднэ. Хичнээн сайхан үзэсгэлэнтэй сайхан байгаль байлаа, Монгол Улсын эрдэмтэнгүүд биоэкологийн хүрээлэнгийн 5 эрдэмтэн энд алт олборлож болохгүй ээ, байгальдаа, усандаа ийм ийм аюул учрана гэж байхад энэнд оруулсан. Энийг тухайн орон нутгийн сум, орон нутгийн аймгийн дарга нөхөр Хүрэлсүх тэргүүтэй энэ дарга нар өөрийнхөө хармайг зузаатгахын төлөө оруулсан гэж би үздэг. Энийг би хаа ч хэлнэ. Харин энэ үйл явдлаас болоод Байгаль орчны яам шинэ сайд байна, тэр миний хэлдгээр бургас, манай нутгийн хэлээр харнага гэдэг юм, энэ хэдэн тэрбумаараа жижиг зулзган мод хэдэн тэрбумаараа тэрнийг устгаад 2 тн гаран ч гэлээ, өнөөдөр Их Хурлын гишүүд дээр 500 гр алт авсан л гэж байна, тэгээд сүйтгэчихээд ямар ч юм байхгүй, хэдэн хатчихсан модоор овоохой босгочихоод Германы технологи ч гэнэ үү бүр жуулчны бааз байгуулах тэрэнд Нарийн хамрын гол байхгүй болсон, Могойн гол байхгүй болсон, Үйзэнгийн гол байхгүй болсон, гурван булаг, Их Халзангийн булаг, бага Халзангийн булаг, Ганц модотын булаг гэж ийм гурван булаг гурвуулаа байхгүй болсон. Тэгээд энэ орон нутгийн, Цэнхэр сумын байгаль хамгаалагч Архангайн Дорждагва гэж бас байгаль орчныхоо яаманд гайгүй нэр хүндтэй, ажил сайтай хүн гэдэг юм билээ, тэгээд тэр алтныханд за яахав тэр газар доорх баялгаа авч улс орондоо хэрэгтэй байдаг юм байгаа биз, тэгвэл дээр нь байсан ургамал модны төлөө яагаад акт тавьж болдоггүй юм бэ? өнөөдөр хүртэл тавихгүй л тэд нарын талд ажиллаад явж байгаа ийм л жишээтэй байна.

Хамгийн сүүлд хэлэхэд ерөөсөө би 4 жил гаран зүтгэхэд нүүр нь энэ сууж байна. Батбаатар дарга миний тавьсан шаардлагын дагуу Ариунзул гэл үү, өөрөө хэд хэдэн удаа очсон, энэ хүний очсоны дараахан алтныхан жигтэйхэн сайхан, ард түмэнд үйлчилж байгаа, 3 хоногийн дараа л байхгүй. Тэгээд ерөөсөө энэ дээр дахиж над ийм завшаан олдох ч юмуу, би өөрийнхөө бодож байгааг хэлэхэд ерөөсөө манай Байгаль орчны яам,Үйлдвэр, худалдааны яам, Ашигт малтмалын ХЭГ ч гэдэг юмуу мэргэжлийн хяналт ийм байгууллагуудын хоорондын уялдаа холбоо ерөөсөө байхгүй. Байгаль орчны яамны нэг халагдаад явсан даа Банзрагч даргын оронд байсан нэг нөхөр. Мэргэжлийн хяналт Батбаатарт оч, тийшээ очиж хэл, манайд хамаагүй гээд ингээд сууж байдаг. Тэгээд л бие биен рүүгээ чихээд байдаг. Харин энэ жил л хамгийн сүүлд хэлэхэд Үйлдвэр, худалдааны яам, Байгаль орчны яамны дэд сайд, эд нарт би өөрөө биеэрээ ороод за ах нь 10 гэсэн тоог 11 гээд хэлчихэж магадгүй, Алтай гоулд гэдэг ийм ийм компани ийм ийм хууль зөрчөөд ийм ийм юм боллоо, цаад ард түмэн чинь сүйрлээ гэсэн. Харин хоёулаа комисс гаргаж, мөн надыг тэр бүрэлдэхүүндээ оруулж тэгээд шийдвэр гаргаж тэгээд энэ мэргэжлийн хяналтын байгууллага, хоёр яам яагаад тэдний юу цуцлагдаад шүүхээр ч ороод бас энэ манай талд ч юмуу шийдвэр гарсан гэж байгаа.

Хамгийн сүүлд хэлэхэд нөхөн сэргээлтийн ажил гэдэг бол ерөөсөө Монгол оронд байхгүй. 2006 оноос мэргэжлийн хяналтын байгууллагын харин шаардлага, зохион байгуулалтаар Батбаатар гэдэг даргын юугаар, харин бас эднийх санаачилдаг юмуу, хаанаасаа санаачилдаг юм үзүүлэх сургалт гээд хийж байгаа ийм маягаар. Би бол Гацуурт компанийг сайн гэж хэлэхгүй. Монполимет шиг үнэхээрийн тийм юм хийгээд ингээд энэ алтны байгууллагуудтайгаа энэ яамууд хамтраад ажиллах юм бол бас хийдэг юм байна лээ. Техникийн нөхөн сэргээлтийг хийж байгаа, биологийн нөхөн сэргээлт хаана нь ч байхгүй.

**Я.Санжмятав**:-Баярлалаа. Чагнаадорж гуай Ариун суварга хөдөлгөөний тэргүүн байгаа. Манай байнгын хороо сая улсын төсөв батлах үед бас энэ төрийн бус байгууллагуудаар мониторинг хийлгэх чиглэлээр 100 сая төгрөгийг тавьсан байгаа. ЭНэ нь эрэл хайгуул хийгээд, ашиглалт хийгээд нөхөн сэргээлт хийгээгүй газруудын хаягийг нь тогтооё, тэгээд энэ мониторингийн үнэлгээний эцэс дээр төрийн бодлогыг чиглүүлэхээр ийм асуудал хийж байгаа. Тийм учраас зөвхөн төр ажиллаад байх биш, төрийн бус байгууллагуудыг ажиллах боломж олгох чиглэлээр тодорхой алхам хийгдсэн байгаа гэдгийг төрийн бус байгууллагынхандаа дуулгая. Мөнхбаяр-Онги голын хөдөлгөөний тэргүүн.

**Ц.Мөнхбаяр**:-Би товчхон ярья. Байнгын хороон дээр асуудлыг ярьж ажлын хэсэгт бид нарыг оролцуулж явсанд үнэхээр талархаж байгаагаа хэлмээр байна. Энд би шууд санал хэлье гэж бодсон юм. Энэ бол бид нарын үндэсний аюулгүй байдлын асуудал, манай Монгол улсын язгуур эрх ашгийн тухай асуудал. Ийм чухал зүйл болж байгаа учраас ажлын хэсгээс оруулж байгаа энэ хоёр чиглэлийн саналтай би санал нэг байгаа. Үнэхээр бүрэн дүүрэн дэмжиж байгаагаа хэлмээр байна. Энэ дээр Засгийн газарт чиглэл өгөхөөс гадна энэ асуудал дээр УИХ-ын тогтоолын төслийг санаачилж энэ Байнгын хорооноос оруулах нь үнэхээр хэрэгтэй гэж бодож байна. Одоо бол бид нар хангалттай энийг үзсэн. Байгалийнхаа жам ёсоор бүрэлдэж бий болсон хэдэн сая жилийн хугацаанд. Магадгүй тэрбум жилийн хугацаанд бий болсон зүй тогтлыг эвдэж багахан ашиг олохын төлөө бид нар алт хөтөлбөрийг хэрэгжүүлснээс хойш Монгол улс маань ямар их хэцүү гамшигт юм нүүрлэж ирэв гэдгийг бид нар хангалттай мэдэж байгаа. Тийм учраас их тодорхой шийдвэр гарах ёстой гэж үзэж байна.

Бид нар процедурын тухай, үйл ажиллагааны тухай, алдааных нь тухай одоо нэг их яриад хэрэггүй, ойлгомжтой. Тийм болохоор бид нар Их Хурлаар зарим газар нутагт ашигт малтмалын эрэл хайгуул, олборлолт явуулахыг хориглох тухай тогтоолыг батлах ёстой гэж бодож байна. Өөрөөр хэлбэл, усны сав газар, ойн сан бүхий газар, нэгэнт үнэ цэнэтэй зүйл гээд хүлээн зөвшөөрчихсөн, нийгэмд хүлээн зөвшөөрчихсөн, тусгай хамгаалалттай газар нутгуудад ашигт малтмалын эрэл хайгуул, олзворлолт явуулахыг хориглох тухай тогтоолынтөслийг энэ байнгын хорооноос оруулж батлуулахыг үнэхээр их хүсч байна. Тэгээдэнэ заагийг гаргаад одоо эндээс сая ажлын хэсгээс гарсан саналын дагуу тэр үйл ажиллагааных нь доголдлыг арилгах юмнуудаа хийх хэрэгтэй гэж бодож байна. Баярлалаа.

**Я.Санжмятав**:-Нэлээн өргөн хүрээтэй асуудал учраас чөлөөтэй жаахан яриулчихлаа, дэгээ эвдээд. Уучлаарай. Бакей гишүүний шүүмжлэл бас зөв шүүмжлэл шүү. Их Хурлын гишүүд асууж хариулах дэгтэй шүү дээ. Гэхдээ асуудал нь их өргөн хүрээтэй, олон улсуудыг ажиллуулчихсан учраас бас жаахан задгай явчихлаа.

**Д.Батбаатар**:-Би Ламбаа гишүүний асуусан асуултанд хариулаад, санаагаа бас нэлээн чөлөөтэй илэрхийлчихье гэж бодсон юм. Яагаад гэвэл хяналтын байгууллага гэдэг бол ямар нэгэн тайлбаргүйгээр хуулийг хэрэгжүүлдэг ийм үндсэн үүрэгтэй байгууллага гэж ингэж ойлгож, ингэж ажиллаж ирсэн учраас энд тэнд ямар нэгэн тайлбар огт өгч үзээгүй. Өнөөдөр харин байнгын хороон дээр нэлээн өргөн бүрэлдэхүүнтэй хэвлэл мэдээллийнхэн байгаа учраас бас нэлээн чөлөөтэйхэн бодол саналаа илэрхийлчихье гэж бодсон юм. Энийг хүлээж авахыг хүсч байна, гишүүдээс.

Тэгэхээр Ламбаа гишүүний хэлдэг үнэн л дээ, 1999 онд Архангай аймгийн Орхон багт томоохон уулзалт семинар хийгээд, энэ ерөөсөө болохоо байлаа гээд ярьсан. Тэрнээс хойш огт юм хийгдээгүй. Огт юм хийгдээгүй байсныг 2003 онд анх удаа очиж 2003-2007 он хүртэл өнөөдөр бид ингээд тэнд ажиллаж байгаа алтны компаниудтайгаа нэлээн тулж ажиллаж байгаа. Би харин энэ хүмүүстэй санал нэг байна. УИХ-ын гишүүд маань үнэхээрийн алт хөтөлбөр хэрэгжсэнээс хойш алтны уурхайнууд ямархуу ааш араншинтай, ямархуу сэтгэлээр байгальтай харьцаж байгааг газар дээр нь очиж үзсэн явдалд их талархаж байна. Яагаад гэвэл үнэхээрийн түрүүнд Батхүү гишүүн ч гэсэ хэлж байна. Яваад ороход хүртэл хэцүү байдаг. Ороод шаардлага тавихад хүртэл хэцүү байдаг. Энэ бүхэнд бидэнд хуулийн зохицуулалт үнэхээрийн дутагдалтай байдаг.

Би Мөнхбаяртай санал нэг байна. Өнөөдөр бид нар процедур тэр энэ ийм гэж яримааргүй байгаа юм. Ерөөсөө явж явж энэ цэвэр бодлогын алдаа гэж хэлэх гээд байгаа юм. Уучлаарай, би энэ бодлогын алдаа гэдэг нь УИХ нэгэнт хууль тогтоох бодлогыг хэрэгжүүлж байгаа байгууллагын хувьд цаг алдсан ч гэсэн зарим нэгэн юмыг үнэхээрийн зайлшгүй эргэж харж шийдвэр гаргах цаг нь болсон гэдгийг би энд зориуд хэлмээр байгаа юм. Түүнээс өнөөдөр Байгаль орчны яаманд байгаль орчны хяналтыг өгөх үү, уул уурхайн хяналтыг Үйлдвэр, худалдааны яаманд өгөх үү гэдэг нь гол асуудал биш. Үнэхээрийн шулуухан хэлэхэд бид Байгаль орчныхоо яамтай хамтран ажиллаж чадаж байгаа, Үйлдвэр, худалдааны яамтайгаа хамтарч ажиллаж чадаж байгаа, иргэний хөдөлгөөнтэйгээ хамтарч ажиллаж чадаж байгаа юм. Биднийг хамтарч ажиллуулах сонирхолгүй хүмүүс байгаа гэдгийг би бас зориуд хэлчихье гэж бодож байгаа юм.

 Би санаж байна, өнгөрсөн жил шиг санагдаж байна. Бакей гишүүн байхад энэ байнгын хороогоор Байгаль орчны яамнаас асуудал оруулж ирж, энэ хяналтын асуудлыг Байгаль орчны яаманд байлгах уу, үгүй юу гэдэг асуудлаар байнгын хорооын гишүүд санал нэгтэйгээр байгаль орчны хяналт бол байгаль орчны яамнаасаа тусдаа байх ёстой юм байна гэдгийг санал хураалтаар шийдэж байсныг би маш тод санаж байна. Протокол байгаа гэж бодож байна. Би энийг яагаад ингэж хэлж байна гэхээр үнэхээрийн тусдаа байхаас арга байхгүй. Сая энд Эрэл компанийн асуудал маш олон удаа давтагдлаа. Үнэхээрийн өнөөдөр бид өөрсдөө явж байхдаа Эрэл компани дээр үйлдвэрийг нь хаагаад удирдлагуудад нь арга хэмжээ тооцоод алтыг нь улсын орлого болгоод тодорхой хэмжээгээр олсон орлогыг нь улсын орлого болгосон. Өнөөдөр нөхөн сэргээгүй хаяад явчихсан газрынх нь төлөө бид нар Эрэл компанийн удирдлагад эрүүгийн хариуцлага үүсгэхээр шүүх, хууль цагдаагийн байгууллагад шилжүүлчихсэн, одоо энэ даруй 2 дахь, 3 дахь жилдээ явж байна. Еще бид 3, 4 компанид эрүүгийн хариуцлагыг үүсгэчихсэн.

Тэгэхээр би энэ дээр УИХ-ын эрхэм гишүүдийг ямар юман дээр анхаарлаа хандуулаач гэж хэлэх гэж байна гэхээр энэ бүтцийн хувьд хяналт нь хаана байгаа юм, энд байх уу гэдэг нь Их Хурлын шийдэх асуудал байх, тэрнээсээ илүүтэйгээр бидний авч хэрэгжүүлж байгаа арга хэмжэн дээр анхаарал тавьж, үнэхээрийн зарим нэгэн аж ахуйн нэгжүүдтэй хариуцлага тооцох болсон байна. Эрүүгийн хариуцлага хүлээлгэх хэрэгтэй болсон байна. Тэгэхгүй бол энэ худлаа яриа болж өнгөрчихөөд байгаа юм. Чухам хаанаа байгааг бүү мэд, ямар ч байсан энэ асуудал гацаад 2, 3 жил болж байгаа юм.Энийг би шулуухан хэлье гэж бодож байна. Ингэхгүй бол цаашид энэ ажил мөн л ялгаа байхгүй ярьсан хэвээрээ байх болно гэдгийг хэлье гэж бодож байна.

Мөн түүнчлэн цианит мөнгөн усны тухай асуудлыг энд хөндөөдөхлөө. Энэ 2007 он бол бүхэлдээ цианит мөнгөн усны жил боллоо гэж хэлэх гээд байна. Одоо ч гэсэн энэ асуудал яригдаж байна. Үнэхээрийн алт хөтөлбөрийг хэрэгжүүлэхэд цианит мөнгөн усыг үндсэн ордод хэрэглэх ёстой гэж үзэж байгаа бол УИХ бодлогынхоо хувьд УИХ энэ дээр бас Байгаль орчны байнгын хорооны гишүүдээс санаачилж энэ дээр үгээ хэлэх ёстой гэж бодож байгаа юм. Хэрвээ боломжгүй гэж бодож байгаа бол боломжгүй гэдгээ хэлээд энэ дээр Байгаль орчны яам маань тэр зөвшөөрөл юмаа өгөхгүй байх ёстой гэж бодож байгаа. Нэгэнт энийг ашиглаж болно гээд бодлого нь гараад ингэсэн учраас Байгаль орчны яам маань тодорхой хяналаттайгаар энэ зөвшөөрлөө өгч байгаа гэж ойлгож байгаа. Өгч байгаа дээр нь бид чадан ядан хяналт тавьж байгаа. Энэ бол хавтгайрсан юмнууд байгаа.

Засгийн газраас өнгөрсөн зун 2 ажлын хэсэг гарч, энэ ажлын хэсгийн мөрөөр томоохон заалттай 4 тогтоол гарсан байгаа. Энэний биелэлтийг бид 2008 он гарангуут дахиж үзнэ гэж ингэж ойлгож байгаа. Тэр тогтоол дотор хүртэл бид тодорхой асуудлуудыг оруулсан. 200 кг-аас доош агуулгатай, нөөцтэй ордыг ашиглахгүй байх тухай саналыг оруулахад Үйлдвэр, худалдааны яам ингэж болохгүй гээд ингэж зүтгүүлээд явж байх жишээтэй. Энэ дээр би ямар нэгэн яам, тамгын газрыг буруутгах гэж оролдсонгүй. Энд ерөөсөө бодлогын шинжтэй тийм өөрчлөлт хийхгүй бол өнөөдрийн хууль эрх зүйн зохицуулалтаар энэ явахад нэлээн хүндрэлтэй болсон байна гэдгийг хэлэх гэж байгаа юм.

Эцэст нь би үгээ товчхон хэл гэсэн учраас нэг л зүйл та бүхний анхааралд хандуулъя гэж бодож байна. Энэ тогтоолын төгсгөлд ч байна, сая Энхболд гишүүн ч саналаа хэллээ, танилцуулгын төгсгөлд ч байна. Хяналтыг болно, салбарын яамдуудад нь шилжүүлж болно. Гэхдээ эрхэм гишүүд минь энийг бас нэг сайн анхаараарай. Түрүүчийн хэлдгээр үнэхээрийн Эрэл компанид ажиллаж байсан хүнээр Байгаль орчны яамыг удирдуулаад байж байхад нь тэр компанид эрүүгийн хариуцлагыг Мэргэжлийн хяналтын газар үүсгүүлсэн. Хэрвээ яамандаа байсан бол ингэж чадах байсан эсэхийг та бүхэн эргээд нэг бодоорой. Өнөөдөр уулын ажлын төлөвлөгөөг Үйлдвэр, худалданы яамандаа өгье гэж байна. Өнөөдөр Ашигт малтмалын ХЭГ-аас лицензийг хараа хяналтгүй, дураараа өгчихсөн ийм байгаа тохиолдолд эргүүлээд тэрэн дээр уулын ажлын төлөвлөгөөг тэднээр тавиулна гэдэг нь хэр зэрэг зохистой вэ гэдгийг эрхэм гишүүд мэргэн оюун ухаандаа тунгаана биз ээ гэж бодож байна.

**О.Бум-Ялагч**:-Энэ өдрийн амар амгаланг айлтгая. Би энэ арга хэмжээнд Монголын Ногоон нам гэхээсээ илүү Орхон гол гэж хөдөлгөөнийг төлөөлж оролцсон. Орхон гол хөдөлгөөний Улаанбаатар дахь салбар зөвлөлийнх нь тэргүүн. Орхон гол хөдөлгөөн бол Өвөрхангай аймгийн Бат-Өлзийт суманд байгуулагдсан ард иргэдийн хөдөлгөөн. Орхон голоо хамгаалах. Энэ арга хэмжээнд урьж оролцуулсанд их талархаж байгаа. Энэ үнэхээр яг Чагнаадорж гуайн хэл байгаагаар цагаасаа нэлээн хоцорсон арга хэмжээ болсон. Гэвч энэ болсонд нь их талархаж байна. Энэ дээр нэг л зарчмын асуудал дээр ард иргэд бид нар санал нэгдэх ёстой. 1994 онд алт хөтөлбөр эхэлсэн. Энэ бол аргагүй улс нийгмээ аврахын тулд алтан дээр суусан гуйлгачин гэдэг нэрийн дор энэ хөтөлбөрийг хэрэгжүүлсэн. Одоо энэ алт хөтөлбөрийг зогсоох цаг болсон. Яагаад гэвэл хууль хэрэгжихгүй байна. Энийг гишүүд ч мэдэж байгаа, ард иргэд ч цөмөөрөө мэдэж байгаа. Хууль хэрэгжихгүй байхад бид нар хяналтаа яаж ч явуулаад энэ хууль маань хэрэгжихгүй нь ойлгомжтой. Алт хөтөлбөрийг зогсоосноос болоод бүх алт олборлох үйл ажиллагаа зогсоно гэсэн ойлголт байхгүй. Энэ бол том том компаниудын үйл ажиллагаа явагдана. Энийг дэмжих төрөөс алт олборлох, гол горхио сүйтгэх, байгалиа сүйтгэх асуудлыг дэмжих асуудал зогсоно гэж ойлгож байгаа.

Тийм учраас УИХ-ын гишүүд цаашид бодлогын хүрээнд энэ алт хөтөлбөрийг зогсоох ёстой. Тэгэхгүй бол байгаль орчноо бид нар. Тодорхой хугацаагаар зогсоож болно шүү дээ. Юу гэдэг юм хууль хэрэгжтэл, нийгэм эрүүлжтэл зогсоох ёстой гэж ойлгож байгаа. Хэрвээ энэ алт хөтөлбөр цаашдаа явах юм бол хяналтаас гарчихсан нь илэрхий байна шүү дээ. Хужаа нар чинь орж ирээд явуулын шугамаар энд тэнд алт олзворлоод ингэж байна, Арвайхээр хотод олзворлож байна, Улаанбаатар хотод олзворлож байна. Бид нар эрүүл орчинд амьдрах эрх маань зөрчигдөж байна. Тийм учраас энэ алт хөтөлбөрийг зогсоох ауудлыг энэ Орхон голын хөдөлгөөн болон тодорхой нийгмийн хүрээнээс энийг нэгэнт хяналтгүй болчихсон учраас энийг зогсоох ёстой гэсэн шаардлагыг дэвшүүл тавьж байна.

**Я.Санжмятав**:-Буд гишүүний асуулт хангалттай болох шиг боллоо. Цаг орчим улсууд хариуллаа, тойрч нэлээн бас асуудлуудаа тодруулж авах шиг боллоо.

**А.Бакей**:-Байнгын хорооноос томилогдсон ажлын хэсэг чухал асуудлаар нэлээд өргөн цар хүрээтэй шалгалт хийсэн байна. Тэгэхдээ ийм шалгалт хийх нь нэг хэрэг. Хамгийн гол нь шалгалтын мөрөөр ямар арга хэмжээ, ямар бодитой тодорхой арга хэмжээ авах вэ гэдэг бол хамгийн гол асуудал байгаа юм. Тийм учраас би ажлын хэсэг нь ч юмуу, Байгаль орчны яамныхан ч юмуу, бусад оролцож байгаа хэн нь хариулах юм мэдэхгүй. Нэгдүгээрт, энэ ажлын хэсгийн мөрөөр маш тодорхой арга хэмжээ авч болохгүй юу, тодорхой хариуцлагын арга хэмжээ авч болохгүй юу. Нэгдүгээрт, ийм ийм компаниудын үйл ажиллагааг түр зогсооё, ийм ийм компаниудын лицензийг шууд цуцлаад, тэр ашиглаж байгаа ордыг нь хаая гэсэн тийм тодорхой нэр хэлж болохгүй юу? өөрөөр хэлбэл үйл ажиллагааг нь түр зогсооё ийм ийм компаниудын. Ийм ийм компаниудын үйл ажиллагааг шууд хаагаад лицензийг нь цуцлая. Тэгэхгүй бол ингээд баахан шалгалт хийгээд байдаг яриад байдаг. Гэтэл нөгөө бахь байдгаараа байдаг учраас хичнээн шалгалт хийгээд хичнээн яриад үр дүн гардаггүй байхгүй юу. Хамгийн гол нь тодорхой хариуцлага байх хэрэгтэй байна. Тийм компаниудын тодорхой жагсаалт байна уу? Та бүхэнд. Тийм тодорхой санал байна уу?

Хоёрдугаарт, бас энэний цаана тодорхой албан тушаалтан байж байгаа шүү дээ. Энийг чинь хэн нэгэн хүн дураар очоод ухаад төнхөөд яасан юм байхгүй. Энэний лицензийг нь олгосон тодорхой албан тушаалтан байж байгаа. Тэгэхээр тэр тодорхой албан тушаалтанд, ийм ийм албан тушаалтнуудад арга хэмжээ авъя гэж санал байхгүй юу, тэгж болохгүй юу?

Хоёрдугаарт, Онги гол яахав ширгэсэн, Орхон гол том гол хүртэл ширгэх аюул тулгарчихсан байгаа. Тэгэхээр голын эхэнд голын ай сав газарт олборлолт явуулж байгаа компаниудын үйл ажиллагааг шууд зогсоож болохгүй юу? Энэ бол хуулийн бас тодорхой заалтууд байгаа шүү дээ.

Гуравдугаарт, тусгай зөвшөөрөл авчихаад тэгээд алт, ашигт малтмалыг нь сорчилж олборлочихоод, тэгээд лицензийг нөхөн сэргээлт хийхгүйгээр бусад компанид шилжүүлэх, худалдах, зарах байдлаар хариуцлагаас мултарчихдаг юм байна. Тэгэхээр яг тэр лицензийг бусад компаниудад шилжүүлэх, худалдах тэр шатандаа нөхөн сэргээлт хийсэн юмуу, үгүй юу? Татвараа төлсөн юмуу, үгүй юу энэ бүх хяналтыг тавьж байдаг, лицензийг нь шилжүүлэхийг нь зөвшөөрч байдаг тэр байгууллагууд энэ хугацаанд юу хийж байсан бэ?

Энэ мэдээж хуулиар энэ бүх заалт нь байж байгаа байх л даа. Гэтэл хуулиар тэр заалт нь байж байгаа мөртлөө ийм тодорхой юмнууд дээр арга хэмжээ авахгүйгээр тэр хяналт нь хаа байсан, хариуцлага нь хаа байсан гэдгийг ярихгүйгээр, тэгээд одоо ерөөсөө бүх юм өнгөрсөн хойно эзэнгүй л ярьж болохгүй байхгүй юу. Хамгийн гол нь энэ бүх юман дээр эзэнтэй ярьж болохгүй юу, авах арга хэмжээний талаар тодорхой эзэнтэй, тодорхой бодитой ийм хариуцлагын арга хэмжээний зарчмыг санал болгож болохгүй юу гэсэн ийм 3 асуулт байна.

**Г.Батхүү**:-Компаниудын жагсаалтыг гаргаж болно. Энд нэгэнт Үйлдвэр, худалдааны сайд, Байгаль орчны сайд бид нартай хамтарч явсан. Байнгын хорооноос зохион байгуулагдсан ажлын хэсгийн зүгээс Засгийн газрын гишүүд, энэ асуудлыг хариуцсан хүмүүст нь бид нар газар дээр нь хуулийн дагуу ямар ямар арга хэмжээ авах ёстой тэрнийг авах нь зүйтэй гэсэн ийм саналыг оруулсан. Түүнээс биш Их Хурлын гишүүн гэдэг юмуу Байнгын хорооны ажлын хэсэг үйл ажиллагааг нь зогсоох тийм эрх зүйн боломж байхгүй байгаа. Өнөөдөр бид нар тогтоолын төсөл оруулж ирж байгаа үүгээрээ энэ асуудлуудыг шийдвэрлэх нь зүйтэй гэсэн шийдвэрийг УИХ-ын байнгын хорооны зүгээс салбарын сайд нарт, Засгийн газрын гишүүдэд үүрэг өгье гэсэн ийм саналыг оруулж ирж байгаа гэж ойлгож болно. Энэ дээр бид нар хамтарч ажилласан ажлын хэсгийн хэмжээнд, тухайлбал 2 яам, ажлын хэсэг хамтраад энэ жагсаалтыг гаргахад бэлэн байна.

Хагалбар газарт олборлолтыг шууд зогсоох нь яг өнөөдөр эрх зүйн орчин нь шууд бэлэн тийм зогсоох эрх зүйн акт байхгүй. Оруулж ирж байгаа санал дээрээ бид нар ерөөсөө лицензийг олгосон лицензийг зогсоогоод нөхөн сэргээлтийг нь хийлгэе, цаашда олгохгүй байя гэдэг энэ хуулинд өөрчлөлт оруулъя гэсэн ийм саналыг оруулж ирж байгаа юм. Тэгэхээр энд Байнгын хороо дэмжээд яах юм бол энд ажлын хэсэгт оролцсон гишүүд мөн бусад гишүүдтэйгээ хамтраад энэ хуулийн төслийг өргөн барихад бэлдчихсэн байгаа гэдгийг хэлье.

Ашиглаад зардаг тусгай зөвшөөрлөө ашиглаад зардаг асуудлыг зогсоох нь хэрэгтэй байна гэж байгаа. Тэгэхээр үйл ажиллагааг нь очоод зогсоочихсон. Тухайлбал, Эрэл компанийн үйл ажиллагааг зогсоочихсон. Тусгай зөвшөөрөл нь хуулийн дагуу цуцлагдаагүй байгаа учраас тусгай зөвшөөрлөө худалдаад байгаа юм. Тэгэхээр энэ дээр бид нар хуулийн талаас нь авч үзэх ёстой. Тусгай зөвшөөрлөө худалдаад байгаад үйл ажиллагааг нь зохион байгуулж зогсоосон Эрэл компани биш өөр ямар нэгэн компани тэрнийг нь худалдаж аваад гэрээ байгуулаад үйл ажиллагааг нь явуулаад байгаа ийм зүйл харагдаад байгаа юм. Тэгэхээр нөгөө компани нь зогсоовол дахиад өөр нэг компанид зараад ингээд яваад байх ийм зүйл харагдаж байгаа.

Тийм учраас тусгай зөвшөөрлийг нь цуцалдаг болох ийм эрх зүйн боломж сая Батбаатар дарга ч ярилаа шүү дээ. Хариуцлага тооцдог тэр хууль нь ойлгомжтой, тодорхой болж өгмөөр байна. Нөгөө талаасаа хүндрэлтэй юм байна лээ үнэхээрийн. Ний нуугүй хэлэхэд бид нарыг тэгээд явж байхад манай Засгийн газрын гишүүн сайд руу зүгээр алт олборлож байгаа компанийн гадаад захирал утасдаад наад үйл ажиллагаагаа яагаад зогсоох гээд байгаа юм, явуул гэж утасддаг юм билээ шүү дээ. Тэгэхээр монголд өнөөдөр төр ямар хэмжээнд байна, хууль тогтоомж ямар хэмжээнд хэрэгжиж байна, тэр дундаа хөрөнгө оруулагч, компанийн захирлууд, алт олборлогч, тэр дундаа гадаадынхан ямар хүчтэй монголын төрд нөлөөлж байна гэдэг нь харагдаж байгаа байхгүй юу. Энийг бид нар цаашдаа анхааралдаа авдахё стой зүйл гэж бодож байгаа юм.

Нөгөө талаас төрийн байгууллага юу хийв гэж. Төрийн байгууллага, тэр дундаа орон нутгийн байгууллагууд үнэхээр ажиллахгүй байна. Орон нутгийн Засаг дарга, Иргэдийн төлөөлөгчдийн хурлын дарга, тэр багийн Засаг дарга, бүх шатны байгууллагууд орон нутагт хангалтгүй ажиллаж байна гэж дүгнэж байгаа. Саяны ажилласан ажлын хэсэг бол Өвөрхангай аймаг, Архангай аймагт ажилласан, хоёрхон аймгийн асуудал ярьж байна. Энд өнөөдөр энэ сумын энэ Засаг дарга гэдэг юмуу, энэ багийн дарга үнэхээр ажлаа сайн хийгээд энэний төлөө эцсээ хүртэл явж байна гэж хэлэх тийм дарга бид нартай тааралдаагүй. Түрүүнд би хэлсэн, магадгүй зарим нь ашиг сонирхлын зөрчилтэй байдаг байх, шалгалт очихоор зэрэг алга болчихож байгаа юм. Урьдчилж мэдэгдэж очиж байгаа шүү дээ. Аймаг, орон нутгийн удирдлагууд ирж уулзахгүй байгаа юм. Энэ асуудлаар.

Дараа нь ч гэсэн байгаль орчны байнгын хорооноос ийм шалгалт явсан гэсэн манай нутагт явсан гэсэн юу болов, яав ийв, ямар асуудал байна, бид нар ийм саналтай байна, ийм асуудлаа та нартай хамтарч энэ байнгын хороон дээр шийдүүлмээр байна гэж ярьж байгаа нэг ч сумын удирдлага, аймгийн удирдлага тааралдаагүй шүү. Бас нэг жишээ хэлэхэд, тухайлбал Өвөрхангай аймгийн Уянга сумын байгаль орчны байцаагч Доржсүрэн гэж хүн байгаа юм. Энэ хүн Эрэл компанийг анх удаа очоод олборлолт хийх гэж байхад нь иргэний шугамаар байгаль орчны дүгнэлтийг бичиж өгч байсан, байгаль орчны байцаагч мөртлөө. Эрэл компани Өлтөд алт олборлоход байгаль орчинд нөлөөлөх ямар ч нөлөөлөл байхгүй гээд гарын үсэг зурсан дүгнэлт нь бидэнд байж байгаа. Тэр үеэс өнөөдрийг хүртэл 10 хэдэн жил тэр хүн байгаль орчны байцаагчаараа ажиллаж байгаа, өнөөдөр бас ажиллаж байгаа. Тэр хүн юу гэж тайлбарлаж байна гэхээр Эрэл компани өнөөдөр Өлтөд алт олборлосноороо байгаль орчинд нөлөөлсөн ноцтой зүйл байхгүй гэж хэлж байгаа байхгүй юу. Энийг ажлын хэсгийн хүмүүс бид нар сонссон. Ийм орон нутагт байгаль орчны байцаагч ажиллаж байхад бид нар тэр хүнд итгээд үйл ажиллагаагаа явуулах боломж байна уу, үгүй юу гэдэг дээр бид нар цаашдаа анхаармаар юм билээ.

Тэгэхээр хуулийн талаас нь бид нар хуулин дээрээ анхаарах ёстой. Ер нь хамаг эрх мэдлийг орон нутагт өгч ч байна.Уг нь орон нутгийн өөрөө удирдах ёс, бүх зүйлд зөв зүйтэй асуудал байх. Гэхдээ орон нутагт байгаа удирдлагууд маань энэ асуудал дээрээ анхаарахгүй бол эзэнгүйдэх ийм байдал руу орж байна шүү гэдгийг л хэлэх гэсэн юм.

**Г.Шийлэгдамба**:-Хуулийн хэрэгжилт, хяналтын асуудлаар Бакей гишүүн бас тодорхой үр дүнтэй арга хэмжээ авах талаар асуулаа. Тэгэхээр Байгаль орчны яам энэ асуудал дээр ямар байр суурьтай байгаа вэ гэхээр мөн Батхүү гишүүний хэлдэг энэ хуулийн хэрэгжилтийн талаар ажлын хэсгийн гаргасан дүгнэлтийг яаралтай хэрэгжүүлэх гэсэн энэ асуудал дээр бид санал нэгтэй байгаа. Тухайлбал, Ашигт малтмалын тухай хуулийн 56-гийн 1.5-д тусгай зөвшөөрөл эзэмшигч нь хэрвээ байгалийн нөхөн сэргээлтийг шаардлагын хэмжээнд хийхгүй бол энэ асуудлаар орон нутгийн нутгийн захиргааны байгууллага байгаль орчны асуудал хариуцсан төрийн захиргааны төв байгууллагад хүсэлт тавиад энэ хүсэлтийг нь үндэслээд бид энэ лицензийг нь судлах тухай асуудлыг Үйлдвэр, худалдааны яаманд тавих ийм эрхтэй. Ингэж хэрэгжсэн туршлага бий. Тухайлбал, сая Батхүү гишүүний хэлдгээр аль орон нутгийн удирдлага, санаачлагатай энэ асуудалд хандаж ажиллаж байна, тэр орон нутагт лиценз цуцлагдсан байгаа. Тухайлбал, яг саяны миний хэлдэг 56.1.5-ын заалтын дагуу Төв аймгийн Хашаагоулд, Алтайгоулд гэдэг хоёр компанийн асуудлыг мөн энэ асуудлаар нөхөн сэргээлтийн асуудлууд хангалттай түвшинд хийгдээгүй гээд Байгаль орчны яаманд асуудлыг тавиад бид хуулийн хүрээнд тавиад асуудлыг шийдүүлсэн. Тэглээ гээд нөгөө нөхдүүд яаж байна гэхээр мөн шүүхийн байгууллагад хандаж байна. Шүүхийн байгууллагад хандаад шүүхийн байгууллагууд хуулийн хүрээнд ажилласан байна, ийм шийдвэр гарсан байна гэдгийг тогтоогоод өгсөн байгаа.

Тэгэхээр орон нутгийн төрийн захиргааны байгууллага энэ асуудал дээр хариуцлагатай ажиллах шаардлагатай юм. Ингэх юм бол бас энэ хуулиа хэрэгжүүлэх ажиллах боломж байгаа юмаа гэдэг асуудал.

Хоёрдахь асуудал мэргэжлийн хяналтын тогтолцооны асуудал байгаа юм. Үнэхээр сая ажлын хэсгийн дүгнэлтэнд туссан Уянга сумын байгаль орчны улсын байцаагчийн тухай асуудал. Энэ бол улсын мэргэжлийн хяналтын газар өөрөө томилдог, тэдний мэдлийн асуудал байдаг. Өмнө нь хяналт өөрөө тухайн салбарынхаа төрийн захиргааны төв байгууллагад ингэж байсан тогтолцооны хувьд байгаль орчны яам талаасаа үнэхээр манай мэргэжлийн хүмүүс ярьж байгаа. Энэ нэлээдгүй үр дүнтэй байсан. Энийг алдсан сүүлийн 2 жил гаруй хугацаанд байгаль орчны хяналт эрс суларсан. Улсын байцаагчийн эрхгүй ийм байгаль орчны байцаагчийн эрх үүргийн хэмжээ хэрэгжих үйл ажиллагаа нь алдагдсан. Энэ асуудлыг бас байнгын хорооны дүгнэлтэнд тусгагдсан байгаа, тогтоолын төсөлд тусгагдсан асуудлыг дэмжиж байгаа. УИХ-ын гишүүд маань энэ дээр бас анхаарал тавих нь зүйтэй болов уу гэж үзэж байгаа юм.

**Д.Батбаатар**:-Бакей гишүүний зарим хүмүүст хариуцлага тооцъё гэдэгтэй санал нэг байна. Бид нар тэр Доржсүрэнтэй хариуцлага тооцъё гэж бодож байна. Гэхдээ энэ Доржсүрэн байцаагч гэдэг утгаараа биш ерөөсөө сая ярилаа Байгаль орчны сайд. Суманд байгаа байгаль орчны байцаагч гэдэг маань байцаагчийн эрхээ манайхаас авч байгаа юм. Уг хүн нь өөрөө сумын Засаг даргын Тамгын газрын ажилтан байгаа байхгүй юу. Тэгэхээр зэрэг энийг мөн энэ Байнгын хороо маань сая Байгаль орчны сайд энэ утгаар нь хэлж байх шиг байна гэж ойлголоо. Энийг бас эргэж харах ёстой юм шиг байгаа юм. Жилийн жилд л ярьдаг юм. Байгаль орчны байцаагчийг хэрвээ байлгана гэвэл Засаг даргын тамгын газраас нь гаргаачээ, шууд манай босоо удирдлаганд ирүүлээч гэж ингэж ярьдаг. Гэтэл энэ бол жилийн жилд яригддаг боловч шийдэгддэггүй. Харин сая суманд хуулиар бол байгаль орчны тухай хуулиар байгаль орчны байцаагч байна гээд хэлчихсэн байж байгаа, мал эмнэлэг, үржлийн тухай хуулиар суманд мал эмнэлэг үржлийн байцаагч улсын байцаагч байна гээд хэлчихсэн байдаг. Сая харин УИХ-аас мал эмнэлэг, үржлийн байцаагчийг улсын мэргэжлийн хяналтын удирдлагад оруулж ирсэн. Одоо яг байгаль орчны байцаагч нь үлдсэн байгаа.

Гэтэл үндсэндээ бол сая сум орон нутгийн Засаг дарга нар үнэхээрийн хуулийг ухуулан сурталчилж хэрэгжүүлэх үүрэгтэй хүмүүс өөрсдөө оролцдоггүй. Гэтэл Тамгын газрын ажилтан нь өөрөө байцаагч болоод явахаар энэ үнэхээрийн хэрэгжих боломжгүй болчихоод байгаа юм. Эийг байнгын хорооны гишүүд бас анхааралдаа аваасай гэж хүсч байна.

**Д.Даян**:-Монгол нутаг мину эвсэл гэж 14 аймгийн нутаг дэвсгэрт үйл ажиллагаа явуулдаг, 11 хөдөлгөөнийг нэгтгэсэн ийм эвсэл ажиллаж байгаа, манай Ариун суварга, Онгийн гол, Уугуул, Увс аймаг болон бусад олон аймгуудад ингэж үйл ажиллагаа явуулдаг. Шинээр сайд болсон Шийлэгдамба эрхэм сайдад хандаж хэлэхэд манай Монгол нутаг мину эвслээс та боломжтой ойрын хугацаанд хамтарч ажиллах талаар таньтай уулзах хүсэлтэй байгааг нэгдүгээрт анхаараачээ гэж.

Хоёрдугаарт, Бакей гишүүний асуусан асуултан дээр тодорхой хариуцлага тооцох компаниуд байна уу гэж. Бид нар Монгол оронд байдаг болон дэлхий дээр ганцхан байдаг төрийн түшээ цолтой ганц голын тухай ярьж байгаа. Энэ нь анхаарлын голд байх нь аргагүй байх. Ер нь нийт голуудын эхэн дээр болон ойн сав газар, төрийн улсын болон тусгай хамгаалалттай газруудад үйл ажиллагаа, ашигт малтмалын үйл ажиллагаа явуулахыг хориглох тогтоол гэдэг нь өөрөө олон компанийн үйл ажиллагааг гол устай хамааруулж зогсоох ийм цогц арга хэмжээ болно гэдэг утгаараа бид нар энэ тогтоолын төслийг гишүүдэд бариад их удаж байна. Тэгэхээр энэ дээр анхаарлаа тавьж ажиллаач, энэ дээр Байгаль орчны яамтай ажиллах боломжтой. Байгаль орчны хууль бол өөрөө 40-өөд хуулин дээр бид нар мониторинг судалгаа хийж үзэхэд нэр томъёоны асуудлаас авахуулаад олон зүйл нь хоорондоо зөрчилтэй байгаа, энэ талаар Байгаль орчны яамныхантай хамтарч өгөхдөө сая Батбаатар даргын ярьсантай холбогдуулж ярихад байгаль орчны байцаагч нь өөрөө сумандаа ганцаардмал хүн байдаг юм байна лээ. Бид нарыг явж байхад байгаль орчны байцаагч нар юу гэж ярьдаг вэ гэхээр би бол татварын байцаагч л болсон хүн шүү дээ. Бодлогыг яам барьдаг, намайг миний эрхийг мэргэжлийн хяналтаас өгдөг, би өөрөө Тамгын газрын ажилтан учраас цалин авдаг газраа дагахаас өөр аргагүй болж байна шүү дээ гээд ингээд зогсож байдаг юм байна лээ.

Тэгээд ер нь байгаль орчны хяналтын тогтоцлоо Монгол улсад байхгүй гэдгийг судалгаагаар гарч ирээд байгаа. Энэ тал дээр бодлогын яамтай харилцаад ярихад болох байхаа гэж бодож байна. Ер нь байгаль орчны чиглэлийн хуулийг шинэчлэлийн тал дээр байгаль орчны яамтай хамтарч ажиллая гэж бодож бйана. Хамгийн сүүлд нь нэгэн зүйлийг хэлэхэд сая сайд хуваарилах үйл ажиллагаан дээр байгаль орчны бүхэл бүтэн яам голж байна гэж ярьж байхад гол харлаж байлаа. Уг нь байгаль орчин бол гэр нь бусад нь гал тогоо, авдар, үүд хаалга, буу зэвсэг нь юм шүү дээ. Тэгэхээр гэр орныхоо асуудлыг ингэж хаясанд маш их харамсаж байна. Өнөөдрийн энэ хурал бол гэр орны тухай ярьж байгаа гэж ойлгоод эрхэм сайдад бидэнтэй мөн дахин хэлэхэд хамтарч ажиллахыг хүсч байна.

**Я.Санжмятав**:-Их баярлалаа. Гишүүд саналаа хэлэх ажилдаа оръё.

**Су.Батболд**:-Би хэдэн санал хэлье гэж бодож байна. Үнэхээр өнөөдөр энэ хэлэлцэж байгаа асуудал чухал зүйл. Бид нар маш олон дахин ярьж байна. Үнэхээр энэ монгол оронд цаашдаа хүн амьдрах юмуу, үгүй юу гэдэг байдалд хүрч байна л даа. Би алтыг алт бол араасаа байнга зовлон дагуулдаг юм шиг байаа юм. Алтны өөрийнх нь онцлог болохоор манай монгол орны хамгийн сайхан байгальтай, дандаа голын маань голдрилд очиж байрласан байдаг. Энэ алтных нь өөрийнх нь шинж чанараас хамаардаг л даа. Тогтоцынхоо хувьд дандаа голынхоо голдрилд очоод байрлачихдаг. Монгол өөрөө гол мөрөн ховортой, ус ховортой ийм улс орон байдаг. Тэгээд очоод ухахаараа хэдэн голынхоо савыг очоод ухчихдаг ийм л юм байна л даа.

Би бодохдоо хэдэн зуун жил, хэдэн мянган жилээр энэ Монгол орны нутаг дэвсгэр дээр монгол хүн амьдрах ёстой байхаа гэж боддог юм. Бид нар 50 жил, 10 жил, 100 жил энд амьдраад яваад өгөхгүй байх гэж бодож байгаа юм. Өнөөдөр ингээд алт олборлож байгаа байдлыг хараад үзэх юм бол хэдхэн компаниуд, хэдэн хувь хүн ашиг олоод тэр нь улс орон нийт монголчуудад ашигтай байна уу, үгүй юу гэдгийг тооцож гаргахад хэцүү байгаа юм. Тэнд хэдэн үеэрээ амьдарч бйасан уламжлалт ахуйгаа эрхлээд амьдарч байгаа тэр хүмүүсийн амьдралыг үгүй хийчихээд нэг хот орон газраас очсон нэг компанийн захирал 4 жил, 5 жил газар ухчихаад, хэдэн кг алт суудлын машиныхаа ард хийгээд давхиад явчихдаг. Цаана нь ус ч үгүй, бэлчээр ч үгүй хэдэн хүн үлддэг. Хэдэн үеэрээ тэнд амьдрах аргагүй болж байна шүү дээ.

Өнөөдөр би бас энэ хуралд оролцож байгаа төрийн бус байгууллагуудыг дэмжиж байна. Монголд бүртгэлтэй 6000 орчим төрийн бус байгууллага байдаг юм. Үйл ажиллагаа явуулж байгаа нь 600 гаруй байдаг юм. Бусад янз бүрийн дэмий юм ярьж байдаг төрийн бус байгууллагыг бодох юм бол манай энэ байгаль орчны чиглэлээр үйл ажиллагаа явуулдаг төрийн бус байгууллагууд үнэхээр эх орныхоо төлөө, амь амьдралынхаа төлөө тэмцэж байгаа гэж би бодож байгаа юм. Энэ байгууллагуудыг улам үйл ажиллагаагаа идэвхжүүлж, дуу хоолойгоо чангалж, төр засагтайгаа хамтарч энэнийхээ төлө тэмцэх гэж би үзэж байгаа юм.

Тэгэхээр энэ үнэхээр тийм зүйл. Тийм учраас алт хөтөлбөрийг зогсооно гэж ярьж байна. Яахав одоо ч нэг их идэвхтэй хэрэгжээд алт хөтөлбөрийг Засгийн газар дээр тооцоод алт хөтөлбөрийн хүрээнд тэдэн кг алт олборлочихлоо, энэ ингэчихлээ, тэгчихлээ гээд байгаа ч юм байхгүй л дээ. Би бол үндсэндээ зогсчихсон гэж бодоод байгаа юм. Ер нь томоохон ордуудаа ашиглаад энэ нэг жижиг юмнуудаа болих хэрэгтэй байгаа юм. Тэр 200 кг гэдэг нь би бодохдоо мэргэжлийн улсууд, мэргэжлийн төрийн бус байгууллагууд манай яам эд нар тооцож байгаад зөв зүйтэй тогтоосон байх гэж бодож байна. Бас 50 кг, 60 кг гэж ярьдаг л байсан, одоо 200 гэж байгаа бол сайн байна. Энэнээс доошхи олборлолтыг бүр аргаа ядвал ашиглая л даа. Бид нар өнөөдөртөө идэх хоолтойгоо, өмнөх хувцастайгаа байна шүү дээ. Томхон ордууд ашиглалтанд орчих юм бол бид нар заавал ч үгүй жалгын нэг алт ухаад байх хэрэггүй гэж бодож байна. Тэгээд энэ асуудлыг маш хурдан үйл ажиллагаанд оруулаад бид нар ажил хэрэг л болгох хэрэгтэй байна даа, Байнгын хорооны даргаа. Тэгээд бид Байнгын хорооны тогтоолоо нэлээн сайн хүчтэй болгоод, Засгийн газарт хүргүүлээд,тэгээд шинэ Засгийн газар байгуулагдсан байна. Шийлэгдамба сайд бас энэ дээр нэлээн сайн анхаарлаа хандуулж ажиллах хэрэгтэй байна. Байгаль орчныг хамгаалах ажил гэдэг бол зүгээр бичиг цаасаар хийдэг ажил биш шүү. Хүн сэтгэл зүрхнээсээ энэний төлөө тэмцэж байж хийдэг ажил.

Байгаль орчны аливаа асуудлаар мөнгө тавиулах, юм хийхэд дэмждэг хүн гэж хэн ч байхгүй. Тэрэн дээр та муудалцаж, сайдалцаж, тэгж явж байж хийдэг ажил. Энэний төлөө нэлээн сайн, муу нэр дуулж, хэрэлдэж, хэлцэж явж байж хэдэн төгрөг тавиулдаг, тэр тавьсан хэдэн мөнгөөрөө байгаль орчин хамгаалахын төлөө сэтгэл зүрхээрээ ажилладаг тийм хүмүүс байх ёстой гэж бодож байна. Өнөөдөр манай улсын хэмжээнд ажиллаж байгаа байгаль орчны байцаагч нар дотор нутаг усаа хамгаалдаг, түүний төлөө сэтгэл зүрхнээсээ тэмцдэг тийм хүн нь хэд юм бол. Хааяа орой зурагтын нэвтрүүлэг харахаар мод огтлоод орж ирж байгаа байдал, энэ байгальтай харьцаж байгаа байдлыг харахаар үнэхээр сэтгэл өвдмөөр юмнууд байх юм. Уулын ам болгонд байгаа байцаагч нар нь юугаа ч харж байдаг юм. Сум болгонд ажиллаж байгаа байцаагч нь юугаа ч хийж байдаг юм, үнэхээр харамсмаар л юм харагдах юм л даа. Энэ дээр бас нэлээн сайн анхаарлаа хандуулаад.

Энэ жижиг ордуудыг ашигладаг явдлыг багасгах хэрэгтэй. Сая Бакей гишүүн сая асуултан дотроо хэлээд байна л даа. Энийг хаахыг нь хаагаад, болиулахыг нь болиулах хэрэгтэй шүү дээ. Өнөөдөр Монгол орон бас нэг өөр ажлын байр бий болгох, өчнөөн юм байж л байна даа, тэр хүмүүсийг ажилгүй болгочихлоо, эрхийг нь авчихлаа гээд турж үхэхгүй нь лавтай. Бас нэг өөр бизнес эрхлээд өөр хүний төлөө сайн сайхны төлөө юм хийгээд өөрийнхөө амьдралыг аваад явах тийм боломж зөндөө байгаа учраас хаахыг нь хаагаад, энэ нэг газар ухдаг юм руу хошуураад байгааг нь болиулах хэрэгтэй байна шүү дээ. Энэ дээр анхаарлаа хандуулж тогтоолынхоо хэрэгжилтийг хангах тал дээр байнгын хороо нэлээн анхааралтай хандаарай гэж хэлмээр байна.

**Ц.Дамиран**:-Би Байнгын хорооноос тогтоол гаргахыг дэмжиж байна. Тогтоолын заалтуудын хувьд тодорхой саналууд байна. Тогтоолын 1-р заалтанд усны хагалбар болон усны сав газар, ашигт малтмалын эрэл хайгуул хийх, олборлохыг хориглох талаар Засгийн газрын хууль санаачил гэсэн ийм заалт байна. Энэ дээр нэмээд манай 3 гишүүн Санжмятав, Буд, Бакей, Мөнх-Оргил энэ 4 гишүүний өргөн барьсан хууль байж байгаа, 47-р өргөрөгөөс хойшхи буюу усны болон ойн сав газар ашигт малтмалын эрэл хайгуул олзворлолтыг зогсооё гэсэн ийм хуулийн төсөл яригдаад нэлээн маргаантай явж байгаа.

Тэгэхээр зэрэг бид нар эндээ дахиад Засгийн газарт чиглэл өгч байгаа юм байна л даа, дахиад хууль оруулж ир гэж. Энэ дээр бүр тодорхой ойн сав газар гэж нэмж оруулаад тэгээд УИХ-д баригдаж байгаа хуулин дээр нэмж боловсронгуй болгох, хуулийг хэлэлцэх явцад гарч байгаа асуудлуудыг шийдэх талаар ийм заалтаа оруулж ир гэдгийг оруулах нь зүйтэй байна. Саяны миний хэлдэг дээр тэр ойн сав газрыг дээр нь нэмж оруулж.

Хоёрдугаарт, Засгийн газар өнөөдөр 200 кг-аас доош нөөцтэй ийм ордуудаар ашиглалтын лиценз олгохгүй байгаа гэсэн ийм юм ярьж байгаа л даа. Үнэхээр тийм байгаа юмуу, үгүй юмуу? Тэгтэл сая амьдрал дээр 53 кг нөөцтэй ордонд ашиглалт явж л байгаа юм байна шүү дээ. Тэгэхээр энэ дээр зөвхөн шороон ордод биш үндсэн ордны хэмжээг яг мэргэжлийн хүмүүсээс нь асууж байгаад үндсэн ордон дээр хичнээн кг юмуу, хичнээн тн-оос доош байвал ашиглалтанд өгч болохгүй юм бэ? Бүр технологи өндөр болсон хойно байгаль орчинд нөлөөгүй тийм өндөр технологи гарсан үед нь ашиглая л даа. Заавал өнөөдөр бид нар үндсэн орд руу дайраад яах юм бэ? Ер нь бид нар энэ алтны олборлолтын талаар төр жаахан чангахан бодлого баримтлахгүй бол алт хөтөлбөр ашиг тусаа өгсөн, мөнгөгүй үед бас тодорхой хэмжээний ашиг тусаа өгөөд бас тодорхой үр дүнгээ өгсөн. Гэтэл өнөөдөр 100 гаруй алтны компаниуд байгаль орчныг маш их хэмжээгээр сүйтгэж байна.

Дээр нь хамгийн гол нь төрөөс гарсан хуулийг биелүүлэхгүй, татвар өгөхгүй байна шүү дээ. 68 хувийн татвараасаа зугатааж байгаа. Түүнээс гарсан шийдвэрийг хэн ч хуулийн өмнө тэгш эрх байх ёстой. Тийм учраас энэ дээр жаахан чангалахгүй бол болохгүй байхаа гэсэн нэг ийм санал байна.

Хоёрдугаарт, ашигт малтмалын өнөөдрийн мөрдөж байгаа хуулиар хэрвээ байгаль орчныг сэргээхтэй холбогдсон тэр арга хэмжээг хэрэгжүүлээгүй, байгалийн нөхөн сэргээлт хийгээгүй ийм компаниудыг дараагийн жил нь үйл ажиллагааг нь эхлүүлэхгүй байх эрхийг нь хуулинд олгочихсон байгаа. Энэ дээр тодорхой ажил, энэ хуулийн заалтыг хэрэгжүүл гэдэг энэ заалтыг энэ тогтоолд оруулж өгөх хэрэгтэй байна. Орон нутаг нь ерөөсөө хамгийн гол нь мэдэж байгаа шүү дээ. Тухайн компани, жишээ нь 2007 оны төгсгөл гэхэд байгаль орчны нөхөн сэргээх төлөвлөгөөгөө биелүүлэв үү, хичнээн га газрыг нөхөн сэргээв, хичнээн га газар мод тарив, биологийн нөхөн сэргээлт хийв, техникийн нөхөн сэргээлт нь ямар хувьтай байгаа юм гэдгийг тодорхойлоод хэрэв тэрнийгээ биелүүлээгүй бол дараагийн жил нь үйл ажиллагаа явуулахгүй, тэрнийг хаах хэрэгтэй шүү дээ. Дээр нь сая хэлж байна, хуулийн эрх зүйн нөхцөл байж байгаа. Хэрвээ байгаль орчныг сүйтгээд байгаа бол орон нутаг нь санаачилга гаргаад лицензийг нь хүртэл цуцлах ийм заалт байгаа шүү дээ.

Бид нар байгаа хуулиа хэрэгжүүлэхгүй дахиад л араас нь гаргаад чиглэл өгөөд байдаг, баахан нэг ийм тодорхой бүр төр нь төр шиг, иргэн аж ахуйн нэгж нь иргэн аж ахуйн нэгж шиг хуулиа дээдлэх юуг л нэлээн шахаж өгмөөр байна.

Дараагийн нэг арга хэмжээг нэг заалтанд оруулмаар байна. Байгаль орчныг нөхөн сэргээхтэй холбогдсон энэ уул уурхайн салбарт үйл ажиллагаа явуулж байгаа компаниудад хөндлөнгийн хяналт, мониторинг хийхэд төрийн бус байгууллагууд олон нийтийн санаачилга, хөдөлгөөнүүдийг өргөн оролцуулж ашигла гэсэн ийм тогтоолын заалтанд энэ заалтыг оруулж өгье. Бид нар төсөв хэлэлцэж байхад яг энэ төрийн бус байгууллагаар, одоо энэ манай Бакей гишүүн байгаа юм, Энхболд гишүүн бид хэд энд сууж байгаа хөдөлгөөнүүд бүгд ордог юм л даа. Хариуцлагатай уул уурхайн санаачилга гэдэг төрийн бус байгууллага байгуулсан юм бйагаа юм. Азийн сантай түшиглээд бид нар ажиллаж байгаа юм л даа. Энэ рүү маш олон үнэхээр байгаль орчныг хамгаалахын төлөө явж байгаа том том хөдөлгөөнүүд байгаа. Энэ хөдөлгөөнүүдийн хүчийг ашиглаад мониторинг хийдэг, 100 сая төгрөг нэмээд өгчихье Байгаль орчны сайдын багцад гэхэд л, хэрэгтэй хэрэггүй юманд хэдэн тэрбумаар нь авч байгаа мөртлөө 100 сая төгрөгийг үнэхээр батлаад өгчихөөгүй л дээ, нэмж өгөөгүй л дээ. Гэхдээ яахав бид нар сүүлд нь Байгаль орчны сайдын багцад нь оруулаад энэ 100 сая төгрөг гэрээ байгуулаад тэгээд хаячихсан байгаа.

Тийм учраас цаашдаа энэ хөндлөнгийн хяналт хийхэд төрөөс тодорхой хэмжээний дэмжлэг үзүүлэх ёстой юм шүү. Энэ тогтоолын заалтанд бүр яг нэрийг нь зааж оруулмаар байна. Энэ хөдөлгөөнүүд төрийн бус байгууллагаар хөндлөнгийн мониторинг сайн хийлгэж, хамтран сайн ажилла гэдэг.

Дээр нь тогтоолын хамгийн сүүлчийн заалтан дээр байгаль орчин болон уул уурхайн салбарын хяналтыг салбарын яаманд нь өгье гэсэн манай гишүүд ийм санал оруулж байгаа юм байна л даа. Би энэ дээр жаахан эргэлзээд байгаа юм, ний нуугүй хэлэхэд. Салбар нь өөрөө бодлогоо боловсруулаад өөрөө хяналтаа тавиад ингээд явах юу л бол доо. Арай гэж нэг юм бүх салбаруудыг төвлөрүүлээд мэргэжлийн төвлөрсөн байдалд нь оруулж байгаа. Эргээд задлаад эхлэх юм бол. Өнөөдөр яахав байгаль орчин уул уурхай сална, маргааш барилгынхан биднээс сална гэж хэлнэ, нөгөөдөр ХАА-нхан сална гээд ингээд бид нар үр дүнгээ өгөөгүй байтал эргээд салгана гэдэг нь юу бол. Тийм учраас энэ мэргэжлийн хяналтын байгууллага, мэргэжлийн яамдуудын хоорондын уялдаа холбоог сайжруулахтай холбогдсон ажлаар жаахан өндөр шаардлага тавина гэхээс биш шууд салгаад яам яаманд нь өгнө гэдэг би ний нуугүй хэлэхэд дотроо би хувь хүний хувьд буруу гэж үзэж байна.

Харин хамгийн гол энэ шаардлага яагаад гарч байгаа юм бэ гэдэг дээр манай мэргэжлийн яамдууд, мэргэжлийн хяналтын газар анхаарах ёстой. Хоорондоо ажлын чинь уялдаа байхгүй учраас энэ асуудал гараад байна шүү дээ. Газар дээр нь очоод үзсэн гишүүд үнэхээр мэргэжлийн хяналт нь мэргэжлийнхээ яамнаас хөндйирчихсэн юм байна, ерөөсөө нэг гарт нь өгөхгүй бол болохгүй юм байна гэсэн чинь бүр итгэл үнэмшилтэй болчихсон байна. Батхүү, Энхболд гишүүд. Тийм учраас энэ дээр Засгийн газар эргэж ярьдаг нь зөв байхаа гэсэн ийм саналтай байна.

**Р.Бадамдамдин**:-Саяны санал хэлсэн улсуудтай санал ерөнхийдөө ойролцоо байна л даа. Лицензийг хязгаарлая гэж ярьж байна, 200 кг-аар ч юмуу, хэдэн кг-аар байдаг юм тэрнийг нь нарийн судалж тогтоогоод хэмжээгээр нь хязгаарлах нь зөв байх гэж ингэж бодож байна. Тэрнээс гадна өргөрөгөөр нь хязгаарлая, модтой газраар нь хязгаарлая гэсэн санал Дамиран гишүүн хэлж байх шиг байна. Би бол тэр өргөрөг, мод гэснээс илүү гол горхи булаг шандын эхэнд л ямар ч байсан ашиглалт хийж болохгүй юм байна, ямар нэгэн ашигт малтмалын гэсэн ийм бодолтой байгаа юм. Тэр бол урсаад явдаг, зөвхөн тэр газраа сүйтгэхээс гадна очиж урсах ёстой голыг нь эхэнд нь олборлдог энийг л илүү голлож анхаармаар санагдаж байгаа юм. Усны хагалбар гэсэн нэр томъёо гаргаж ирээд байгаа юм, тэр яг мөн үү, биш үү. Ямар ч байсан гол горхи булаг шандын эх гэж тодруулж оруулмаар ч юмуу гэж ингэж бодоод байна л даа.

Төрийн бус байгууллагуудын үйл ажиллагааг дэмжиж байна. Энэ бол байгаль орчныг хамгаалахад их үүрэг рольтой, ер нь ч хэрэгтэй гэдэг нь харагдаж байгаа, хүмүүсийн дэмжлэгийг хүлээж байгаа ийм үйл ажиллагаа юм л даа. Энийг бас төрөөс дэмжих нь зүйтэй байх л даа. Ингээд Бакей гишүүн бас түрүүнд нэг ийм санал гаргаад байх шиг байна. Байгалийг яг сүйтгэж байгаа нөхөн сэргээгээгүй ч байдаг юмуу, учруулсан хохирлынх нь хэмжээгээр дараалуулж юмуу, нэр усыг нь сайн гарга гээд яриад байна лээ л дээ. Энэ бид нарын тайлан дээр бүгдийг нь нэр устай нь нэлээн тодорхой гаргачихсан байгаа. Ер нь энэ сүйтгэсэн хэмжээ нь олборлолт явуулсан хугацаанаасаа бараг харагдах юм байна лээ л дээ. Хамгийн олон жил ашиглаж байгаа нь хамгийн их сүйтгэсэн харагдаж байна лээ л дээ. Тэгээд нөхөн сэргээлт хийсэн хийгээгүйг нь мэдээж яг тодорхой шалгасан тийм нэлээн олон янзын бид нар ч ерөнхийд нь харсан, түрүүнд нь мэргэжлийн хяналтын газар бас очоод тогтоосон юмнууд байх шиг байна лээ, дахиад Засгийн газар дээр нэлээн нарийвчилж үзэж тодруулах байх, тэр жагсаалтыг гаргах байх гэж бодож байна.

Энэ жагсаалтыг гаргасны үндсэн дээр юу хийх хэрэгтэй вэ гэхээр зэрэг ер нь одоо энэ алтны үнэ өндөр байгаа энэ үед алт олборлож байгаа компаниуд их ашигтай ажиллаж байгаа шүү дээ. Энэ үед нь нэлээд их мөнгө, яг нөхөн сэргээгээгүй газрыг нь тогтоогоод тэгээд хичнээн хэмжээний мөнгөөр нөхөн сэргээх вэ гэдгийг нь тодорхойлж дүгнэлт гаргаад, тэгээд тэр мөнгийг нь гаргуулж авах л асуудал байна. Одоо бол яг энэ үед бол мөнгөтэй, энэ жил, дараа жил ч гэсэн ойрын үед бол алтны үнэ их өндөр байгаа учраас их бололцоотой байгаа. Энэ үед нь тэр мөнгийг нь авчих хэрэгтэй гэж бодоод байгаа юм. Тэгээд тэр мөнгийг нь заавал өөрөөр нь сэргээлгэх албагүй, мөнгийг нь нэгэнтээ салгаад авчихсан байх юм бол яахав өөрсдөө сэргээе гэвэл сэргээгээд мөнгийг нь буцаагаад өгч болно. Тэгж чадахааргүй дараагийн ашиглалт руу орно гэх юм бол тэр газар дээр нь ажиллаж байгаа их олон байгууллагууд байна. Жижиг компаниуд байна. Эрэлийнхэн түрүүчээсээ их олон хэсэг хуваагаад зарчихсан. Тэд нар бол нэлээн хэмжээний техникүүдийг өөрсдөө авчихсан тэр алтан дээрээ ажиллаад байгаа юм байна лээ л дээ. Бид нарын тоолсноор бол Эрэлийн Өлтийн уурхайн тэр хавьд 30 хэдэн тийм жижиг компани ажиллаж байна. Нэг компани нь хэд хэдэн эксковатор, самосвал, бүр техникжчихсэн, нөгөө гар аргаар олборлодогоос хамаагүй том. Жижигхэн алтны уурхайны хэмжээний. Тэгэхдээ яахав тэр том компаниудтайгаа харьцуулбал жижигхэн. Тэгээд их олон тоотой олон компани ажиллаад байгаа байхгүй юу. Тэгэхээр эд нарт мөнгийг нь өгөх юм бол харин энэ улсууд алтаа ухсанаас илүү, нэгэнтээ л мөнгө олдож байвал заалт алт ухаж мөнгө авах уу, байгалийг нь сэргээгээд мөнгө авах уу, ялгаагүй шүү дээ, тэр улсад. Тэр техникээ ашиглаад байгалийг нөхөн сэргээх ийм юм руу татаж оруулж болмоор юм шиг бас нэг ийм юмыг тооцмоор юм шиг санагдсан.

Ер нь энэ гол горхи ширгэсэн, байгаль орчин сүйдэж байгаа энэ түүх бол зөвхөн одоо өнөөдөр бид нар очиж үзчихээд өө алт ухаад ингэчихсэн байна гэж хараад байгаа болохоос биш бүр их эртнээс улбаатай гэж бодож байна л даа. Тухайлбал, Уянгын модны артелийг 30 хэдэн онд Уянгын хийдийг хүрээг татан буулгаад 10 мянган лам тэнд шавилан суудаг байсан гэж байгаа шүү дээ. Тэрний заримыг нь хороосон байх, гэхдээ ихэнхийг нь Уянгын артел гэж байгуулж, гэрийн мод бэлтгэхээс эхлээд мод сүйтгэж эхэлсэн шүү дээ. Тэгээд дараа нь ард талд нь даваад Бат-Өлзийн хорих гэж том хорих ангийг их олон жил мод сүйтгэсэн. Яахав тэр үед энэ байгалийг хамгаалдаг ийм төрийн бус байгууллагууд ч байсангүй. Төр нь ч нэгэнтээ энэ модыг сүйтгэ гээд ингээд хорих анги, артел янз бүрийн юм байгуулж байсан учраас их сүйтгэгдсэн. Тэгээд энэ гол горхи, Онгийн голын цутгадаг Улаан нуур эд нар бол энэ алтнаас өмнө ширгэсэн ийм асуудал л даа. Тэгээдт эр мөнгө бол тэртээ тэргүй олдохгүй.

Одоо олж болох мөнгө бол алтны уурхайнаас мөнгө авч болж байгаа. Тэр тусмаа ойрын 1, 2 жил алт өндөр байгаа үед бол алтны уурхайнуудыг эв зүйгээр, шууд хаагаад хаагаад лицензийг нь хураана гэх чинь хаашаа ч юм. Нэг талаас байгалиа сэргээх талыг нь дэмжээд, нөгөө талаас тэр мөнгийг л салгаж авах хэрэгтэй гэж ингэж бодоод байна.

Дээр нь нинжа нарын асуудлыг бид нар бас хамтад нь авч үзэхгүй бол болохгүй ээ. Уянгын орчимд тэр Эрэлийн ашиглачихсан талбай дээр зунд нь 20 хэд, заримдаа 30 мянга хүрдэг гэж байгаа юм. Өвөлд нь 10-аас буудаггүй, дунджаар 20 мянган хүн тэнд бөөгнөрчихсөн, ингээд гар аргаар алт олборлоод байж байна. Одоо тэнд том нинжанууд, түрүүний хэлдгээр жижиг техникжсэн компаниуд гэх юмуу, тийм багууд гарч ирсэн учраас тэр жижиг нинжа нар тэд нарын хооронд бас их зөрчилтэй болчихсон. Ер нь үе мөргөлдөөн болдог ийм юм байна лээ. Тэгээд тэр 10, 20 мянган хүнийг бид нар зүгээр л нэг хашаанд оруулаад алт олборлуулаад байна гэж бас болмооргүй. Эсвэл энд олборлуулахгүй гээд хөөгөөд явчихад өөр газар очоод мөн л хортой янз бүрийн бодисоо хэрэглээд алт олборлоод байх шинжтэй. Тэгэхээр тэд нарт ажлын байрыг тэнд нь гаргаж өгмөөр байгаа юм. Ерөөсөө тараалгүйгээр. Өөрөөр хэлбэл тэр том алтны компаниудаас авсан, нөхөн сэргээхэд зориулж авсан мөнгө, дээр нь ногоон хэрэм гээд бид нар говьд хүн ч байхгүй, ус ч байхгүй газар мод тарина гэж байхынхаа оронд тэр мөнгөнүүдээ хуучин модтой байсан, олон жил модоо сүйтгүүлсэн, одоо алтны уурхай байж байгаа, хүн нь бөөгнөрчихсөн, ус нь тэндээ байдаг, тэгээд хуучин ургаж байсан, одоо тарих юм бол ургахаар ийм газартаа төвлөрүүлээд тэр хүмүүсээ ч ажилтай болгоод модоо ч тариад тэгээд нэгэнтээ тэр нь голын эх учраас тэндээсээ тал тал тийшээ Онги нь ч урсах, Орхон нь ч урсах ийм нөхцлийг бүрдүүлэх ийм нэг томоохон бодлогыг хэрэгжүүлмээр байна даа. Энэ дээр Байгаль орчны яам, бусад холбогдох яам анхаарч ажиллаасай гэж хүсч байна. Төрийн бус байгууллагууд ч гэсэн энэ тал дээр нэлээн тууштай дэмжих байх гэж би бодож байна.

**Д.Батбаатар**:-Би Бадамдамдин гишүүний хэлсэн дээр их талархаж байна. Энэ дээр санаа гишүүд тунгааж бодоосой гэж хэлэх гэж байна. Тэгэхээр нинжа нарыг үгүй хийх тийм боломж байгаа юм л даа. Тэр нь юу гэхээр Байнгын хорооноос гарах тогтоол дээр нэг зүйл оруулаад Их Хурлаас ч гэсэн нэг тийм зүйл оруулчихмаар байгаа юм. Ерөөсөө энэ алтны үйлдвэрүүд за тэр хэмжээ дамжаагий нь тогтоох юм байгаа биз, алтны үйлдвэрүүд хаягдалгүй технологи ашиглах тийм үүрэг болгосон тийм заалт л гаргачихмаар байгаа юм Үнэхээрийн хаягдалгүй ашигладаг технологи бол байна л даа. 90 хувь, 96 хувь ч гэлүү хүртэл ашигладаг. Үнэхээрийн цаана нь 4-хөн хувийн хаягдал гарахад тэрнийг ухаад сууж байдаг тэнэг нинжа байхгүй л дээ. Өнөөдөр 60 хувийг нь ашиглаад 40 хувийг нь хаячихаар нинжа нар орчихоод байгаа байхгүй юу. Тэгэхээр алтны уурхай нарт хаягдалгүй технологийг ашиглах тийм заалтыг л Их Хурлаас тавьж өгвөл их баярлах байна.

**Р.Бадамдамдин**:-Наадах чинь бас зөв л дөө, асуудлын нэг тал нь мөн. Нөгөө тал нь нинжа нар чинь эрүүл газар луу ордог болчихсон. Одоо Баянхонгор, Өвөрхангайн зааг Нарийнтээлийн нутгаар Баруунбаян-Улааны хойд талаар бол за тэгээд Хайрхандулааны урд талаар ч гэсэн зүгээр эрүүл газар нинжа нар очиж ажиллаад байна. Тэр нэгэнтээ алтан дээр ажиллаад сурчихсан тийм улсуудыг бид нар хаягдалгүй технологи ашиглуулсан ч гэсэн тэндээ хэрэв олдохгүй бол хаа сайгүй тараад ингээд газар ухаад сүйтгээд байх юм байгаа. Дээр нь янз бүрийн энэ хортой бодисуудыг тэд нар их хэрэглэдэг болж байна. Еще техникжээд ингээд яваад байна шүү дээ. Тэгэхээр ер нь өчигдөр би Шийлэгдамба сайдтай бас санал солилцож байсан. Мод тарих тийм юм руу л оруулах. Тэд нарт мөнгө нь л олдож байвал юу хийх нь хамаагүй шүү дээ. Тэгэхээр энэ Хятадын туршлага байгаа шүү дээ. Мод тариулаад л тарьсан модыг нь тоолоод мөнгө төлж улс нь худалдаж аваад байдаг, мод нь газар дээрээ ургаж л байдаг. Ийм юм руу оруулмаар санагдаад байгаа юм.

**Р.Буд**:-Энэ бол үнэхээр чухал асуудал. Ийм учраас Байнгын хорооны тогтоол ч гарах хэрэгтэй байх, мөн нэр бүхий гишүүд Мөнх-Оргил, Санжмятав, Бакей гишүүн бид нар бараг 47-р өргөрөгөөс хойш ухаандаа газар нутгийг хамгаалалтандаа авъя. Одоо яг явж байгаа үйл ажиллагааг нь зарим асуудлуудыг нь зохицуулъя гэсэн ийм хуулийн төсөл өргөн барьчихаад байгаа. Энэ хууль дээр бас өнөөдрийн яригдаж байгаа асуудлаас нэг санаа авч байна. Энэ маань юу гэхээр голын ай сав газар болон булаг шандтай газруудад алтны уурхай олборлох асуудлыг энэ хуулийн заалт болгож оруулах нь зүйтэй байх. Тогтоол бол одоо гардаг шүү дээ. Тогтоол яаж хэрэгждэг билээ. Тийм учраас хуульчлах нь зүйтэй болов уу, эндээс энэ саналыг би дээш нь хууль саначаилсан гишүүний хувьд бас авъя гэсэн нэг санал төрж байна.

Хоёрдугаарт, энэ алтны уурхайгаас орон нутагт хандив, янз бүрийн юм өргөдгийг зогсоох хэрэгтэй байна. Энэ хүмүүс, манай шалгалт хийсэн гишүүдийн үгэнд ч гараад байна шүү дээ. Зарим асуудал байгаад байдаг юм биш байгаа. Янз бүрийн авилгал ч гэдэг юмуу, эсвэл нутгийн хүмүүсүүдийг худалдаж авдаг, амыг нь барьдаг асуудал байж магадгүй. Ийм учраас нэгэнт ашигт малтмалын хуулиар, нөөц ашигласны төлбөрийн тодорхой хэсгийг орон нутагт үлдээж байгаа учраас орон нутагт янз бүрийн хандив тусламжаар барилга байшин барьдаг, энэ асуудлыг бүр зогсоох хэрэгтэй. Энийг энэ тогтоолд зааж өгмөөр байна.

Хоёрдугаарт, цианит натрийн асуудлыг бас энд зааж өгье. Түрүүнд би асуудалдаа хөндсөн энийгээ бас оруулж өгөөчээ гэсэн 2-р саналыг хэлэх гэж байна.

Гуравдугаарт, 200 кг-ийн нөөц гэж яриад байна. Нөөцийг аягүй бол янз бүрээр тогтоож өгнө шүү дээ, нөхөд минь. Тэгээд яг бодит байдал, ашиглалтан дээрээ л байгаа байхгүй юу. Аягүй бол 50 кг-тай юмыгчинь 200 гэж тогтоож өгөөд л тэгээд хяналт тавьж байгаа юм алга, 50-иасаа 25-ыг нь ашиглаад алга болж байгаа ийм юм байж магадгүй шүү дээ. Тэрнээсээ байгаль орчинд ашгаасаа илүү байгаль орчинд үзүүлж байгаа хор хөнөөл нь их байна. Ийм учраас ерөөсөө энэ дээр бол мэргэжлийн байгууллагуудын дуу хоолойг сонсох хэрэгтэй байх. Миний бодлоор бол усны ай сав газар, дээр нь булаг шандыг, ойтой газрыг нэмж оруулмаар санагдаад байна. Жишээлбэл, манай Сүхбаатар аймаг гэхэд ус маш ховортой газар, тэгэхэд тэр Түвшинширээ сумын нутаг, Хөх Өндөрийн уурхай гээд жижигхэн шандтай, булагтай газар байгаа юм. Яг тэнд л байгаа, тэрнийг нь бохирдуулаад л усыг нь ашиглаад бассейн бий болгоод тэрнийгээ ашиглалаа гэсэн, одоо саяхан намайг орон нутагт ажиллах үед бас л ус нь бохирдсон, мал хунар үхсэн, хүний ундны усны гачигдалд орж байгаа ийм юм ярьж байгаа. Тийм учраас энийг нэмж тусгая гэсэн санал байна.

Дараагийн нэг зүйл нь сая харилцан ярилцаж, санал асуултын хооронд гараад ирлээ, миний бодлоор бол нөөц ашиглалтын түвшинг би бол 95 орчим хувиас доош байвал дараагийн лицензийг өгдөггүй баймаар байна, энэ ордуудад. Энэ яагаад нинжа нар бий болоод байнав, яагаад дахин давтан ийм хорт үйл ажиллагаа яваад байна вэ гэхээр ерөөсөө ашиглалтын түвшин доогуур байгаад байгаа юм. 200 кг алттай газрын 70, 80 хувийг нь аваад бусдыг нь хаяж байна шүү дээ, тэгээд үлдсэн дээр нь нинжа нар ч ороод тэрнийгээ дахин худалдсан үйл ажиллагаанууд энэ ашиглалтын түвшин доогуур байгаатай холбоотой юм. Ийм учраас сая Батбаатар даргын үгэнд ч гарлаа, олон улсын түвшинд ямар байдаг юм, тэр түвшингийнх нь харьцаа, тоо тавиад 95-аас доош ашигласан байвал хаадаг барьдаг ийм шийдийг энэ шийвэрийн төсөлд тусгаж өгөөчээ гэж.

Эцэст нь би бас нэг зүйлийг эргэлзэж байна. Ажлын хэсгийн гишүүд минь уучлаарай. Улсын байцаагчийг мэргэжлийн яаманд нь өгье гэсэн асуудал дээр би бас эргэлзэж байна. Би замын салбарын мэргэжлийн хяналтыг бас эднийд байгааг буруу зөв гэж бодож л явдаг хүний нэг. Гэхдээ өнөөдөр энэ яамд бодлогын яамд биш болчихсон, үйл ажиллагааны яам болчихсон шүү дээ. Бүгд. Хуучин Дэд бүтцийн яам байхад 4 газартай, стратегийн төлөвлөлт нэгдсэн бодлогын газар, бодлогын хэрэгжилтийг зохицуулах газар, хяналт шинжилгээ үнэлгээний газар, төрийн захиргаа, удирдлагын газар гээд жинхэнэ зөв бүтцээр ажиллаж байсан юм. Одоо бол яамдын тоо олон болоод ерөөсөө дандаа үйл ажиллагаа, аж ахуйн чиглэлийн үйл ажиллагаа хөөгөөд явж байгаа учраас эд нарт тэр мэргэжлийн хяналт очихоороо биш байхаа. Өөрсдөө зураг төсвөө хийдэг, барьдаг, ашиглалтанд авдаг, хянадаг ийм тогтолцоо нэг гарт очих юм бол биш юм шиг байгаа юм. Тийм бодлого тусдаа байсан үед болж байсан юм. Тийм учраас өнөөдөр энэ мэргэжлийн байцаагчдыг нь харин улсын мэргэжлийн хяналтын газар байлгаад еще хариуцлагыг нь нэлээн чанартай болгож өгөөд магадгүй тэр сумын Засаг даргын тамгын газар ажиллаж байгаа тэр байцаагчийг жинхэнэ босоо удирдлагаар, жинхэнэ утгаар нь эднийхээс цалинжуулж барьдаг, эднийтэй гэрээтэй ажилладаг тийм тогтолцоо руу нь харин хийж өгөх юм биш байгаа гэсэн нэг ийм зүйлийг хэлье гэж бодсон юм.

**А.Бакей**:-7 заалттай байнгын хорооны тогтоол гарах юм байна. Энэ тогтоол бол хамгийн гол нь цаасан дээр битгий үлдээсэй, хичнээн сайхан тогтоол гаргаад тэр маань Засгийн газар, Байгаль орчны яам, холбогдох бусад газруудад хэрэгжүүлэхгүй бол өнөөдрийн ярьсан их сайхан саналууд, оруулж ирсэн зөвлөмжүүд бүгд хэрэгжихгүй, хий хоосон зүйл болж хувирах вий гэдэг дээр санаа зовж байгаа. Тийм учраас Байгаль орчны шинэ сайд энэ тогтоолыг хэрэгжүүлэхээс эхлээд ажлаа эхлэх нь зүйтэй байхаа гэж санал болгож байна.

Нэгдүгээрт, ер нь ашигт малтмал олборлолт нь манай байгаль орчинд ямар хор нөлөө үзүүлж байна вэ гэдгийг эдийн засгийн талаар үнэлгээ өгөх асуудал их дутмаг байна. Өнөөдөр газрын хөрсийг эргүүл хаяснаас, модыг нь устгаснаас, гол горхийг нь ширгээснээс болж ямар хэмжээний эдийн засгийн хохирол учирч байна вэ, яахав мэдээж алтыг нь авч байна, энэ бол улсын эдийн засагт сайн нөлөө үзүүлж байгаа ч гэсэн цаад учруулж байгаа эдийн засгийн хохирлыг мөнгөөр тооцож, өртгийг нь тооцох юм бол тэр авч байгаа алтнаас илүү их хэмжээний маш их хохирол, нөхөж баршгүй хохирол учирч байгаа байхгүй юу. Тийм учраас Байгаль орчны яамны хийх ёстой ажлын нэг чухал чиглэл нь энэ ашигт малтмалын чиглэлээс байгаль орчинд учруулж байгаа эдийн засгийн хохирлыг нарийн тооцож энэ тал дээр тодорхой үйл ажиллагаа явуулах хэрэгтэй гэж бодож байгаа.

Нөгөө нэг асуудал бол тогтоолын 6-р зүйлийг ингэж өөрчилмөөр байна. Хууль тогтоомжоор хүлээсэн үүргээ биелүүлээгүй аж ахуйн нэгж, хуулийн этгээдийн судалгаа, жагсаалтыг гаргаж зөрчлөө арилгах талаар тодорхой даалгавар өгч, арилгаагүй нөхцөлд тусгай зөвшөөрлийг цуцлах хүртэл арга хэмжээ авах гэсэн ийм байдлаар өөрчилмөөр байна. Энэний зэрэгцээ зөвхөн хуулийн хүрээнд үйл ажиллагаа явуулаад хариуцлага тооцохгүй бол үр дүн өгөхгүй юм шиг байна. Хамгийн гол асуудал бол аж ахуйн нэгж компаниудын бизнесийн нэр хүндэд халдах хүртэл арга хэмжээ болно шүү дээ. Энэ бол нөхөн сэргээлт хийхгүй байгаа, хууль зөрчиж байгаа аж ахуйн нэгжүүдийг сар тутам Байгаль орчны яам бол хэвлэл мэдээллийн хэрэгслээр зарлаж байх хэрэгтэй байна. Ийм ийм компаниуд чинь хууль зөрчиж байна, хуулийг уландаа гишгэж байна гэдгийг. Тэгж байж тэнцэхгүй бол зөвхөн хуулийн хүрээнд ярьж болохгүй байна. Бизнесийн нэр хүндэд халдах юм бол нэр унана гэдэг чинь их бас их болгоомжлох асуудал байгаа шүү дээ. Тийм учраас энэ дээр анхаараачээ гэж.

Дээр нь байгаль орчны хяналтын асуудал байна. Энэ хяналт бол миний бодлоор 2 янзын хяналт зэрэгцээд явах ёстой, төрийн хяналт, дээр нь хөндлөнгийн төрийн бус хараат бус хяналт байх ёстой. Энэ дээр төрийн бус байгууллагууд нэлээд тодорхой үүрэгтэй оролцох байхаа гэж бодож байна. Энэ тал дээр бас Байнгын хороо, Байгаль орчны яам дэмжлэг үзүүлэх байхаа гэж бодож байна.

Хяналтын хувьд би бас эргэлзээ байна. Ноднингоос хойш байгаль орчны хяналтыг төвлөрсөн хяналтаас салгаад Байгаль орчны яамны мэдэлд өгье гэсэн санал удаа дараа гарч байгаа. Энэ дээр би бодохдоо байгаль орчны асуудал орохгүй салбар гэж байхгүй байна. Жишээлбэл, зам тавьсан ч гэсэн байгаль орчны асуудал яригдаж байгаа. Ашигт малтмал олборлосон ч гэсэн байгаль орчны асуудал яригдаж байгаа. Эрчим хүч тавьсан ч гэсэн яригдаж байна. Бүх асуудал дээр Байгаль орчны яам холбогдож байгаа байхгүй юу. Тэгэхээр Байгаль орчны яам зарим оронд байгаль орчны яам гэж байдаггүй юм байна лээ. Салбар салбарт нь өөр өөрсдөд нь хяналтыг нь дагуулаад явдаг. Гэтэл манай оронд бие даасан яам байгаа нөхцөлд Байгаль орчны яамны үндсэн чиг үүрэг нь хяналтын чиг үүрэг байх ёстой гэж бодож байна.

Тэгэхээр энэ Байгаль орчны яамны хяналтыг төвлөрсөн хяналттай давхардсан хэлбэрээр явуулах юмуу, эсвэл салгаад Байгаль орчны яамны харьяанд салгаж өгөх юмуу гэдгийг бас хууль тогтоомжийн хүрээнд эргэж авч үзэж зайлшгүй шийдвэрлэх ёстой асуудал гэж үзэж байгаа. Тэгэхээр тэр хамгийн сүүлчийн7-р заалтыг судалж шийдвэрлэх гэсэн байдлаар оруулбал яасан юм бэ гэсэн санал байна.

Холбогдох хууль тогтоомжийг сайжруулахтай холбоотой 1-р заалтыг маш зүйтэй санал байна. Энийг дэмжиж байгаа. Ялангуяа голын ай сав газарт олборлолт явуулах асуудлыг шууд зогсоохоос өөр арга байхгүй. Энийг нэн даруй өөрчлөлт оруулж шийдвэрлэх хэрэгтэй.

**Г.Батхүү**:-Өнөөдөр гишүүдэд их баярлаж байна. Асуудалд нэлээн нухацтай ажил хэрэгч хандаж маш чухал олон саналуудыг хэлж байгаа явдалд. Тэгээд бас юуны өмнө энэ удаа, энэ ажлын хэсгийг ажиллахад өөрсдөө бүх зардлаа даагаад, өөрсдөө цаг зав гаргаад санаачилга гаргаад бид нартай хамтарч ажилласан Онги голынхон, Ариун суварга, Эрс шинэчлэл, Уугуул, Орхон гол, Орхон түшээ гүн, Тосон Заамар, Туул гол хөдөлгөөн зэрэг бусад хөдөлгөөнүүдийн нөхдүүддээ баярлаж байгаагаа хэлэх ёстой гэж ингэж бодож байна.Энэ улсууд үнэхээр Монгол улсынхаа байгаль орчин, түүнийг цаашид энэний төлөө өөрсдөө зүрх сэтгэлээрээ явж байгаа тэнд, бүр өөрсдөө хамгийн түрүүнд босоод хамгийн эрт ажилдаа гардаг, хамгийн их санаачилгатай явж байгаа ийм улсууд. Тийм учраас энэ улсуудад бас баярлалаа гэж хэлэх ёстой.

Нөгөө талаас манай төрийн байгууллагууд сайн оролцсон. Байгаль орчны яам, Үйлдвэр, худалдааны яам, Мэргэжлийн хяналтын байгууллага зэрэг байгууллагуудтай бид нар хамтарч ажилласан. Сая Бакей гишүүн хэллээ. Цаасан дээр тогтоол болоод юмуу, шийдвэр болоод гарах биш, энэ ажлын хэсэгт орж ажилласан гишүүдийн зүгээс хууль санаачлах, хуулийг хэрэгжүүлэх, хэрэгжилтэнд нь хяналт тавих, энэ олон ажлууд дээр та бүхэнтэй бас цаашдаа хамтарч ажиллана гэж ингэж бодож байгаа.

Нөгөө нэг зүйл бол сая Бадамдамдин гишүүн хэлж байна. Өчигдөр бид нар ажлын хэсэг дээр орой бас цуглаад ярьсан юм. Ер нь монголчууд юмыг сүйтгэж устгаж амьдрах биш, юмыг бүтээж, бий болгож амьдардаг болъё. Тухайлбал, нинжа нарыг мод тариад тарьсан модныхоо хэмжээгээр цалинжаад мөнгө аваад тэгээд амьдардаг юм руу явуулъя. Энэ ажилгүй байгаа олон улсууд Богд уулаас очиж мод түүж шуудайлж зарах биш, Богд ууланд очиж мод тарьж түүнийгээ хүлээлгэж өгч амьдардаг ийм чиглэл рүү явах нь бас зөв зүйтэй байх юм болов уу гэсэн ийм бодолтой байгаа. Нөгөө талаар хортон шавьжтай тэмцэх, одоо гэхэд 2008 онд байгаль орчны чиглэлээр ой модны хүр хорхойтой тэмцэх гээд ихээхэн хэмжээний мөнгө суулгасан. Тэрнийг ямар байдлаар хийхэв, ямар технологиор хийхэв, нисдэг тэргээр хийх гэхээр маш их хэмжээний зардал гараад байгаа, тэрнийг өнөөдөр гар аргаар хийдэг тийм арга байж л байгаа шүү дээ, бусад оронд. Хамгийн сайн хүртэцтэй, хамгийн их нөлөөтэй, хамгийн бага зардлаар хийж болдог ийм аргууд байгаа. Гэх мэтчилэнгийн хийх зүйлүүд бидэнд их байна.

Нөгөө нэг зүйл, алтны компаниудад дахиад цаашид лиценз олгохгүй байх, лицензийг сунгахгүй байх, шинээр лиценз олгохгүй байх ийм нөхцлүүдийг гишүүд ярьж байна. Энэ дээр сая газар дээрээ яваад үзэхэд яг баг бүрэлдэхүүн хөрөнгө оруулалт нь хэвээрээ мөртлөө 3-4 удаа нэрээ сольчихсон компаниуд байгаа юм. Нэг компаниар ороод байгаль орчноо сэргээхгүй ч юмуу, нөхөн сэргээлтээ хийхгүй болохоор зэрэг л дахиж нэг, компани байгуулаад яг тэр улсууд, яг тэр багаараа, тэгээд шинэ компаний нэрээр дахиад лиценз аваад явчихаж байгаа ийм зүйлүүд их байгаа. Энэ дээр энэ тогтоолын төсөл заалтуудыг хэрэгжүүлэхэд хуулинд яаж оруулах вэ гэдэг талаар цаашдаа бид нар бас нэлээн сайн судалгаатай ажиллах нь зүйтэй юм гэсэн ийм зүйл байгаа юм.

Нөгөө талаар 200 кг-аас доош нөөцтэй алтны ордыг олборлуулахгүй байх тухай асуудлыг бид нар оруулж ирэхдээ саяны гишүүдийн болгоомжлолтой би санал нэг байгаа. Тийм учраас хэрэгжүүлэх арга нь үнэхээр нөөцөө тогтоогоод, энэ газрын нөөц 200 кг-аас доошгүй гэдгийг нь өөрсдөө тогтоогоод дээрээс нь мэргэжлийн байгууллага тогтоогоод өгчихсөн бол 200 кг-аас доошгүй хэмжээний алтны татвар төлнө гэдэг. Тийм болзолтойгоор л тэр улсуудад лиценз олгодог байх тухай асуудал. Түүнээс биш ашиглаж байснаа ухсан чинь 30 кг гарлаа гээд 30-ыгаа төлөөд хаяад явдаг тухай асуудал байхгүй. Ийм хэмжээнд энэ заалтыг хэрэгжүүлэх нь зүйтэй юм боллв уу гэсэн ийм бодолтой байгаа.

**Л.Гүндалай**:-Ийм тогтоол оруулж байгааг дэмжиж байгаа юм. Товчхон хоёр санал хэлье гэж бодож байна. 200 кг алт шороон ордон дээр байх шаардлагатай гэсэн. Энийг бол би дор хаяж 1 тн болгох хэрэгтэй. Тэгээд Батхүү гишүүний хэлсэн санал их зөв. Тэр тн гэж тогтоосон юм бол тэрнийгээ урьдчилаад төлөх хэрэгтэй. Сүүлд нь тн байгаагүй гэж ярина шүү дээ, ухаж байсан чинь. Тэгээд тогтоосон эрсдлээ хүлээгээд мөнгөө төлөөд тэгээд тн-ыхоо татварыг төлчихдөг байх хэрэгтэй.Тэгээд ухах хэрэгтэй шүү дээ. Тэгээд энэ 200 гэдэг бол хэтэрхий бага байна. Энэ тн болгоочээ, энэ дээр санал хурааж өгөөчээ.

Долоон зүйл биш найман зүйл болгооч. Модны талын асуудал оруулмаар санагдсан юм. џагаад гэхээр ашигт малтмал ашиглаж байх хугацаанда нэг ч мод унагаахгүй байх. Модтой уулыг сүйтгэхгүй байх. Ганц ч мод унагаахгүй. Ийм л зүйл оруулчихмаар байна. Бид уулыг л ухаад хамаг модыг нь баллаад хаяж байна шүү дээ. Эцсийн дүндээ мод шиг хэрэгтэй юм байхгүй шүү дээ, модгүй бол тэгээд л дуусаа шүү дээ. Тийм юм чинь бүгдээрээ энийг ойлгож байгаа юм чинь ингэж оруулж өгвөл 8-р заалт болгож оруулж өгөөч. Миний саналаар санал хураах уу? Тийм санал хураалгамаар байна. Хоёр санал 1000 кг, мөн мод огтлохгүй байх.

**Я.Санжмятав**:-Санал хураах яах вэ, энэ чинь нэлээн судалгаатай, дүгнэлттэй. 60 кг дээр зөвшөөрөхгүй байхад юун 1000 кг-г хүндрэлтэй болно. Ямар ч байсан эхний ээлжинд 200 гэдгээрээ явахаас өөр аргагүй.

**Л.Гүндалай**:-Санал хураалгамаар байна, би гишүүнийхээ хувьд санал хураалгамаар байна шүү дээ. Санал хураалга л даа. Миний зарчмын зөрүүтэй саналаар санал хураалга л даа.

**Я.Санжмятав**:-Гүндалай гишүүн ээ, та хожигдож ирчихээд битгий хурал үймүүлээд бай л даа. Гүндалай гишүүний саналаар санал хураая. Энэ санал хураах шаардлага байна уу, гишүүд? Уул уурхайхан тайлбар хэлэх үү?

**Энхбаяр**:-Яг бодлого барьж байгаа яамны хүн биш, би Улсын мэргэжлийн хяналтын газрын Геологи уул уурхайн хяналтын хэлтсийн, би уулын инженер хүн. Үнэхээр энийг шороон орд, үндсэн орд гэдгээр нэгдүгээрт ангилмаар байна. Тэгэхгйү бол бас болохгүй байгаа. Ер нь 200 гэдэг бол шороон орд дээр хийсэн эдийн засгийн тооцоо л доо. Яг нарийндаа ярих юм бол түрүүнд Бакей гишүүн хэлсэн байх. Байгальд үзүүлж байгаа эдийн засгийн өртгийг нь дахиж судалсан үед гарч байж энэ тоон шалгуур гарч ирэхгүй бол энэ зүгээр нэг тоо хатуу зоочихвол их будлиантай. Тийм учраас Үйлдвэр, худалдааны яам, Ашигт малтмалын ХЭГ, Улсын мэргэжлийн хяналтын газрын мэргэжлийн улсууд хамтарсан байдлаар санал оруулж ирье. Ингэж байж эргэж тоон дээр ярьсан дээр байхаа гэж бодож байна.

**Я.Санжмятав**:-За тэгэх үү, эргээд судлаад, судалгаатай саналуудыг оруулж ирье. Энэ удаа бол энэ саналаар явах нь зүйтэй гэсэн ийм л саналтай байна. Хүндрэлтэй зүйлүүд их байгаа, ялангуяа эрэх, хайх, олборлох ажлыг хязгаарлах тухай, ногоон бүсийн тухай хуулийн төслийг бид хэд өргөн барьтал ашигт малтмал эрхэлдэг компаниуд эсэргүүцэлтэй нэлээн тулж л байгаа. Гэлээ гэхдээ бид нар энэ Монгол улсын зүрх болсон энэ нэг ой, уушиг болсон ой, зүрх болсон энэ нэг хэдэн голынхоо эхийг хамгаалахаас өөр арг байхгүй, тийм учраас Батхүү гишүүний төсөл боловсруулсан байж байгаа, манай хууль боловсруулсан Мөнх-Оргил, Бадамдамдин, Дамиран гишүүн бид нарын хуультай хамтарсан байдлаар нэгтгээд гаргая гэсэн нэг ийм бодлогын чанартай юмнууд хийгдэж байгаа, энийг бас хэлье. Тогтоол дотор нэг ийм 2, 3 саналыг оруулъя гээд өмнө нь гишүүдийн гарсан саналууд байж байгаа юм. Ялангуяа манай Буд, Бадамдамдин, Дамиран гишүүдийн гарсан санал дотор голын ай сав, булаг шандны эхэнд эрэл хайгуул хийхгүй байх асуудлыг хязгаарлая гэдэг энэ саналыг түрүүчийн заалтан дотроо нэмж оруулаачээ гэсэн нэг ийм санал байна.

Мод тарих, булаг шандыг тохижуулсан байхад санхүүгийн дэмжлэг үзүүлж байя гээд нөгөө нинжа нарыг ажлын байртай болгох чиглэлийн санаагаа гадна дотнын төсөл хөтөлбөрийн хүрээнд шийдэх ийм асуудлаар бас Байгаль орчны яаманд үүрэг чиглэл өгөх нь зүйтэй юм шиг байна.

Дараа нь биологийн нөхөн сэргээлт хийгдээгүй газрыг компаниудад дараа жилд нь эрхийг нь хязгаарлах тухай санал Дамиран гишүүн гаргалаа шүү дээ. Энэ асуудлаа нэг заалтан дотор нь оруулаад өгчихье тэгэх үү? Ийм саналтай байна.

8-рт нь нэг заалтыг тодруулж оруулж өгөхгүй бол болохгүй юм шиг байна. Алт болон ашигт малтмалын бусад эрдэс баялгийг цианитын нэгдэл, бусад химийн хортой бодис ашиглаж боловсруулалт хийдэг явдлыг таслан зогсоох талаар шийдвэртэй арга хэмжээ авах гэдэг энэ зүйлээ оруулж өгөх үү, яг ингэж оруулж өгөх үү, эсвэл өөр томъёоллоор хяналт тавих гэдгээр нь оруулж өгөх үү, нэг ийм санал гарсан. Цианитын асуудал ороогүй байна гээд Буд гишүүний.

**Ц.Дамиран**:-Цианит, мөнгөн усыг алба ёсоор хэрэглэж байна. Жишээ нь, Бороо гоулд гээд том том компаниуд. Миний түрүүчийн хэлдэг чинь байхгүй юу, үндсэн ордод хичнээн тн-оос дээшид нь бид нар зөвшөөрөл өгөх юм бэ гэдэг. Үндсэн орд лав л 1997, 1998 оны үед ашигт малтмалын салбарынхан 3 тн-оос доошид бол үндсэн орд ашиггүй байдаг юмаа гээд байдаг байсан.

**Я.Санжмятав**:-Энийг томъёоллыг нь олж байгаад тогтоолдоо ямар ч байсан оруулчихъя. Бид нар ажлын хэсэгтэйгээ ярьж байгаад. Тогтоолдоо ямар нэгэн байдлаар оруулж өгье.

Гүндалай гишүүний санал ийм байна. Бид нар 200 гэдгээрээ тогтсон учраас цаашид үүнээс нэмэгдүүлэх чиглэлээр холбогдох яамдууд ажиллаачээ гэсэн санааг оруулчихъя. Яг кг-аараа оруулахад зовлонтой болчихоод байгаа юм.

**Л.Гүндалай**:-200 гээд оруулж байгаа юм бол яагаад 1000 юмуу, 800 гээд оруулчихаж болдоггүй юм бэ? 200 хэтэрхий бага байна шүү дээ.

**Г.Батхүү**:-Гүндалай гишүүн ээ, мэргэжлийн улсууд тоогоо тооцоолоод оруулаад ирье гэж байна шүү дээ. Одоо хоёулаа 200, 500, 1000 гээд яахав дээ.

**Л.Гүндалай**:-Энд 200 гээд оруулсныг хэн оруулсан юм бэ?

**Г.Батхүү**:-Би оруулсан юм. Тэр нь бас тооцоотой оруулсан юм. Тэгэхээр сая гишүүд санал гаргаж ирээд ордыг үндсэн орд, шороон орд гэдгээр нь хоёр янзын тоо байхгүй бол болохгүй гэдэг дээр мэргэжлийн улсууд тооцоо хийгээд оруулж ирье гэж байна шүү дээ. Таны 1 тн ч байж магадгүй, тэрнээс ч их байж магадгүй.

Нөгөө талаар цианит натри дээр сая санал гарч байна шүү дээ, тэрэн дээр бид нар бас ярьж л байсан юм ажлын хэсгийн хүрээнд. Одоо цианит натрийг чинь орлодог шинэ технологи гараад ирчихээд байна шүү дээ. Бид нар хэмжээ тогтоож өгөөд цианит натрийг хэрэглэх тухай асуудал байх юмуу, эсвэл бүр мөсөн болиулаад, энэ ордон дээрээ шинэ техник технологийг хэрэгжүүлээд цианит гэдэг асуудлыг бүр мөсөн хаавал яасан юм бэ? Хэрвээ байх л юм бол наадах чинь ямар нэгэн хэмжээгээр нөөцийг нь буруу тогтоож байгаа ашиглаад явна шүү дээ. Тэгээд л гарсан нь тэр хэмжээндээ хүрсэнгүй, нөөц нь тэд гэж байсан юм гээд л эхлэх байхгүй юу. Эгэхээр би байнгын хороон дээр шийдвэртэй хэлээд байгаа асуудлуудыг шийдчих ёстой. Үүний дундаас цианит натриар мөнгөн ус ашиглах тухай асуудлыг бүр мөсөн хориглосон хууль гаргаад, бүр мөсөн хориглож байгаа нь шороон ордуудыг ашиглахыг боль гэж байгаа юм биш, харин шинэ техник технологи өнөөдөр дэлхий дээр гарч ирчихээд байгаль орчинд сөрөг нөлөөгүй технологиор ашиглах нь зүйтэй гэсэн ийм байдлаар шийдвэл яасан юм бэ гэсэн санал байна.

**Я.Санжмятав**:-Ерөнхийдөө саяны гарсан санаануудаа ажлын хэсэг дээрээ яриад, тогтоол дээрээ нэмэлт оруулаад явчихъя, тэгэх үү.

**Г.Батхүү**:-Цианит натри дээр бол гишүүдтэй нэлээн ярьж санал болгож оруулж ирэхгүй бол зүгээр протоколд оруулаад хаячихвал дараа нь тогтоолоор...

**Я.Санжмятав**:-8-р заалт болгоод оруулчихъя гэсэн юм.

**Г.Батхүү**:-Харин тогтоолд оруулахдаа санал хураагаад оруулчихъя. Би бол бүр мөсөн цианит натри мөнгөн усыг болиулаад, шинэ техник технологиор олборлолт хийх нь зүйтэй гэсэн санал оруулъя гэсэн санаа байгаа юм.

**Л.Гүндалай**:-Тэрнийг оруул л даа. Байнгын хороон дээр миний санал байна шүү дээ, ой модны сав газар.

**Я.Санжмятав**:-7-г яах вэ, 7 дээр Энхболд гишүүн санал юу байна. Хяналтын асуудал дээр яриа нэлээн гараад байна л даа.

**З.Энхболд**:-Тэрнийг Засгийн газраас нэг их асуугаад хэрэггүй байхаа. Бодлогоо л шийдэхгүй бол  өгөх үү, үгүй юу гэхээр өгөхгүй л гэнэ шүү дээ. Судлаад байх юм байхгүй, наадах чинь олон жил явчихсан. Одоо шийд. Тогтоол гаргаад хуулинд нь өөрчлөтл оруулаад яв. Наадахаар чинь шинэ системээр явах гэж үзлээ шүү дээ, ажиллахгүй байгаа нь харагдлаа шүү дээ, одоо тэгээд хуучин юм руугаа л буцаж орох хэрэгтэй шүү дээ.

**Л.Гүндалай**:-Ой, усны сав гэсэн шүү дээ, тэрэн дээрээ нэмээд ой модтой газар гэдгийг л оруулчихмаар байгаа юм. Орсон юмуу, ой мод гэж? За за.

**Я.Санжмятав**:-Энэ саналуудаа оруулаад тогтоолын төслөө батлая гэсэн гишүүд гараа өргөнө үү.

**Ц.Дамиран**:-Төрийн бус байгууллагууд, Засгийн газарт...

**Я.Санжмятав**:-Тэрнийг найруулаад бүр заалт болгоё, нөгөө ажлаа хэрэгжүүлэх үүднээсээ. Тэрнийг 9-р заалт болгочихъё. Циантыг таслан зогсоох талаар арга хэмжээ авах гээд оруулчихъя.

**З.Энхболд**:-Мөнгөн усыг дэлхий дээр хэрэглэдэг газар байхгүй, монгол улсад оруулж ирэх нь угаасаа хориотой байгаа шүү дээ. Тийм учраас мөнгөн усыг хорих тухай ярих ямар ч утгагүй байгаа юм. Монгол улс орохыг хориглосон бодис учраас оруулахгүй байх тал дээр л ажиллана уу гэхээс мөнгөн усыг хориглоно гэдэг бол мөнгөн усыг байршихыг зөвшөөрсөн гэсэн үг болох байхгүй юу. Тийм учраас гааль дээр чанга. Ерөөсөө дэлхий дээр хэрэглэхээ больчихсон байна лээ шүү дээ. Циантыг одоогоор зөвшөөрч байгаагаа шинээр гарсан том ордуудад цианит хэрэглэхгүй байх технологи хэрэглэ, үгүй бол битгий хэрэглэ гэж.

**Ц.Дамиран**:-Мөнгөн усны хувьд гэвэл ерөөсөө ойлгомжтой асуудал шүү дээ. Дэлхий даяараа хэрэглэхээ болиод хичнээн олон жил болж байгаа. Мөнгөн усны хор энд байгаа улсууд мэдэж байгаа. 2 жилийн өмнө бид Америкт яг энэ уул уурхайн чиглэлээр туршлага судалсан. 150 жилийн өмнө нинжа нарын мөнгөн усаар угаасан, хордуулсан газар одоо хүртэл хор нь арилаагүй байгаа шүү дээ. Америк тэр том гүрэн, тэр чадалтай гүрэн энийгээ байгалийн төрхөнд нь чадаагүй л явж байна шүү дээ. Тэд хичнээн сая доллараа хаяад. Тийм учраас мөнгөн усыг бүр хориотой. Мөнгөн усыг оруулж ирсэн юмуу, ашигласан улсуудыг нэлээн хатуу арга хэмжээ авч. Тэр чинь ганцхан тэр хүний юу биш, монголын дараагийн хэдэн үед нөлөөлөх ийм асуудал шүү дээ. Хэдэн үедээ тахир дутуу, мангар, шүлсээ гоожуулсан баахан тэнэг монголчуудтай болно шүү дээ, бид нар. Энийг ерөөсөө ойлгохгүй, өнөөдөр хэдэн бор төгрөг хараад байх юм. Нэлээн хатуу үзэх ёстой энэ мөнгөн устай.

Томоохон ордуудаа бараг тн-ыг нь заагаад зөвхөн цианит ашиглаж болох томоохон үйлдвэрийг орон даяар зарлаж, жишээ нь, Бороо гоулд жилд 5, 6 тн-ыг яаж байгаа шүү дээ. Тийм учраас яг энэ хуруугаар тоолоход 3, 4 байгаа байх даа. Цианит хэрэглэж байгаа. Тэрэн дээр хатуу хяналт тавихаар оруулж өгье.

**Г.Батхүү**:-Би бол ийм үндэслэл хэлээд байгаа шүү дээ. Цианит натрийг ашиглахгүйгээр өөр шинэ технологиор дэлхий дахинд ашиглаж болж байна. Үнэхээрийн ашиглая гэж байгаа юм бол тэр технологийг л оруулж ир л дээ. Би бол цианитыг бүр мөсөн хаачихмаар л байна, мөнгөн ус шиг. Тэрнээс биш том ордуудад ашигла гэвэл наадах чинь том орд болоод л ашиглана шүү дээ.

**Я.Санжмятав**:-Зогсоох талаар шийдвэртэй арга хэмжээ авах гэдэг ажлын хэсгийн томъёоллоор.

**Ц.Дамиран**:-Шинээр өгөхгүй байж болно. Одоо ашиглаж байгааг нь яахав та минь ээ?

**Л.Гүндалай**:-Болиулах хэрэгтэй шүү дээ, одоо ашиглаж байгааг нь. Технологио өөрчлөх хэрэгтэй шүү дээ. Бид нар ийм юм оруулж болно шүү дээ.

**Я.Санжмятав**:-Шууд хаана ч гэж байхгүй л дээ. Энэ арга хэмжээг судлаад шийдвэр гаргана л даа, Дамиран гишүүн ээ, яахав энүүгээр нь явуулчих уу?

**Л.Гүндалай**:-Юу гэж дээ, санал болгож байгаа шүү дээ, бид нар. Засгийн газарт. Саналаа дорвитойхон өгье л дээ. Үүрэг болгож байгаа шүү дээ. Хий гэсэн үг шүү дээ.

**Ц.Дамиран**:-Цианитыг тас хорьж болохгүй шүү дээ. Дэлхий дээр зөвшөөрөгдөөд явж байгаа технологи шүү дээ.Шинэ технологи гарч ирж байгаа бол дараагийн шинэ том ордууд дээр цианитгүйгээр яана шүү гэдэг ийм ерөнхий чиглэлийг нь өгөөд. Одоо зөвшөөрөгдөж байгаа юман дээр хяналтаа тавиад явах хэрэгтэй шүү дээ.

**Г.Батхүү**:-Цианит натри мөнгөн ус хоёрыг чинь хордуулж байгаа хэмжээ нь бараг л адил байгаа шүү дээ. Тэгэхээр нэгийг нь болохоор ашиглаж байгаа бол ашиглаж болно гэдэг тийм шийдвэр гаргамааргүй л байгаа юм би бол. Бүр мөсөн хаагаад тэгээд тэр шинэ технологийг нь эзэмшээд орж ирээд ашиглавал ашигла, боливол больчихно биз.

**Я.Санжмятав**:-Одоо санал хураая. Ерөөсөө шийдвэртэй арга хэмжээ авч зогсоох гэдэг эхний ажлын хэсгийн саналыг дэмжье гэсэн гишүүд гараа өргөнө үү. Олонхи нь байна. Энэ саналаар нь оруулчихъя.

За ингээд саяны саналуудыг ажлын хэсэг дээр эргэж яриад, тогтоолын төсөлдөө нэмж оруулаад, тогтоолоо үндсэндээ батлая гэсэн гишүүд гараа өргөнө үү. За баярлалаа. Ингээд манай байгаль орчны хуулийг хэрэгжүүлэх, хяналт тавих чиглэлээр ажилласан ажлын хэсгийг ахалж ажилласан Батхүү гишүүн, мөн оролцсон бүх гишүүддээ төрийн болон төрийн бус байгууллагуудад талархлаа илэрхийлье. Бид нэгэнт хийсэн энэ ажлаа бас үргэлжлүүлж, ажил болгох чиглэлээр араас нь нэлээн хамтран ажиллана шүү гэдгээ илэрхийлье. Баярлалаа та бүхэнд.

            СОРОНЗОН ХАЛЬСНААС БУУЛГАСАН:

            Хуралдааны нарийн

            бичгийн дарга                                                                           Ц.НАРАНТУЯА